
MINUTI

Il-Minuti tas-Seduta Nru 778 li saret fis-17 ta’ Lulju, 2002 ġew konfermati.

KOMUNIKAZZJONI MID-DEPUTY SPEAKER

  THE DEPUTY SPEAKER (Onor. Michael Bonnici):  Ninforma lill-Kamra bil-korrispondenza li s-Sedja rċeviet mill-uffiċċju ta’ l-ombudsman datata 18 ta’ Lulju, 2002 u għat-termini ta’ l-Att XXI ta’ l-1995 qed inqiegħed fuq il-Mejda tal-Kamra:

Rapport ta’ l-Ombudsman datat 9 ta’ April 2002 dwar l-investigazzjoni ta’ ilment mis-Sur Tarcisio Mifsud, impjegat tal-Korporazzjoni Enemalta, flimkien mad-dokumenti rilevanti.

MISTOQSIJIET – TWEĠIBIET ORALI

TRASPORT U KOMUNIKAZZJONI – SAFAR UFFIĊJALI

34696. L-ONOR. NOEL FARRUGIA  staqsa lill-Ministru għat-Trasport u Komunikazzjoni: Jista' l-Ministru jwieġeb mistoqsija parlamentari 34024 u jgħid kemm telgħet in-nefqa f'safar ministerjali u dipartimentali għax-xhur ta' Jannar, Frar, Marzu April u Mejju ta' din is-sena?
  ONOR. ĊENSU GALEA (Ministru għat-Trasport u Komunikazzjoni):  L-informazzjoni mitluba qed titpoġġa fuq il-Mejda tal-Kamra.
  THE DEPUTY SPEAKER:  L-Onor. Farrugia, domanda supplimentari.

  ONOR. NOEL FARRUGIA:  Jista' il-Ministru jgħid jekk ġewx investigati l-perikli msemmija fir-rapport Atkins li tpoġġa fuq il-Mejda tal-Kamra?  Il-ministeru investiga jekk ir-regoli li se jiġu applikati għal dak li huwa safe driving in tunnels, humiex konformi mad-direttivi tal-European Commission on energy and transport?

  THE DEPUTY SPEAKER:  Il-Ministru.

  ONOR. ĊENSU GALEA:  Tajjeb li wieħed jgħid li għalkemm ir-rapport imsemmi tqiegħed fuq il-Mejda tal-Kamra u anke ġie sottomess lill-MEPA - u safejn naf jien din qed tikkonsidrah fid-dawl ta' xi applikazzjonijiet li hemm quddiemha - id-direttorat tat-toroq qed jikkontendi li f'dan l-istadju ftit li xejn jista' jagħmel dwar dak li hemm imsemmi fir-rapport.

  THE DEPUTY SPEAKER:  L-Onor. Farrugia.

  ONOR. NOEL FARRUGIA:  Jien qed nistaqsi jekk fejn tidħol road safety, id-dipartiment tat-trasport għamilx evalwazzjoni ta' l-Atkins report sabiex jivverifika jekk hux tassew li jirriżultaw il-perikli msemmija, u cioe' li l-mod ta' kif se tiġi żviluppata din it-tunnel jista` ma jkunx konformi ma' dak li jitolbu l-energy and transport directives tal-European Commission?

  THE DEPUTY SPEAKER:  Il-Ministru.

  ONOR. ĊENSU GALEA:  Sur President, safejn naf jien dan ir-rapport ġie sottomess minn xi ħadd li oġġezzjona għall-applikazzjoni għax-xogħol li qed isir f'Tigne'.  Naturalment ikun diffiċli għad-direttorat tat-toroq li jidħol fil-mertu ta' rapporti li jkunu qegħdin jintużaw bħala bażi ta' oġġezzjoni għal xi applikazzjoni quddiem il-MEPA, aktar u aktar jekk kif jien informat l-applikazzjoni f’dan il-każ għadha ma ġietx approvata.  

F'dan l-istadju, għalkemm f’idejja għandi kopja ta' dan ir-rapport u anke għaddejt kopja lid-direttorat tat-toroq, ma jidhirlix li qiegħda ssir xi evalwazzjoni fis-sens li qed isemmi l-Onor. Interpellant.

  THE DEPUTY SPEAKER:  L-Onor. Farrugia.

  ONOR. NOEL FARRUGIA:  Allura l-Ministru qed jgħid li kontra dak li qed jindika dan ir-rapport, ma jeżisti l-ebda periklu? 

 THE DEPUTY SPEAKER:  Il-Ministru.

  ONOR. ĊENSU GALEA:  Sur President, jiena fl-ebda ħin m'għedt illi ma jeżisti l-ebda periklu, pero' nirrepeti li dan ir-rapport sar minn xi ħadd li għandu proprjeta' qrib tax-xogħol li għaddej fl-inħawi u żgur m'huwiex il-kompitu tad-direttorat tat-toroq li jesprimi ruħu dwar rapporti li jkunu saru minn xi objector għal xi applikazzjoni partikolari, aktar u aktar meta nafu illi mhux darba jew tnejn li xi ħadd li jkun qed jagħmel oġġezzjoni għal applikazzjoni ta' żvilupp, aktar minn ħaġa oħra jkun interessat li jpinġi stampa mill-aktar kerha ta’ dak kollu li jkun qed isir.  

F'dan l-istadju nerġa' ngħid li r-rapport ġie sottomess lill-MEPA u m'huwiex il-każ li d-direttorat tat-toroq jgħid jekk huwiex tajjeb, jekk hux se jkun hemm periklu u affarijiet oħra bħal dawn.  Se mai id-direttorat tat-toroq ikun jista' jitkellem fi stadju ulterjuri jekk u meta jkun il-każ.

  THE DEPUTY SPEAKER:  L-Onor. Farrugia.

  ONOR. NOEL FARRUGIA:  Sur President, fil-kuntest tal-periklu illi ġie rrapportat li jeżisti, jista' almenu l-Ministru jikkonferma jekk il-gvern jirrikonoxxix in-normi ta’ safe driving in tunnels abbażi tal-livelli u tat-termini stabiliti mill-energy and transport directorate tal-European Commission?

  THE DEPUTY SPEAKER:  Il-Ministru.

  ONOR. ĊENSU GALEA:  Nerġa' nirrepeti li d-direttorat tat-toroq lanqas biss ġie informat mill-objector innifsu bl-objections li qed jagħmel dwar dan l-iżvilupp.  Ir-rapport ġie ppreparat proprju vis-a-vis applikazzjoni li hemm quddiem il-MEPA u safejn naf jien ġie sottomess lill-istess awtorita`li trid tiddeċiedi jekk għandux joħroġ l-O.K. għal kif isir it-tunnelling.  F'dan ir-rigward l-awtorita` tidħol f'dettalji konsiderevoli dwar is-safety measures meħtieġa, anke skond kriterji internazzjonali.

Nerġa' nirrepeti li dan ir-rapport tfassal proprju minn xi ħadd li qed joġġezzjona u naħseb li b'saqajna ma’ l-art nistgħu ngħidu li faċli tpinġi n-negattiv kollu possibbli li jista' jkun hemm min-naħa ta' min ikun qed joġġezzjona, filwaqt li nifhimha wkoll li min ikun qed jippromwovi l-proġett ħafna drabi jpinġilek stampa aktar mimlija fjuri milli fil-fatt tkun.  Irridu nżommu quddiem għajnejna li għandna objector li pprepara dan ir-rapport, pero` ma jfissirx li d-direttorat tat-toroq jista' f'dan l-istadju jesprimi l-opinjoni tiegħu dwar it-tali rapport, aktar u aktar meta s'issa għadu ma ntalabx b’mod uffiċjali li juri b'xi mod il-pożizzjoni tiegħu dwar dan ir-rapport.

MTARFA BYPASS – CABLE TAD-DAWL

34704. L-ONOR. NOEL FARRUGIA  staqsa lill-Ministru għas-Servizzi Ekonomiċi: Jista' il-Ministru jgħid x'ġara mit-talba sabiex tinxtegħel il-bypass ta’ l-Imtarfa?  Peress li bħalissa jinsabu għaddejjin ix-xogħlijiet fuq din il-bypass, jista' il-Ministru jara li jekk għandu jsir il-cable tad-dawl isir issa ħalli ma jkunx hemm għalfejn terġa' tinqala' it-triq?
  ONOR. JOSEF BONNICI (Ministru għas-Servizzi Ekonomiċi):  Jien informat li t-talba biex isir cable fl-Imtarfa qed tiġi kkonsidrata flimkien ma' talbiet oħra simili.
  THE DEPUTY SPEAKER:  L-Onor. Leo Brincat, domanda supplimentari.

  ONOR. LEO BRINCAT:  Kemm hemm verita` fl-għajdut li d-WSC qed tikkonsidra tagħmilx farming-out tal-meter-reading(
  THE DEPUTY SPEAKER:  Il-Ministru.                                                                                                                                           

  ONOR. JOSEF BONNICI:  Sur President, il-meter-reading tad-WSC iservi wkoll għall-Enemalta u nista` ngħid li ż-żewġ korporazzjonijiet għaddejjin b’diskussjonijiet biex jaraw jistgħux jimplimentaw sistema aktar moderna u aktar effiċjenti ta’ meter-reading.   Jekk dan jistax isir minn xi service provider estern hija xi ħaġa li trid tiġi kkonsidrata fil-futur, imma at this stage li qed jiġi kkonsidrat hu li tiġi introdotta teknoloġija aktar moderna biex il-meter-reading isir b’mod aktar effettiv, b’mod aktar effiċjenti u b’mod li jekk ikun qed isir xi abbuż jew ikollok xi defaulters li regolarment ma jħallsux - speċjalment fil-każ tad-dawl – ikun jista’ jiġi introdott meter li jopera bil-card.  

Bħalissa dan kollu qed jiġi kkonsidrat biex intejbu s-servizz li jingħata miż-żewġ korporazzjonijiet.  

  THE DEPUTY SPEAKER:  L-Onor. Brincat.

  ONOR. LEO BRINCAT:  Diversi drabi f’din il-Kamra ssemmiet il-fattibilita' ta’ prepaid meters.   L-idea kienet li dawn l-ewwel jiġu introdotti fis-settur industrijali u mbagħad fi stadju ulterjuri wieħed jara jekk għandhomx jiġu introdotti fis-settur tal-households.  Kien hemm xi żviluppi mill-aħħar dibattitu ‘l hawn dwar l-estimi ta’ l-Enemalta f’dan ir-rigward(
  THE DEPUTY SPEAKER:  Il-Ministru.

  ONOR. JOSEF BONNICI:  Fil-fatt għandha toħroġ tender biex dawn it-tip ta' meters jiġu introdotti b’mod partikolari għal ċerti heavy consumers, mhux neċessarjament għas-settur industrijali biss imma anke għas-settur tat-turiżmu, bil-possibbilta` li min ikun se jokkupa xi appartament ikun irid jikkommetti ruħu bil-quddiem billi jħallas il-card u allura tonqos sew dik id-diffikulta li kultant wieħed jiltaqa' magħha. Is-sejħa għal dan it-tip ta' apparat qed issir b'mod preliminari biex wieħed jara s-sistema kif tista’ tiġi inkorporata, x’tip ta' teknoloġija tiġi wżata u mbagħad wieħed ikun jista' jagħmel assessment ta' x’possibbilta' hemm li din tinfirex aktar.

Jien nippreferi li f'każi partikolari jiġu introdotti dawn it-tip ta' meters, fejn wieħed irid iħallas bil-quddiem, speċjalment f’każi fejn wieħed idum ma jħallas il-kontijiet u wara li jintbagħtulu diversi avviżi jaqtgħulu s-servizz tad-dawl, għalkemm is-sistema m’hijiex daqshekk straightforward daqskemm wieħed jaħseb għax trid tiżgura wkoll li ma jkunx hemm abbuż fl-użu ta' din is-sistema. Għalhekk irridu nużaw ċerta teknoloġija ħalli nagħmluha diffiċli li card tiġi ddupplikata u anke nużaw sistema fejn inżommu rendikont aħjar ta’ min qiegħed jagħmel użu minn dawn il-cards.  Pero' nerġa' ngħid li din is-sistema qed tiġi kkonsidrata.

  THE DEPUTY SPEAKER:  L-Onor. Brincat.

  ONOR. LEO BRINCAT:  Għalkemm din is-sistema hija marbuta ma' teknoloġija avvanzata ħafna, importanti li fl-interess tal-korporazzjoni jkun hemm ilqugħ kontra kull tip ta' abbuż.  Inżommu quddiem għajnejna li hawn min jilħaqlu ferm u diġa` qed jingħad li hawn min għandu n-know-how kif jagħmel dupplikazzjoni ta' dawn il-prepaid cards.  

  THE DEPUTY SPEAKER:  Il-Ministru.

  ONOR. JOSEF BONNICI:  Sur President, wieħed irid jadotta sistema li kemm jista’ jkun ma tkunx suxxettibbli għal dan it-tip ta’ abbuż,  pero' tajjeb ngħid ukoll li anke bis-sistema elettro-mekkanika jkun hemm min jabbuża.  Fil-fatt f'dawn l-aħħar 12-il xahar kien hemm diversi każi li tressqu l-qorti minħabba dan l-abbuż.  Għalhekk tajjeb li wieħed jintroduċi sistema li filwaqt li toffrilna l-possibbilta’ li jitnaqqas l-abbuż, kapaċi wkoll toffri a better safeguard fl-interess tal-korporazzjoni u tal-konsumatur.  Nafu li meta konsumatur ikun qed jabbuża, il-piż tiegħu jkunu qed iġorruh konsumaturi oħra u b'hekk ikollu a free ride minn fuq dahar ħaddieħor, li ċertament m’hijiex ħaġa ġusta.  Għalhekk tajjeb li wieħed jagħżel sistema li tnaqqas dan il-periklu kemm jista’ jkun.  

LOTTERIJA NAZZJONALI – REBĦ LI MA NĠABARX

34705. L-ONOR. NOEL FARRUGIA  staqsa lill-Ministru tal-Finanzi: Jista' il-Ministru jgħid kemm flus tal-biljetti tal-lotterija nazzjonali li ntrebħu matul dawn l-aħħar 18-il xahar, baqgħu ma nġabrux?
  ONOR. JOHN DALLI (Ministru tal-Finanzi):  Ngħarraf lill-Onor. Interpellant li l-ammont ta' Lm7,100 jirrapreżenta rebħ li ma nġabarx mill-lotteriji nazzjonali li telgħu fl-2001, filwaqt li l-ammont ta' Lm3,600 huwa rebħ li ma nġabarx fl-2002 għal-lotteriji nazzjonali ta' Frar u April, 2002.

Billi r-rebħ għal-lotterija nazzjonali li telgħet f'Ġunju ta din is-sena għadu validu, mhux possibbli li jingħad kemm il-premju ma nġabarx.
  THE DEPUTY SPEAKER:  L-Onor. Leo Brincat, domanda supplimentari.

  ONOR. LEO BRINCAT:  Sur President, fir-rigward tal-privatizzazzjoni prospettiva tal-management tal-lottu inġenerali, jista' il-Ministru jindika jekk hemmx data tentattiva biex jiġi konkluż dan il-ftehim, iżjed u iżjed meta l-leġislazzjoni ilha x-xhur li għaddiet mill-parlament u issa li l-membri ta’ l-awtorita’ ġew appuntati?  Kemm hemm verita` li membru tal-privatisation unit hu konsulent ta' waħda mill-bidding companies?  

  THE DEPUTY SPEAKER: Il-Ministru.

  ONOR. JOHN DALLI:  Naturalment bin-negozjati għaddejjin ma tistax tagħti data tentattiva, għalkemm id-data tentattiva li għandna f'moħħna hi li l-operatur ikun jista' jibda għall-bidu tas-sena d-dieħla. Il-verita` hi li għadu għaddej il-proċess mhux biss biex jiġu konklużi d-diskussjonijiet ma' l-operatur imma wkoll id-diskussjonijiet li għaddejjin ma' l-union tal-lotto receivers.  Barra minn hekk irid ikollna l-approvazzjoni neċessarja tal-kabinett, kif isir is-solut, u dawn il-proċessi għadhom ma sarux.

Dwar l-aħħar parti tal-mistoqsija parlamentari, m'għandi assolutament l-ebda informazzjoni li hemm xi wieħed mill-privatisation unit li hu konsulent ta' xi wieħed mill-bidders.  Din l-allegazzjoni l-ewwel darba li qed nismagħha.  Jekk l-Onor. Membru għandu xi informazzjoni oħra, nitolbu jgħaddihieli ħalli nara x'inhi s-sitwazzjoni.  

SANT’ ANTON - ILMA TAT-TISQIJA

34706. L-ONOR. NOEL FARRUGIA  staqsa lill-Ministru għar-Riżorsi u l-Infrastruttura: Jista' il-Ministru jgħid x'inhi r-raġuni li l-ilma tat-tisqija mill-impjant ta' Sant' Antnin qed ikollu livell għoli ta' salinita' u qed ikollu jintrema`?  X'ikkawża dan il-livell għoli ta' salinita' u kemm intrema` ilma u fejn intrema`?
  ONOR. FRANCIS ZAMMIT DIMECH (Ministru għar-Riżorsi u l-Infrastruttura):  Tweġiba tingħata f'xi seduta oħra.
BAĦRIJA - DAWL BAXX

34707. L-ONOR. NOEL FARRUGIA  staqsa lill-Ministru għas-Servizzi Ekonomiċi:  Jista' il-Ministru jaġġornana dwar mistoqsijiet parlamentari 32739 u  31093 dwar vultaġġ ta' dawl baxx fil-Baħrija?
  ONOR. JOSEF BONNICI:  Ninsab informat li l-linji tad-dawl li hemm fl-inħawi msemmija ġew imsaħħa biex tittaffa l-problema.  Barra minn hekk, hemm pjan biex tinbena substation ġdida li tkun tissupplixxi din iż-żona peress li s-substation eżistenti tinsab ftit imbiegħda.  Bħalissa l-Enemalta qed tfittex art fejn is-substation il-ġdida tkun tista' tinbena.
  THE DEPUTY SPEAKER:  L-Onor. Farrugia, domanda supplimentari.

  ONOR. NOEL FARRUGIA:  Peress li regolarment jintqal li se jsir dan l-iżvilupp tas-substation li sfortunatament għal xi raġuni jew oħra għadu ma sarx, jista' il-Ministru jgħid jekk huwiex previst li dan isir fis-sitt xhur jew fit-12-il xahar li ġejjin? 

  THE DEPUTY SPEAKER:  Il-Ministru.

  ONOR. JOSEF BONNICI:  Sur President, assolutament ma nifhimx għalfejn l-Onor. Membru ħass li kellu jgħid li ‘’regolament jintqal’’ li trid issir substation f'dawk l-inħawi meta din hi l-ewwel darba li qed insemmi s-suġġett.  Fl-aħħar risposta li tajt – saruli numru ta' mistoqsijiet dwar l-istess area – weġibt li se naraw kif se nsaħħu s-sistema tad-dawl.  Fil-fatt sar tisħiħ permezz ta' linji u dan għen diversi partijiet, pero' ġiet identifikata l-problema li peress li s-substation li hemm qiegħda xi ftit imbiegħda, hemm bżonn ta' substation aktar fil-viċin.  

Naturalment biex tagħmel substation oħra trid l-ewwelnett tidentifika l-art - dan jiddependi wkoll jekk dik l-art tkunx pubblika jew privata - u kultant jekk din tkun privata, jistgħu jinqalgħu ċerti diffikultajiet u allura żgur ma nistax nagħti timelimit meta din se ssir.

ESPORTAZZJONI TAL-PATATA – DĦUL GĦALL-BDIEWA 

34742. L-ONOR. NOEL FARRUGIA  staqsa lill-Ministru għall-Agrikoltura u Sajd: Jista' il-Ministru jgħid kemm tħallsu l-bdiewa għall-varjeta' sante` din is-sena u kemm għall-alpha?  Kemm kien il-prezz taż-żriegħ għal xkora alpha u kemm kien għal xkora sante`?
  ONOR. NINU ZAMMIT (Ministru għall-Agrikoltura u Sajd):  Bħalma ħabbart fl-Imnarja, il-bdiewa din is-sena se jieħdu Lm11.30-il qantar kemm għall-patata  alpha kif ukoll għas-sante'.    

B'riferenza għall-prezz tal-patata taż-żriegħ, nirriferi lill-Onor. Interpellant għat-tweġibiet li kont tajtu s-sena li għaddiet u ta' qabilha għall-mistoqsijiet parlamentari  26996 u 18535, fejn kont ġbidt l-attenzjoni li t-taqsima għas-servizzi agrikoli u żvilupp rurali hi  responsabbli mill-importazzjoni ta' l-alpha biss.  Din inbiegħet bħas-sena ta' qabel, bil-prezz ta' Lm9.25 għal kull xkora ta' 50 kgs.  Rigward il-varjetajiet l-oħra, dawn huma importati mill-aġenti rispettivi tagħhom.
  THE DEPUTY SPEAKER:  L-Onor. Farrugia, domanda supplimentari.

  ONOR. NOEL FARRUGIA:  Kien hemm xi raġuni partikolari għala l-bdiewa ngħataw l-istess prezz għaż-żewġ varjetajiet meta jirriżulta li varjeta` minnhom tinxtara Lm2 ogħla?

  THE DEPUTY SPEAKER:  Il-Ministru.

  ONOR. NINU ZAMMIT:  Irrid infakkar illi għall-istaġun tas-sena 2002 u għal dak tas-sena 2003, hemm kuntratt ġdid għall-esportazzjoni tal-patata.  Sa l-istaġun tas-sena l-oħra kien hemm żewġ kuntratti, li wieħed minnhom kien jirrigwarda l-patata sante`.  Kif jaf kulħadd, il-patata sante' li kienet ġiet esportata fit-tliet snin ta' qabel kienet ġabet il-prezz ta' bejn Lm13.39 u Lm14.20-il qantar.  Għall-patata alpha kien hemm il-kuntratt l-ieħor tal-gvern preċedenti, li lill-bdiewa kien ħallielhom dħul anqas. 

Meta din is-sena ġejna biex inġeddu l-kuntratt, saret offerta fejn l-aġent Olandiż informa lid-dipartiment li hu ma kienx lest li jibqa' jimporta l-patata sante' b'dawk il-prezzijiet, li kienu prezzijiet tajbin ħafna.  Naturalment Lm14 u Lm14.20 il-qantar m'humiex ċajta għax imbagħad il-bidwi jibqagħlu Lm11 u aktar f'idejh.  Għaldaqstant għal din is-sena u għas-sena d-dieħla, wara li ħadna l-pariri tat-tekniċi kollha, tad-diretturi kollha u tad-dipartiment tal-biedja, l-aġent Olandiż għamel offerta fuq il-kuntratt li kien għamel il-gvern preċedenti u żied il-guanteed overpricing.  Jiġifieri barra l-kuntratt li kien għamel il-gvern preċedenti, l-aġent Olandiż ikkonċeda overpricing garantit, fis-sens li meta inti tibgħat kwantita` ta' patata li tkun taqbeż is-6,000 tunnellata, sakemm ikun prodott ta' kwalita`, l-aġent Olandiż offra u ggarantixxa – mhux qal nagħtu overpricing jekk imma mingħajr “jekk” – overpricing ta' madwar Dutch guilder 150,000.  Allura l- esportazzjoni lejn l-Olanda saret fuq kuntratt li fih hemm żewġ varjetajiet, l-alpha u s-sante`, u fuq dawn iż-żewġ varjetajiet sar ftehim wieħed.

Nerġa' ngħid li dan il-ftehim kien ibbażat fuq l-ewwel 3,000 tunnellata ta' patata bir-rata ta’ Dutch guilders 30.6;  l-1,000 tunnellata ta’ wara bir-rata ta’ guilders 25.6; l-1,000 tunnellata l-oħra bir-rata ta’ guilders 23.6; u mbagħad 500 tunnellata bir-rata ta’ guilders 20.1; u l-aħħar 500 tunnellata oħra bir-rata ta’ guilders 16.1.  Meta dan miegħu żżid il-guaranteed overpricing, dan iħalli prezz net f'idejn il-bidwi ta' Lm11.30.  Għas-sena d-dieħla, il-kuntratt se jibqa' bl-istess terms li kellna din is-sena u minn hawnhekk irrid ngħid li l-bdiewa qegħdin jirċievu dawn il-prezzijiet għax kapaċi jipproduċu prodott ta' kwalita`, Sur President.  Iva, qegħdin inkabbru prodott ta' kwalita` bl-inqas ammont ta' bexx teknikament possibbli.  

Infakkar li erba' snin ilu, meta kien sar il-kuntratt biex tiddaħħal il-patata sante', l-aġent Olandiż kien faħħar il-kwalita` tal-patata ta’ Malta. Allura l-appell tiegħi u  tad-dipartiment hu li nkomplu nkabbru varjeta' ta' patata li tkun bikrija kemm jista' jkun, kif ukoll li tkun tali li tieħu l-inqas ammont ta' bexx teknikament possibbli.

  THE DEPUTY SPEAKER:  Grazzi.  Il-ħin tal-mistoqsijiet għadda.  Ngħaddu għal Tqegħid ta' Karti.  Il-Prim Ministru.


TQEGĦID TA' KARTI

  ONOR. EDDIE FENECH ADAMI (Prim Ministru):  Sur President, inqiegħed fuq il-Mejda tal-Kamra:

Kopja tat-tender documents, b’riferenza għax-xogħol konness ma’ l-istand ta’ Malta fit-trade fair mill-1996 sa l-2002, bi tweġiba għall-mistoqsija parlamentari 34920.

  THE DEPUTY SPEAKER:  Grazzi.  Il-Viċi Prim Ministru.

  ONOR. LAWRENCE GONZI (Viċi Prim Ministru u Ministru għall-Politika Soċjali:  Sur President, inqiegħed fuq il-Mejda tal-Kamra:

Tagħrif dwar l-impjegati fl-awtorita’ għas-saħħa u sigurta’ fuq il-post tax-xogħol, bi tweġiba għall-mistoqsija parlamentari 34931; u

Tagħrif dwar l-għadd ta’ benefiċjarji taħt il-Liġi dwar is-Sigurta’ Soċjali, bi tweġiba għall-mistoqsija parlamentari 34980.

  THE DEPUTY SPEAKER:  Grazzi.  Il-Ministru Louis Galea.

  ONOR. LOUIS GALEA (Ministru ta' l-Edukazzjoni):  Sur President, inqiegħed fuq il-Mejda tal-Kamra:

Avviż Legali 197 ta’ l-2002 – regolamenti ta’ l-2002 biex jemendaw regolamenti tal-kors għall-grad ta’ M.A. in Islands and Small States Studies; 

Avviż Legali 198 ta’ l-2002 -  regolamenti ta’ l-2002 tal-kors għal Dip. in Journalism; 

Avviż Legali 199 ta’ l-2002 -  regolamenti ta’ l-2002 biex jemendaw regolamenti ta’ l-1999 tal-kors għall-grad ta’  B.Ed. (Hons); 

Avviż Legali 200 ta’ l-2002 -  regolamenti ta’ l-2002 biex jemendaw regolamenti ta’ l-1998 tal-kors għall-grad ta’ M.D.; 

Avviż Legali 201 ta’ l-2002 -  regolamenti ta’ l-2002 biex jemendaw regolamenti għall-eżamijiet ta’ l-universita’; 

Avviż Legali 202 ta’ l-2002 -  regolamenti ta’ l-2002 tal-kors għall-post-graduate diploma in inclusion and special educational needs;

Tabella li turi l-għadd ta’ staff on teaching duties u l-għadd ta’ kindergarten staff, bi tweġiba għall-mistoqsija parlamentari 34858; u

Tagħrif dwar kunsilli lokali li bbenefikaw mill-programm youth ta’ l-Unjoni Ewropea, bi tweġiba għall-mistoqsija parlamentari 35015.

  THE DEPUTY SPEAKER:  Grazzi.  Il-Ministru Dalli.

  ONOR. JOHN DALLI:  Sur President, inqiegħed fuq il-Mejda tal-Kamra:

Avviż Legali 204 ta’ l-2002 -  regoli ta’ l-2002 li jemendaw regoli dwar it-taxxa provviżorja; u 

Avviż Legali 205 ta’ l-2002 -  regolamenti ta’ l-2002 li jemendaw it-tieni skeda li tinsab ma’ l-Att dwar Taxxa fuq il-Valur Miżjud. 

  THE DEPUTY SPEAKER:  Grazzi.  Il-Ministru Zammit Dimech.

  ONOR. FRANCIS ZAMMIT DIMECH:  Sur President, inqiegħed fuq il-Mejda tal-Kamra:

Avviż Legali 203 ta’ l-2002 – regolamenti ta’ l-2002 għall-ħarsien ta’ l-ilma ta’ l-art mit-tinġis kaġunat minn xi sustanzi perikolużi; u 

Tagħrif dwar direct orders u quotations, bi tweġiba għall-mistoqsija parlamentari 34867. 

  THE DEPUTY SPEAKER:  Grazzi.  Il-Ministru Michael Refalo.

  ONOR. MICHAEL REFALO (Ministru għat-Turiżmu):  Sur President, inqiegħed fuq il-Mejda tal-Kamra:

Tagħrif dwar impjegati fl-ITS li ntbagħtu jistdujaw barra minn Malta, bi tweġiba għall-mistoqsija parlamentari 34874; u

Tagħrif dwar il-kiri ta’ waste compactor vehicle, bi tweġiba għall-mistoqsija parlamentari 34899.

  THE DEPUTY SPEAKER  Grazzi.  Il-Ministru Ċensu Galea.

  ONOR. ĊENSU GALEA:  Sur President, inqiegħed fuq il-Mejda tal-Kamra:

Avviż Legali 196 ta’ l-2002  -  regolamenti ta’ l-2002 dwar liċenzi għal garage tas-servizz pubbliku.

  THE DEPUTY SPEAKER:  Grazzi.  Il-Ministru Tonio Borg.

  ONOR. TONIO BORG (Ministru ta' l-Intern u l-Ambjent):  Sur President, inqiegħed fuq il-Mejda tal-Kamra:

Kopja tal-pjan lokali għal Għawdex u Kemmuna, bi tweġiba għall- mistoqsija parlamentari 34864; 

Tabella li turi l-għadd ta’ reati rrapportati lill-pulizija matul Mejju 2002, bi tweġiba għall-mistoqsija parlamentari 34976; u 

Tabella li turi l-għadd ta’ reati rrapportati lill-pulizija matul Ġunju 2002, bi tweġiba għall-mistoqsija parlamentari 34978.

  THE DEPUTY SPEAKER:  Grazzi.  Il-Ministru Louis Deguara.

  ONOR. LOUIS DEGUARA (Ministru tas-Saħħa):  Sur President, inqiegħed fuq il-Mejda tal-Kamra:

Tagħrif dwar bordijiet maħtura fid-diversi dipartimenti li jaqgħu taħt id-dekasteru tiegħi, bi tweġiba għall-mistoqsija parlamentari 34985; u

f’isem il-Ministru tal-Ġustizzja u Gvern Lokali nqiegħed fuq il-Mejda tal-Kamra:

Tagħrif dwar bordijiet maħtura fid-diversi dipartimenti li jaqgħu taħt id-dekasteru tal-ministru tal-ġustizzja u gvern lokali,  bi tweġiba għall- mistoqsija parlamentari 34987.

  THE DEPUTY SPEAKER:  Grazzi. Stqarrijiet Ministerjali?  Mozzjonijiet?


KSUR TA' PRIVILEĠĠ

  THE DEPUTY SPEAKER:  L-Onor. Herrera.

  ONOR. JOSE` HERRERA:  Sur President, nixtieq inressaq każ ta’ ksur ta’ privileġġ quddiem dan il-Parlament skond paragrafi (d), (j) u (k) ta’ subartiklu (4) t’artiklu 11 ta’ l-Ordinanza dwar il-Privileġġi u s-Setgħat tal-Kamra tad-Deputati, u dan minħabba li fil-ħarġa ta' "Malta Today" tal-21 ta' Lulju, 2002, liema gazzetta għandha bħala editur lil ċertu Saviour Balzan, eżattament f'paġna 11 taħt artiklu intitolat "Why does Jose` want Stiffer Penalties?", l-awtur ta’ dan l-artiklu ħa silta mid-diskors li għamilt jien f’dan iI-Parlament sabiex mhux biss jinsulentani imma sabiex jattribwili fatturi li wieħed jista' jiftaħ libell għalihom.  Fil-fatt dak li għedt jien f'dan il-Parlament ġie mogħti interpretazzjoni qarrieqa u żleali intenzjonalment.  Fl-aħħarnett, bil-permess tal-Kamra, nixtieq inqiegħed fuq il-Mejda tal-Kamra kopja tal-ġurnal in kwestjoni.

  THE DEPUTY SPEAKER:  Hawn permess?  (Onor. Membri:  Iva)

Il-permess ingħata.

  ONOR. JOSE` HERRERA:  Sur President, inqiegħed fuq il-Mejda tal-Kamra:

Kopja ta’ artiklu intitolat "Why does Jose` want stiffer penalties?" li deher fil-ħarġa tal-gazzetta "Malta Today" ta’ nhar il-Ħadd, 21 ta’ Lulju 2002.

Jien, bħal kulħadd f’dan il-Parlament, nemmen f’ġurnaliżmu liberu, pero` ma naħsibx li editur ta' ġurnal jew ġurnalist jista’ jisserva bil-ġurnal tiegħu biex jagħmel vendetta personali u partikolari kontra xi individwu li jagħżel hu.  Grazzi, Sur President.

  THE DEPUTY SPEAKER:  Nirringrazzjak.  Is-Sedja ħadet nota ta’ dak li għadu kif intqal mill-Onor. Jose` Herrera u se tinforma lill-Kamra bid-deċiżjoni tagħha f’xi seduta oħra.Mozzjonijiet.

MOZZJONIJIET

ABBOZZ TA’ LIĠI DWAR IR-RIKONOXXIMENT REĊIPROKU TA’ KWALIFIKI

  ONOR. LOUIS GALEA (Ministru ta' l-Edukazzjoni):  Sur President, nipproponi l-Ewwel Qari ta' l-abbozz ta' liġi msejjaħ “Att ta’ l-2002 dwar ir-Rikonoxximent Reċiproku ta’ Kwalifiki”.
  THE DEPUTY SPEAKER:  Min jissekonda, jekk jogħġobkom?

  ONOR. LOUIS DEGUARA (Ministru tas-Saħħa):  Nissekonda.

  THE DEPUTY SPEAKER:  Il-mistoqsija hi li l-abbozz ta’ liġi msejjaħ “Att ta’ l-2002 dwar ir-Rikonoxximent Reċiproku ta’ Kwalifiki” jiġi moqri l-Ewwel Darba.  Dawk favur?  (Onor. Membri:  Aye)  Dawk kontra?  Agreed.

Il-mozzjoni għaddiet nem. con. u l-Abbozz ta' Liġi ġie moqri l-Ewwel Darba.


SITWAZZJONI TAS-SAJJIEDA F’MALTA

  THE DEPUTY SPEAKER:  L-Onor. Gulia.

  ONOR. GAVIN GULIA:  F’ismi u f’isem l-Onor Noel Farrugia nipproponi:

Billi minħabba li matul il-ġimgħa li għaddiet, madwar 60 mil fil-Lbiċ ta’ Malta, għadd ta’ sajjieda Maltin u Għawdxin għaddew minn esperjenzi koroh ta’ biża’ u ta’ intimidazzjoni hekk kif spiċċaw biex tilfu l-konzijiet tagħhom meta sajjieda barranin invadew iż-żona fejn kienu qegħdin jistadu u baqgħu għaddejjin bit-tug boats tagħhom minn fuq l-istess konzijiet u kkaġunawlhom ħsarat estensivi;

Billi s-sajjieda tat-tonn barranin matul dawn l-aħħar ġimgħat kemm-il darba ppruvaw ifixklu u jħarbtu lis-sajjieda Maltin u Għawdxin waqt li jkunu qegħdin jistadu għat-tonn;

Billi s-sajjieda Maltin u Għawdxin jistadu għat-tonn b’sistemi silettivi u mhux distruttivi kif tradizzjonalment dejjem għamlu;

Billi kull meta s-sajjieda Maltin u Għawdxin isibu lilhom infushom f’dawn is-sitwazzjonijiet ta’ intimidazzjoni u tfixkil ma jkollhom ebda protezzjoni aktar għaliex jispiċċaw invaduti minn numru kbir ta’ bastimenti ta’ sajjieda barranin;

U billi għadd ta’ sajjieda Maltin u Għawdxin mhux qegħdin ikunu jistgħu jaħdmu minħabba l-imġieba tas-sajjieda barranin u għalhekk qed jiġu kostretti jidħlu lura Malta mingħajr ebda qabda u b’hekk qegħdin jiġu mhedda x-xogħol u l-għajxien tagħhom;

Billi s-sajjieda Maltin u Għawdxin qegħdin iħossu li s-sitwazzjoni qiegħda taggrava minn sena għall-oħra;

Għalhekk, filwaqt li l-Kamra turi solidarjeta` mas-sajjieda Maltin u Għawdxin għal dak kollu li qegħdin iġarrbu u filwaqt li tikkundanna l-inċidenti li seħħew fuq il-baħar matul dawn l-aħħar ġimgħat, tħeġġeġ lill-Gvern Malti u lill-awtoritajiet konċernati sabiex mill-aktar fis u għall-ġejjieni jieħdu dawk il-passi u l-miżuri kollha opportuni sabiex waqt il-ħin tas-sajd, u partikolarment fl-istaġun tat-tonn, jiġu mħarsa d-drittijiet tas-sajjieda Maltin u Għawdxin u sabiex tingħatalhom il-protezzjoni kollha meħtieġa fuq il-baħar kemm lill-persuna tagħhom kif ukoll lill-bastimenti, it-tagħmir u l-irkaptu tagħhom, fid-dawl tas-sitwazzjoni attwali u dan sabiex jiġu evitati inċidenti simili u biex ikun garantit ix-xogħol u l-għajxien tas-sajjieda Maltin u l-Għawdxin kollha.

  THE DEPUTY SPEAKER:  Grazzi.

Ninforma lill-Kamra li l-ħin ta' din is-seduta se jinqasam indaqs bejn iż-żewġ naħat tal-Kamra.  Min jissekonda, jekk jogħġobkom?

  ONOR. LEO BRINCAT:  Nissekonda.

  THE DEPUTY SPEAKER:  L-Onor. Gulia.

  ONOR. GAVIN GULIA:  Sur President, il-mozzjoni li għandna quddiemna ġiet ippreżentata minni u mill-ħabib tiegħi l-Onor. Noel Farrugia xi ġimgħa wara li seħħ l-aħħar inċident li kellna fuq il-baħar barra l-ibħra territorjali Maltin u saħansitra barra ż-żona kontingwa, fejn lil sajjieda Maltin u Għawdxin saritilhom ħsara estensiva fit-tagħmir u fl-apparat tas-sajd tagħhom minħabba l-aġir li wżaw sajjieda barranin li allegatament daħlu fiż-żona li fiha kienu qed jistadu dawn is-sajjieda.
Mill-informazzjoni li għandha l-oppożizzjoni, u li wisq probabbli għandu l-gvern, jirriżulta li fiż-żona fejn kienu qed jistadu s-sajjieda Maltin u Għawdxin ma daħlux xi bastiment tas-sajd jew tnejn bis-sajjieda barranin imma daħlu għexieren ta' bastimenti barranin li, kif se jispjega b'mod iktar preċiż fl-intervent tiegħu l-kelliem ewlieni ta' l-oppożizzjoni fuq l-agrikoltura u s-sajd l-Onor. Noel Farrugia, ġarrew il-konzijiet tas-sajd tas-sajjieda Maltin u Għawdxin u naturalment ikkaġunawlhom ħsarat kbar.  Ovvjament minħabba f'hekk, is-sajjieda Maltin u Għawdxin ma setgħux ikomplu bis-sajda tagħhom u kellhom jirritornaw lura lejn pajjiżhom b'idhom f'idhom.

Sur President, din ma kenitx l-ewwel darba li sajjieda Maltin u Għawdxin sofrew dan il-preġidizzju on the high seas, jiġifieri barra l-ibħra territorjali Maltin u barra ż-żona kontigwa, jew inkella fi kliem ieħor, on no man's land.  Issa hawn nixtieq nagħmel parentesi żgħira billi ngħid li dan l-inċident li qed tagħmel riferenza għalih il-mozzjoni li għandna quddiemna seħħ iktar minn xahar ilu u l-mozzjoni qed tgħid li dan l-inċident seħħ "matul il-ġimgħa li għaddiet" minħabba li din il-mozzjoni ġiet ippreżentata fid-9 ta' Lulju.  Imma kif kont qed ngħid, dan ma kienx l-uniku inċident li kellna fuq il-baħar.  Per eżempju, naħseb li kulħadd jiftakar dak l-inċident li kellna fuq il-baħar is-sajf li għadda fejn prattikament sajjieda Maltin u Għawdxin u sajjieda barranin għamlu gwerra bejniethom dwar il-qbid tat-tonn.  

Fil-fatt sfortunatament f'dak l-inċident ġie allegat saħansitra li patrol boat Maltija sparat u laqtet xi inġenju tal-baħar Malti ieħor.  Għalhekk fi żmien sena kellna żewġ inċidenti fuq il-baħar, u min jaf kemm kien hemm inċidenti oħrajn li minħabba li kienu żgħar, ma smajniex bihom.  Huwa biżżejjed li wieħed isemmi t-traffikar illegali tal-klandestini, u minn hawnhekk nindunaw kemm xi kultant ikun diffiċli li f'dawn iċ-ċirkostanzi tagħti protezzjoni liċ-ċittadini tiegħek u fl-istess ħin tesegwixxi azzjoni kriminali fejn ikollok ġurisdizzjoni, għax irridu ngħidu li s-sajjieda Maltin u Għawdxin huma ċittadini wkoll, u naħseb li dan il-Parlament jaqbel li ċ-ċittadini Maltin u Għawdxin jixirqilhom li mhux biss jingħataw il-protezzjoni ta' l-Istat ġewwa pajjiżna imma anke jekk ikunu 'l barra mill-konfini territorjali ta' pajjiżna.  Fil-fatt dan huwa l-iskop ta' din il-mozzjoni li qed tippreżenta l-oppożizzjoni, anke għax qed jidher li iktar ma qed ikun hemm kompetizzjoni fuq il-baħar iktar qed tikber il-probabbilta` li jinqalgħu nċidenti simili.  

Hawnhekk ta' min jgħid ukoll li dawn it-tip ta' inċidenti jinqalgħu biss minħabba t-tonn u mhux minħabba ħut ieħor, bħalma ngħidu aħna huma l-lampuki u l-vopi, u dan peress li - u dan se jispjegah iktar fid-dettal il-kollega tiegħi l-Onor. Noel Farrugia - t-tonn iħalli ħafna profitt.  Huwa għalhekk li teżisti dik il-cut-throat competition u xi kultant ikun hemm xi ftit pressjoni iktar milli tippermetti l-liġi fil-qbid tat-tonn.

Sur President, jien inħoss li l-pożizzjoni legali ta' pajjiżna f'dak li għandu x'jaqsam maċ-ċittadini Maltin u Għawdxin li jkunu barra l-konfini territorjali tagħna għadha xi ftit jew wisq nejja.  Issa hawnhekk irrid nagħmilha ċara mill-bidu nett li jekk wieħed jixtarr sew il-mozzjoni li qed nippreżentaw, isib li din il-mozzjoni m'hijiex qed tikkundanna lill-gvern imma qed tikkundanna l-inċidenti li seħħew għax kull ċittadin Malti u Għawdxi jurta ruħu meta jara lis-sajjieda tagħna jsofru dawn it-tip ta' danni, iktar u iktar meta wieħed jikkonsidra li dawn is-sajjieda huma ħaddiema bħal ħaddieħor li jridu jaqilgħu l-għajxien tagħhom proprju mix-xogħol li huma jagħmlu proprju fuq il-baħar.  

Għalhekk quddiem din is-sitwazzjoni, aħna ma nistgħux nibqgħu b'idejna fuq żaqqna u ngħidu li ma nistgħu nagħmlu xejn.  Nistgħu nagħmlu xi ħaġa, u dan il-Parlament żgur li jaqbel li għandna nesprimu s-solidarjeta` tagħna ma' dawn is-sajjieda.  Fil-fatt anke l-mozzjoni li għandna quddiemna, fil-parti aħħarija tagħha qiegħda tistieden lill-Kamra biex turi solidarjeta` mas-sajjieda Maltin u Għawdxin għal dak kollu li ġarrbu, li qed iġarrbu u li għad jistgħu jġarrbu, filwaqt li qed tħeġġeġ lill-gvern Malti u lill-awtoritajiet konċernati sabiex jieħdu l-passi meħtieġa u l-miżuri kollha opportuni mill-iktar fis possibbli ħalli s-sajjieda Maltin u Għawdxin jibdew jiġu protetti, speċjalment matul l-istaġun tat-tonn.  

Naħseb li kull gvern jaqbel li għandna nagħmlu dan, ikun min ikun, u għalhekk aħna qed nistennew li l-gvern jappoġġja din il-mozzjoni.  Wara kollox il-mozzjoni li qed inressqu jien u l-Onor. Farrugia quddiem din il-Kamra llum hija politikament newtrali u hija ntiża sabiex dan il-Parlament jara kif il-ħobża ta' kuljum tas-sajjieda Maltin u Għawdxin tista' tiġi ssalvagwardjata.

Jekk wieħed iħares lejn il-Kodiċi Kriminali, partikolarment lejn id-dispożizzjonijiet li għandom x'jaqsmu mal-ġurisdizzjoni ta' pajjiżna, isib li pajjiżna m'għandux ġurisdizzjoni f'kull każ.  Per eżempju, jekk ċittadin Ingliż joqtol ċittadin Ingliż fl-Ingilterra stess, aħna m'għandniex ġurisdizzjoni għal din iċ-ċirkostanza u b'hekk f'dak il-każ ma nkunux nistgħu mmexxu l-azzjoni kriminali.

Ara jekk ċittadin Ingliż joqtol ċittadin Ingliż ieħor ġewwa pajjiżna, jiġifieri fuq l-art tagħna jew inkella fl-ibħra territorjali tagħna, dik hija storja oħra għax f'dak il-każ għandna ġurisdizzjoni minħabba li r-reat ikun seħħ fuq artna stess jew inkella fuq l-ibħra li aħna nikkonsidraw bħala estensjoni ta' artna.  Fil-fatt il-ġurisdizzjoni territorjali hija l-iktar ġurisdizzjoni ovvja li għandu kull stat f'dinja ċivilizzata, pero` mbagħad id-dispożizzjonijiet tal-ġurisdizzjoni fil-Kodiċi Kriminali tagħna jikkontemplaw ukoll protezzjoni u prosekuzzjoni ta' reati li jsiru barra t-territorju ta' pajjiżna abbord ta' xi bastiment jew ta' xi biċċa oħra ta' baħar li tkun reġistrata hawn Malta, anke jekk meta jitwettaq ir-reat din il-biċċa tal-baħar tkun kważi waslet l-Amerka.  

Madanakollu hawnhekk il-Kodiċi Kriminali m'hijiex qed tikkontempla eżattament għal dawk it-tip ta' inċidenti li seħħew fl-ibħra internazzjonali madwar xahar ilu.  Issa ngħiduha kif inhi, jista' jagħti l-każ li ċittadin Malti li jkun qiegħed fuq bastiment tas-sajd reġistrat f'Malta jsofri xi ġrieħi fl-ibħra territorjali proprju minħabba li taggredih xi persuna barranija.  Għall-grazzja t'Alla, jidher li s-sajjieda Maltin u Għawdxin li kienu involuti f'dawk l-inċidenti li seħħew madwar xahar ilu ma sofrewx dawn it-tip ta' reati imma sofrew biss ħsara fit-tagħmir u fl-apparat tas-sajd tagħhom.  Kif għedt diġa', mhux l-ewwel darba li sajjieda Maltin u Għawdxin kellhom dawn it-tip ta' inċidenti ma' sajjieda barranin u għalhekk għandna naraw kif nistgħu nwessgħu iktar il-liġi biex din tibda tipprovdi għal dawn it-tip t'inċidenti.  Biss biss f'sena waħda ġew irrapportati żewġ inċidenti ta' dan it-tip fuq l-aħbarijiet, u jien persważ li s-sajjieda Maltin u Għawdxin ma qalgħux dan kollu minn żniedhom u ma qalux affarijiet li m'humiex veritieri.  It-tagħmir tas-sajd li sofra dannu minħabba dawn it-tip ta' inċidenti jista' jarah kulħadd, u jien ma naħsibx li dawn is-sajjieda qagħdu jkissru t-tagħmir tagħhom apposta.  Fil-fatt ta' min jgħid li d-dannu li huma sofrew fit-tagħmir tas-sajd tagħhom minħabba l-imġieba abbużiva ta' sajjieda barranin jammonta għal mijiet ta' liri.

Sur President, apparti l-Kodiċi Kriminali, anke l-abbozz ta' liġi li tressaq quddiem din il-Kamra matul din is-sena u li qed jemenda t-Territorial Waters and Contiguous Zone Act jipprovdi għal dawk il-każijiet li jseħħu fl-ibħra internazzjonali, u ġaladarba qed insemmi t-Territorial Waters and Contiguous Zone Act ta' min jgħid li dan l-att qed jagħmel distinzjoni bejn l-ibħra territorjali Maltin - jiġifieri dik l-estensjoni ta' l-art Maltija li toħroġ sa 12-il mil 'il barra mill-kosta ta' Malta - bejn iż-żona kontigwa, li toħroġ minn 12-il mil sa 25 mil 'il barra mill-kosta ta' Malta għal finijiet ta' sajd u bejn il-high seas, jew fi kliem ieħor, in-no man's land.  Kemm taħt il-Kodiċi Kriminali kif ukoll taħt dan l-abbozz ta' liġi li qed insemmi, l-Istat Malti għandu ġurisdizzjoni assoluta fuq kwalunkwe att jew reat li jseħħ fuq it-territorju Malti jew sa 12-il mil 'il barra mill-kosta ta' Malta.  

Għal dak li għandu x'jaqsam maż-żona kontigwa, li qiegħda 'l barra mil-limiti territorjali ta' pajjiżna, Malta għandha ġurisdizzjoni wkoll sabiex tipprosegwixxi fuq reati kriminali, pero` din il-ġurisdizzjoni hija limitata biss għal reati li jiksru l-liġijiet tad-dwana, tal-finanzi, ta' l-immigrazzjoni u tas-sanita`.  Fi kliem ieħor, jekk ikun hemm min jiġi suspettat li kiser il-liġijiet tagħna tad-dwana, tal-finanzi, ta' l-immigrazzjoni jew tas-sanita` fiż-żona kontigwa, f'dak il-każ ukoll, l-Istat Malti għandu d-dritt li jieħu l-passi neċessarji, pero` sfortunatament dan id-dritt huwa limitat għal dawk il-liġijiet biss, u ma jidhirx li l-liġi tipprovdi protezzjoni għal dawk is-sajjieda Maltin u Għawdxin li jiġu aggrediti jew inkella li ssir ħsara lill-proprjeta` tagħhom.

Ħalli ngħiduha kif inhi, Sur President; kwalunkwe ċittadin Malti li jkun qed jaħdem fuq bastiment reġistrat ġewwa pajjiżna jkollu dritt għal protezzjoni kulfejn ikun, speċjalment jekk ma jkunx 'il barra ħafna mill-ibħra territorjali Maltin.  Issa għalkemm forsi wieħed jista' jestendi l-Kodiċi Kriminali tagħna, li tispjega safejn tista' tasal il-ġurisdizzjoni ta' pajjiżna, sabiex din tipprovdi anke għat-tip ta' inċidenti li seħħew matul ix-xahar li għadda jien naħseb li hemm bżonn ukoll naraw illi jkollna l-mezzi marittimi opportuni sabiex inkunu nistgħu nwettqu dak li jgħidu l-liġijiet tagħna u mhux ikollna nħallu l-liġijiet tagħna fuq l-ixkaffa minħabba li lanqas biss ikollna l-mezzi marittimi neċessarji sabiex nattwawhom.  Forsi hawn wieħed jistaqsi:  Għalfejn qed ngħid dan?  Qed ngħid dan għax bħala l-kelliem ewlieni ta' l-oppożizzjoni fuq l-intern, jien nitkellem kemm dwar il-pulizija kif dwar l-inforzar tal-liġijiet ta' pajjiżna, u fejn il-liġi tipprovdi l-inforzar tal-liġijiet barra l-limiti territorjali ta' pajjiżna.  L-aġenzija ta' inforzar l-aktar importanti ta' pajjiżna hija l-pulizija għaliex hi tinforza l-Kodiċi Kriminali u l-Kodiċi tal-Pulizija.  Pero` l-pulizija għandha mezzi fuq l-art iżda m'għandhiex il-mezzi fuq il-baħar.  Lanqas biss għandha l-mezzi biex tikkumbatti, per eżempju, it-traffikar illegali tal-persuni.  L-administrative law enforcement għandha żewġ speedboats jew tlieta, imma dawn jużawhom l-aktar sabiex jikkontrollaw il-vjolazzjoni tal-liġijiet li għandhom x'jaqsmu ma' sewqan esaġerat ta' inġenji tal-baħar ġewwa l-ibħra territorjali Maltin.  Pero` l-pulizija mhijiex armata sabiex tkun tista' tipprevjeni reati li huma iktar importanti bħal traffikar illegali ta' persuni u anke dawn it-tip ta'  azzjonijiet abużivi fuq sajjieda li jseħħu barra mill-ibħra territorjali Maltin.  

Jien għamilt din il-mistoqsija lill-Ministru Tonio Borg li qal li m'hemmx għalfejn joqgħod jinvesti f'tagħmir marittimu għax dan huwa xogħol li jagħmluh b'koordinazzjoni mal-pulizija l-forzi armati ta' Malta bil-patrol boats  eċċ.  Imma bir-rispett kollu, jekk għandna l-patrol boats, u għandna  patrol boats għax jekk wieħed isuq lejn Sa Maison jarahom hemmhekk, imma forsi iktar tarahom hemmhekk milli jkunu qed isalpaw u jaħdmu fuq barra għax apparentement għandna problemi tekniċi bihom.  Forsi dan huwa l-uniku spunt ta' kritika li minn din il-mozzjoni jien nagħmel lill-gvern.  Dawn il-mezzi marittimi mhux qegħdin hemmhekk biex jaħdmu, imma biex jissewwew.

Jekk se nużaw il-Forzi Armati ta' Malta bħala mezz biex nikkumbattu abbużi li jsiru barra l-ibħra territorjali Maltin li fuqhom Malta għandha ġurisdizzjoni - għax hemm reati li jistgħu jitwettqu fil-konfront ta' sajjieda Maltin li fuqhom diġa` għandna ġurisdizzjoni - allura jeħtieġ li dawn il-mezzi marittimi jkunu dejjem ippreparati teknikament sabiex jilqgħu għal kull każ ta' emerġenza li tinqala' fl-ibħra internazzjonali.  Għax hemmhekk għandna involuti ċittadini Maltin.  Ma jistax ikun li sajjied Malti jew Għawdxi jkun qiegħed hemm barra u jsofri dannu ma jkollux protezzjoni.  Kif m'għandux dritt għall-protezzjoni?  Mela m'għandux dritt għall-protezzjoni!  Nieħu punt minn dak li ġara sena ilu.

Meta sena ilu kienet inqalgħet il-gwerra tat-tonn u kellna problemi b'sajjieda Maltin u sajjieda barranin - mingħalija dak iż-żmien kienu sajjieda Taljani - kienet ħarġet patrol boat Maltija fl-ibħra internazzjoni sabiex tara x'inhija l-problema hemm barra.  Mela għandna interess, u għalhekk suppost għandna t-tagħmir marittimu sabiex nipproteġu liċ-ċittadin Malti.  Jiġifieri ħadd ma jista' jiġi f'dan il-parlament jgħid li aħna m'għandniex x'naqsmu ma' x'jiġri hemm barra għax sena ilu ħarġet almenu waħda mill-patrol boats sabiex tissindika x'inhu jiġri u jekk hemm bżonn tipproteġi l-interessi Maltin.  Issa nafu x'ġara.  Sfortunatament kien hemm balla li laqtet bastiment Malti u ġiet sparata minn patrol boat Maltija.  Imma ħalli ma nidħolx f'dak il-punt.  

Ma jistax ikun li f'dan il-parlament niġu ngħidu li aħna m'għandniex x'naqsmu ma' dak li jiġri hemm barra għax dawk għandhom ftehim bejniethom.  Ma nistgħux ngħidu hekk.  Jekk hemm ċittadin Malti u ċittadin Malti jitlob l-għajnuna ta' l-awtoritajiet konċernati Maltin, l-Istat Malti għandu l-obbligu - mhux il-gvern Nazzjonalista jew il-gvern Laburista, ikun min ikun hemm fil-gvern - lejn iċ-ċittadini Maltin sabiex jassistihom u jekk hemm bżonn jipproteġihom.  U fejn jirriżulta li twettaq reat, jekk bżonn narrestaw u nipprosegwixxu wkoll.  

Sur President, jekk il-liġijiet Maltin ma jipprovdux biżżejjed, sija f'dak li għandu x'jaqsam mal-Kodiċi kriminali kif ukoll f'dak li għandu x'jaqsam ma' l-Att dwar l-Ibħra Territorjali, kapitlu 226 tal-liġijiet ta' Malta, dan il-parlament għandu jara kif se jilleġisla sabiex jilqa' għal dawk l-inċidenti li jistgħu jinqalgħu barra l-ibħra territorjali Maltin.  

Sur President, m'għandix ħafna iktar xi ngħid.  Naturalment min-naħa tiegħi, bħala kelliem ewlieni ta' l-oppożizzjoni fuq l-intern, xtaqt nagħti deskrizzjoni tal-pożizzjoni legali kif inhi u nagħti l-opinjoni tiegħi dwar x'hemm bżonn isir.  Jien nenfasizza li għandna nħarsu iktar fil-fond lejn il-liġijiet ta' pajjiżna sabiex tiġi ggarantita s-sigurta` taċ-ċittadini Maltin li jkunu qegħdin fuq xogħolhom barra mill-ibħra territorjali Maltin, li jkunu fiż-żona kontigwa u forsi anke barra miż-żona kontigwa. 

Apparti li naraw li l-liġijiet tagħna jkunu tajbin biżżejjed irid ikollna wkoll il-mezzi sabiex dawn il-liġijiet inkunu nistgħu tabilħaqq nimplimentawhom b'mod effettiv u b'mod effikaċi.  Jiddispjaċini ngħid li pajjiżna għandu bżonn iktar investiment f'dan il-qasam, għandu bżonn iħares iktar mill-qrib lejn il-mezzi li għandu sabiex jikkumbatti kwalunkwe reat li jista' jiġi kommess kontra ċittadini Maltin u Għawdxin barra l-ibħra territorjali Maltin, u naturalment jekk hemm bżonn nipprosegwixxu.  

Sur President, kif għedt din hija mozzjoni li dan il-parlament għandu jaqbel fuqha.  Għandna naraw iktar mill-qrib kif nistgħu nipproteġu lis-sajjieda Maltin u Għawdxin meta jkunu qegħdin fuq xogħolhom.  Ma jistax ikun li naħslu jdejna, ma jistax ikun li nagħmlu d-differenza.  Jekk hemm bżonn anke nikkumbattu b'mod diplomatiku.  Jekk għandna l-provi li sajjieda Maltin ġew aggrediti f'żona fejn huwa miftiehem li jistadu huma, għandna nagħmlu rappreżentazzjonijiet dimplomatiċi mal-pajjiżi minn fejn ġejjin dawk is-sajjieda li jkunu aggredew lis-sajjieda tagħna.  

Jiġifieri barra l-ispunt legali, barra l-bżonn li nsaħħu l-mezzi tekniċi tagħna sabiex tabilħaqq inkunu nistgħu nipproteġu aħjar u nimplimentaw aħjar il-liġijiet tagħna, jekk hemm bżonn nagħmlu wkoll rappreżentazzjonijiet iktar importanti fuq livell diplomatiku sabiex ngħinu lis-sajjieda Maltin u Għawdxin ħalli s-sajda tagħhom ikunu jistgħu jagħmluha mingħajr indħil bla bżonn.

Sur President, il-mozzjoni titlob - u jien żgur li dan il-parlament jaqbel fuqha - li nuru solidarjeta` ma' dak li ġralhon is-sajjieda Maltin u Għawdxin.  Jien ċert li l-ministru konċernat għandu għal qalbu l-interessi tas-sajjieda Maltin u Għadwxin.  Forsi kultant ma naqblux meta niddibattu dwar jekk jaqblilniex nidħlu fl-Unjoni Ewropea, pero` fl-aħħar mill-aħħar jien ċert li quddiemna lkoll għandna l-interessi tas-sajjieda Maltin u Għawdxin.  Żgur li dan il-parlament Malti mhux se jonqos milli juri solidarjeta` unanimament mas-sajjieda Maltin u Għawdxin għal dak kollu li jġarrbu meta jkunu qegħdin fuq xogħolhom fl-ibħra internazzjonali.  

Jien naħseb li huwa skop nobbli ħafna li dan il-parlament jara iktar mill-viċin x'jista' jsir f'dak li għandu x'jaqsam ma' qafas legali, ma' qafas tekniku u anke fuq livell diplomatiku sabiex inkunu nistgħu nipproteġu aħjar l-interessi u l-ħobża tas-sajjieda Maltin u Għawdxin.  Nirringrazzjak.

  THE DEPUTY SPEAKER:  Grazzi.  Aktar rimarki?   Il-Ministru Ninu Zammit.

  ONOR. NINU ZAMMIT:  Grazzi, Sur President.  Irrid nibda billi ngħid li jien persważ li kull Malti, kull membru ta’ din il-Kamra jaqbel li kull wieħed u waħda minna għandna nkunu solidari ma’ kull qasam industrijali f’pajjiżna.  Hawnhekk qegħdin nirriferu għall-qasam tas-sajd u kullħadd jaqbel li għandna nuru s-solidarjeta` ma’ dan is-settur importanti  għal pajjiżna.  Kulħadd jaqbel ukoll li għandna ngħinu iżjed lil dan is-settur u nagħmluh aktar sostenibbli.  

Sur President, irrid ngħid mill-bidu nett li għalkemm naqbel ma’ l-ispirtu wara l-mozzjoni, ma naqbilx mal-mod kif inhi ppreżentata l-mozzjoni mill-oppożizzjoni u 'l quddiem nagħti r-raġunijiet.  Għaldaqstant se nippreżenta mozzjoni oħra li hija intiża biex twaqqa' dik il-mozzjoni ppreżentata mill-oppożizzjoni.  Flokha qed nipproponi mozzjoni li bil-ħsieb, bil-għaqal tapprova pjan serju għall-industrija tas-sajd f’pajjiżna li fih ma tidħolx il-politika.   Nixtieq nagħmilha ċara li f’dawn il-pjanijiet, b’mod partikolari l-pjan fuq is-settur tas-sajd u tal-biedja, m’għandhiex tiddaħħal il-politika.  Għandna nagħmlu pjanijiet serji lil hinn mill-politika li jiggarantixxu li f'dan is-settur - u bħalu s-settur tal-biedja, imma llum qegħdin nitkellmu b’mod partikolari fuq is-settur tas-sajd - nimmiraw għal targets li jkomplu jsaħħuh u jagħmluh sostenibbli.  

Sur President, ngħaddi biex nagħti r-raġunijet għalfejn ma naqbilx mal-mod kif inhu mibnija l-mozzjoni.  Per eżempju, fil-mozzjoni kif ippreżentata hemm miktub li s-sajjieda tat-tonn barranin matul dawn l-aħħar ġimgħat kemm il-darba pprovaw ifixklu u jħarbtu lis-sajjieda Maltin u Għawdxin waqt li jkunu qegħdin jistadu għat-tonn.  Bħalma jagħmel kulħadd, qabel ma ġejt hawn jien iċċekkjajt kif ġraw l-affarijiet u rrid ngħid li, mill-informazzjoni li għandi, mhux minnu li s-sajjieda tat-tonn barranin matul dawn l-aħħar ġimgħat kemm il-darba pprovaw ifixklu u jħarbtu lis-sajjieda Maltin u Għawdxin.  Din mhix il-verita`.  

Jien tkellimt mas-sajjieda u għandi l-informazzjoni miġbura mid-dipartiment.  Li ġara huwa li waqt l-operat tas-sajd is-sajjieda Maltin jistadu bil-konzijiet, allura waqt li kienu qegħdin jinġarru l-gaġeġ tat-tonn, meta jkunu għaddejjin minn passaġġ fejn ikun hemm il-konzijiet tat-tonn, dawn jaqtgħu l-konzijiet.  Dan huwa l-inkwiet.  Jiġifieri ma sarx mis-sajjieda bħas-sajjieda tagħna imma minn operaturi ta’ kumpanniji li huma nkarigati milli jġorru l-gaġeġ tat-tonn minn post għal ieħor.  

Jiġifieri f'dan l-istaġun ma kienx hemm ġlied as such bejn sajjieda Maltin u sajjieda barranin.   U dan ma seħħx u ġew eliminati ħafna u ħafna mill-problemi li kellna s-sena l-oħra għax din is-sena l-kooperativa tas-sajjieda Maltin u l-kooperativi tas-sajjieda barranin, b’mod partikolari mal-kooperativa tas-sajjieda ta’ Salerno li tinkludi xi sajjieda minn Catania -  u wħud minn dawn il-kooperativi tas-sajjieda Taljani jissupplixxu t-tonn ħaj għall-gaġġeġ - laħqu agreement u għamlu programm kif jaħdmu bejniethom.   Kull meta jinqalgħu xi problemi, jiġifieri jkun hemm xi gaġġa li taqta` xi konzijiet tas-sajjieda Maltin, dawn ipoġġu madwar mejda, jaraw il-valur tal-ħsara li tkun saret u l-kumpens jitħallas.  

F'dan l-istaġun hekk ħadmu u nista` ngħid li ma seħħewx dawk l-inċidenti li seħħew is-sena l-oħra.  Irrid ngħid ukoll li peress li t-tonn iġib valur tajjeb ħafna, illum fis-sajd tat-tonn jew fil-kampanja tat-tonn - għax issa saru jirriferu għaliha bħala l-kampanja għas-sajd tat-tonn - għandek ċerti joint ventures, negozji bejn il-kooperativi tas-sajjieda.  Dawn il-kooperativi tas-sajjieda għamlu agreements biex jissupplixxu t-tonn lil dawk li għanhom it-tuna farms.  Sur President, dawn huma bħal żewġ ħoloq ta’ katina li minn banda inti għandek is-sajjieda li jaqbdu t-tonn u hemm it-tuna farms li jrabbu t-tonn, u bejniethom għandhom agreement ta’ kif jikkooperaw. 

Sur President, iż-żewġ naħat tal-Kamra naqblu li l-industrija tal-qbid tat-tonn, kif inhu maqbud bix-xibka, hija marbuta intrinsikament, ħaġa waħda biex ngħid hekk, mat-tkabbir tat-tonn fil-fish farms.  Jekk wieħed jara x’kien jingħad mill-oppożizzjoni meta kienet fil-gvern, isib li fi press release datata 25 ta’ Awissu, 1997, kważi ħames snin ilu, il-Ministru Noel Farrugia kien qal li l-ministeru qed jaħdem sabiex jattira kumpanniji barranin biex jingħaqdu f’joint ventures fi proġetti tat-tkabbir tat-tonn fl-ibħra Maltin.  Jiġifieri hawnhekk iż-żewġ naħat tal-Kamra ħeġġew li din l-industrija nagħtuha spinta għax nafu li s-sajjieda tagħna jibbenefikaw minnha.  

Pero` ħalli nibqa nitkellem fuq in-numru ta’ inċidenti li kellna dan l-istaġun u kif inhuwa organizzat l-operat tal-kampanja tas-sajd tat-tonn. Illejla hawnhekk smajna lil min jgħidilna li kien hawn il-gwerer tat-tonn.  Dawn ma kenux gwerer tat-tonn as such!   Ħaġa tista` tkabbarha kemm trid.  Il-gazzetti jgħidu ħafna affarijiet u oġġett nistgħu nkabbruh kemm irridu, pero` f’ġieħ is-sewwa aħjar naraw l-affarijiet b'lenti sewwa.  L-iswed ngħidulu iswed u l-abjad ngħidulu abjad.  

Din is-sena paragunata ma’ l-istaġun tas-sena l-oħra kellna staġun kwiet.  In-numru ta’ inċidenti li kellna waqt l-istaġun kollu, sat-18 ta’ Lulju, kien ta’ 29.  Nerġa' ntenni li l-ebda wieħed minn dawn l-inċidenti ma kien bejn sajjied Malti u sajjied barrani.   Jiġifieri ma kien hemm l-ebda inċident waqt l-operat ta’ xi sajjied Malti ma’ xi sajjied barrani waqt is-sajd tat-tonn.  L-inċidenti li seħħew kienu kaġunati meta kienu qed jinġarru l-gaġeġ tat-tonn.  

Kulħadd jaf kif issir il-qabda tat-tonn; is-sajjied idawwar it-tonn fix-xibka fl-area tiegħu, imbagħad jagħmlu t-transfer tat-tonn minn ġox-xibka għal ġol-gaġġa, u war l-gaġġa tiġi rmunkata lejn il-post fejn ikun hemm it-tuna farm.   Allura waqt li l-gaġġa tat-tonn tkun miexja biex tittrasferixxi l-qabda tat-tonn għal fejn ikun it-tuna farm kien hemm okkażjonijiet fejn din laqtet il-konzijiet tas-sajjieda Maltin. 

Jien informat li kull meta seħħew dawn l-inċidenti dejjem saru diskussjonijiet u diġa` ntlaħaq ftehim fuq diversi inċidenti li seħħew. Jiġifieri hemm ftehim fuq il-kumpens li għandu jingħata lis-sajjieda Maltin.  Jien informat ukoll li d-diskussjonijiet dawk il-każijiet li fuqhom għadu ma ntlaħaqx ftehim fuq il-kumpens għadhom għaddejjin biex il-kwestjoni li nqalgħet tiġi solvuta b’mezzi normali, billi l-partijiet konċernati jintefgħu madwar mejda, jagħmlu l-istima tal-ħsara li saret u  min għamel il-ħsara jrid iħallas li min ikun sofra dik il-ħsara. L-inċidenti li seħħew m’humiex kollha bejn sajjieda Maltin u sajjieda barrani waqt l-operat tas-sajd tat-tonn, imma kien hemm ukoll inċident  fejn tugboat li kienet qiegħda tirmonka rig taż-żejt qatgħet konz tas-sajjieda Maltin.  Nista` ngħid li anke dwar dan il-każ kien hemm diskussjonijiet biex is-sitwazzjoni tiġi rimedjata billi jitħallas il-kumpens.

Sur President, fil-mozzjoni jingħad li s-sajjieda Maltin u Għawdxin qegħdin iħossu li s-sitwazzjoni qiegħda taggrava minn sena għall-oħra. Jiena ngħid li dawn qed jgħidu bil-kuntrarju għax is-sitwazzjoni, meta mqabbla ma’ tas-sena l-oħra mhux tali ma ggravatx talli ġiet irranġata.  Fil-fatt din is-sena kellna ftit inċidenti. Kellna staġun relattivament kalm.  Irrid ngħid ukoll li anke dwar l-area fejn isir is-sajd - dik l-area  ta` madwar 60 mil b’40 mil li qiegħda madwar 60 mil fil-lbiċ tal-pajjiż - kien hemm ftehim u koperazzjoni bejn is-sajjied Maltin u s-sajjied barranin.  Nista` ngħidu li kien hemm kordinazzjoni sħiħa u għalhekk din is-sena ma kellniex dak l-inkwiet li kellna s-sena l-oħra. Il-koperattivi Maltin ftehmu, b’mod partikolari mal-koperattiva ta’ Salerno, biex l-operat is-sajd isir flimkien bejn is-sajjieda Maltin u dawk Taljani b’mod organizzat u fil-veru sens tal-kelma bħala sajjieda aħwa.  

Sur President, ta’ min ukoll jgħid xi ħaġa fuq l-inċidenti li seħħew u  fuq l-operat tas-sajd, u se nagħti daqsxejn ta’ rendikont ta’ x’ġara din is-sena.  Din is-sena, bħas-snin ta’ qabel, is-sajjieda Maltin komplew iżidu l-involviment fil-kampanja tas-sajd għat-tonn.  Minn sena għal sena qed ninnotaw li s-sajjieda Maltin qegħdin ikunu iżjed organizzati.  Irrid nerġa` ngħid - ħalli tidħol f’moħħ kulħadd – li għall-ewwel darba din is-sena ż-żewġ koperattivi ta’ pajjiżna ftehmu mal-koperattiva ta’ Salerno fuq il-mod kif għandhom joperaw flimkien.  Intlaħaq ftehim li permezz tiegħu t-Taljani taw garanzija b’somma ta’ flus li hija biżżejjed biex tagħmel tajjeb għall-ħsarat li jistgħu jsoffru xi sajjieda Maltin kemm-il darba jinqatgħulhom il-konzijiet. Irrid ngħid ukoll li tant ma kienx hemm gwerer din is-sena minħabba l-ftehim li ltlaħaq li l-koperattiva tas-sajjieda ta` Salerno laħqet ftehim mal-koperattivi tas-sajjieda Maltin li bih it-Taljani daħlu biex iħallsu l-ispiża tal-kirja ta` tliet bastimenti tas-sajjieda Maltin biex jinġarru l-gaġeġ provvisorji li jieħdu t-tonn minn fejn jinqabad fix-xibka safejn ikun hemm il-fishfarm.  

Dawn il-bastimenti li huma tal-Maltin u mmaniġjati mill-Maltin jiedħu ħsieb juru t-triq minn fejn il-gaġġa għandha tgħaddi ħalli b’hekk ma ssirx ħsara lill-konzijiet jew lil-lettijiet, kif jirriferu għalihom is-sajjieda.  B’hekk tiġi evitata kull ħsara li tista` ssir lis-sajjieda Maltin. Bi pjaċir ngħid li wara dan il-ftehim l-inċidenti naqsu, kif turi din l-istatistika li għadni kif tajt. Irrid ngħid ukoll li anke dawk involuti fil-kampanja tat-tonn li magħħom m’hemmx ftehim dwar  kumpens meta ssirilhom  xi ħsara – meta tgħid kampanja tat-tonn tkun qed tirreferi għas-sajjieda, għal min iġorr il-gaġeġ tat-tonn u għal min għandu l-fishfarms - diġa` ntefgħu madwar mejda biex  jilħqu ftehim fuq il-kumpens li għandu jitħallas. 

Sur President, ta` min wieħed jgħid ukoll, biex inpoġġu kollox fil-perspettiva tiegħu, x’ġara fl-istaġun tat-tonn ta` din is-sena.  Din is-sena kien hawn qabda batuta mhux għas-sajjieda Maltin biss imma għas-sajjieda kollha li kienu involuti fil-kampanja tal-qbid tat-tonn fil-lbiċ tal-pajjiż, u dan għas-sempliċi raġuni li t-tonn ma passiex kif passa staġuni oħra.  Raġuni oħra, skond it-tekniċi li jifhmu f’dan il-qasam, hija li minħabba li t-temperatura damet ma telgħet il-baħar dan ma saħan u għalhekk it-tonn baqa` ma telax fil-wiċċ.  Dan huwa x’jgħidu l-esperti tas-sajd.  Raġuni oħra li ma kienx hawn qbib ta` tonn bħalma kien hawn fi staġuni oħra hija li għal xi raġuni, li lanqas l-operaturi ma jafu x’inhi aħseb u ara kemm naf jien,  kien hemm unexpected migration.  Jiġifieri t-tonn mar ipassi f’areas oħra, mhux bħalma jagħmel is-soltu. Għalhekk jiena nformat, mill-operaturi u mill-esperti f’dan il-qasam, li dawn kienu l-fatturi għaliex din is-sena kellna passa tat-tonn batuta meta mqabbla ma` snin oħra.  Dan jista` wieħed jifhmu wkoll għax dan jiġri anke fl-istaġuni tal-lumpuki.  Ġieli jkollna staġun sinjur u ġieli jkollna staġun batut.

Sur President, irrid ngħid xi ħaġa wkoll dwar fejn isir is-sajd għat-tonn ħalli naqtgħu din l-idea tal-25 mil u mhux 25 mil, għax mingħalina li f’dawn il-25 mil jkun hemm il-ġid ta` l-univers kollu. Is-sajd tat-tonn isir f’żewġ areas partikolari.  Għandek area li qiegħda 60 mil lejn il-lbiċ tal-pajjiż.  Din hija area li fiha madwar 60 mil tul u 40 mil wisa` li hija magħrufa bħala ż-żona ta` Malta għax tradizzjonalment is-sajjieda Maltin, għal dawn l-aħħar snin, kienu jagħmlu s-sajda tagħhom għat-tonn f’dik l-area.  Imbagħad hemm area oħra fejn is-sajjieda Maltin imorru jistadu għat-tonn għax is-sajjieda Maltin jafu fejn għandhom imorru jistadu, m’għandhom bżonn il-politiċi biex jgħidulhom fejn għandhom imorru jistadu.  Din l-area hija magħrufa bħala l-area tal-Libja li qiegħda madwar 120 mil bejn il-lbiċ u n-nofsinhar tal-pajjiż u hija wkoll area ta` madwar 60 mil b’40 mil.  Dawn huma ż-żewġ areas fejn is-sajjieda tagħna normalment imorru jistadu għat-tonn.L-area li hija magħrufa bħala ta` Malta tinżel ‘l isfel fil-lbiċ lejn il-Medina Bank li tieħdok għat-Tunesija u mbagħad iddur għal-Libja.  Dak huwa l-mansab, biex ngħid hekk, fejn is-sajjieda tagħna jmorru jistadu għat-tonn.

Sur President, biex nuri kemm din is-sena kellna staġun organizzat bejn is-sajjieda Maltin u dawk barranin irrid ngħid li fil-perjodu meta l-istaġun tat-tonn ikun fl-awqa tiegħu fl-area magħrufa bħala tal-Libja kien hemm madwar 21 bastiment filwaqt li fl-area magħrufa bħala ta` Malta, barra l-bastimenti tas-sajjieda Maltin, kien hemm seba` bastimenti minn tal-koperattiva ta` Salerno, sitt bastimenti ta` Catania u xi bastimenti Franċiżi u Spanjoli. Irrid ngħid ukoll li fl-eqqel ta` l-istaġun tas-sajd għat-tonn, jiġifieri fit-tieni jew fit-tielet ġimgħa ta` l-istaġun, f’dawn l-areas ikollok kwantita` ta` bastimenti magħrufa bħala purse-seiners li jagħmlu l-qbid bix-xibka u mbagħad ikollok it-tugboats li jġorru l-gaġeġ u s-support boats li jkun fihom l-ikel u apparat li jintuża waqt operazzjoni tas-sajd.  Jekk wieħed jikkalkula n-nies kollha li huma involuti fil-kampanja tat-tonn f’din l-area ta` madwar Malta – iż-żewġ areas li semmejt - wieħed isib li għandek madwar 800 ħaddiem jopera f’dik iż-żona. Irrid nagħmel enfasi li dan is-sajd kollu jsir barra l-25 mil u l-provvista kollha ta` l-ikel,  fuel u affarijiet oħra għal dawn it-800 ħaddiem u għal dawk il-bastimenti kollha barranin tinxtara minn Malta.  Jiġifieri dawk il-ħaddiema fuq bastimenti barranin huma kollha nies li jġibu l-munita barranija hawn Malta fis-sens li l-provvisti tagħhom kollha, sew jekk huwa fuel u sew jekk huwa ikel, jinxtraw minn hawn Malta.  

Sur President, iż-żewġ naħat tal-Kamra u l-poplu Malti u Għawdxi kollu jaqbel li l-qasam tas-sajd għandna nkomplu nsaħħuh u nagħmluh aktar kompetittiv. Meta wieħed iħares lejn x’apparat jużaw is-sajjieda barranin wieħed jinnota li dawn huma equipped ferm iktar mis-sajjieda Maltin, u dan jafuh is-sajjieda tagħna.  Allura jekk verament is-sajjieda tagħna jridu jkunu kompetittivi, dawn iridu jimmodernizzaw u jużaw rkaptu iżjed effikaċi u modern.  Allura hemm bżonn li s-sajjieda tagħna jużaw apparat li huwa wżat minn sajjieda barranin. Jekk inti għandek sajjieda barranin li qed jużaw tip ta` apparat biex jaqbdu t-tonn irridu naraw li s-sajjieda tagħna jkunu armati bħalhom. 

Jekk verament irridu li s-sajjieda tagħna jkunu f’pożizzjoni li jikkompetu mas-sajjieda barranin irridu nifhmu li s-sajjieda tagħna jridu jkunu armati bl-istess tip ta` apparat li għandhom sajjieda barranin. Dan bħal meta 30, 35 sena ilu l-kuntratturi ż-żgħar li kellna kienu jmorru jħaffru t-trinek bil-baqqun u xi apparat ieħor li kien jaqsam il-blat.  Imbagħad wara l-baqqun daħal il-jackhammer u min ma ramax bil-jackhammer kellu jżarma.  Wara l-jackhammer daħlu l-hymac u min ma ramax bihom kellu jżarma wkoll. Wara l-hymac daħlu, min ma remax bihom kellu jżarma.  Imbagħad wara l-hymac daħlu t-trenchers u l-istess, min ma remax bihom kellu jżarma. Jiġifieri rridu maż-żmenijiet. Illum nafu li s-sajjieda barranin għandhom bastimenti powerful ħafna u jistadu għat-tonn bix-xibka.  Jekk is-sajjieda tagħna jridu jkomplu jieħdu parti fżdin il-kampanja tal-qbid tat-tonn – u jafu li t-tonn l-iżjed li jġib flus huwa meta jinqabad ħaj – bilfors iridu jarmaw b’irkaptu modern kif inhuma  armati s-sajjieda barranin. 

Naturalment biex jagħmlu dan, is-sajjieda tagħna se jiġu mgħejjuna bil-pakkett finanzjarju li tħabbar dan l-aħħar. Pero` ovvjament barra dan il-pakkett finanzjarju jrid ikun hemm l-għajnuna teknika u finanzjara kollha possibbli biex verament lis-sajjieda tagħna ngħinuhom ħalli jkunu f’pożizzjoni li jikkompetu mas-sajjieda barranin billi jkollhom l-istess tip ta` inġenji u l-istess tip ta` irkaptu, sew jekk huwa xibka u sew jekk konzijiet, ħalli verament jkunu f’pożizzjoni li jilagħbu on level playingfield mas-sajjieda barranin. 

Sur President, minħabba ċ-ċokon tagħna l-kwota tal-qbid tat-tonn f’pajjiżna hija ta` madwar 300 tunnellata.  Ġaladarba din il-kwota ħadd ma jista` jimmodifika jew ikabbarha kif irid hu, hemm bżonn li s-sajjieda tagħna jingħaqdu fi gruppi bħalma ngħaqdu sajjieda ta` pajjiżi oħra. Is-sajjieda ta` Salerno li għandhom bastimenti ferm kbar ma qagħdux jiġġieldu wieħed ma` l-ieħor. Dawn ingħaqdu bejniethom u  għamlu koperattiva speċifika għas-sajd tat-tonn. Hekk jaħdmu s-sajjieda barranin. U hekk hemm bżonn li jagħmlu s-sajjieda Maltin.  Hemm bżonn li jgħaqdu r-riżorsi li għandhom u jiftiehemu bejniethom ħalli fil-kampanja tas-sajd għat-tonn ikunu organizzati u magħqudin biex ikunu f’pożizzjoni li jikkompetu mas-sajjieda barranin fl-ibħra internazzjonali. Ejja ngħiduha kif inhi, is-sajjieda Maltin mhux qed jiffiċċjaw tfixkil mis-sajjieda barranin għax qed iħarrbtilhom il-konzijiiet tagħhom, imma qed jiffaċċjaw kompetizzjoni kbira għax dawn huma armati aħjar mis-sajjieda tagħna. 

Għaldaqstant nerġa` ngħid li hemm bżonn li s-sajjieda tagħna jagħmlu sforz komuni u jingħaqdu bejniethom ħalli jsiru iżjed effiċjenti bħalma għamlu sajjieda barranin. Is-sajjieda barranin huma mera għas-sajjieda tagħna. Is-sajjieda ta` Salerno minkejja li għandhom bastimenti bil-bosta ikbar minn dawk tas-sajjieda tagħna għamlu koperattiva speċifika għas-sajd tat-tonn, u dak huwa li l-gvern qed jissuġġerixxi lis-sajjieda tagħna. Hemm bżonn li s-sajjieda tagħna jingħaqdu fi gruppi – ovvjament mhux kulħadd se jagħmilha ma` kulħadd – u flimkien, grupp grupp, jagħmlu l-koperattivi neċessarji biex wara li jarmaw tajjeb, billi jkollhom bastimenti iżjed powerful u xbieki u konzijiet moderni, ikunu f’pożizzjoni li jikkompetu mas-sajjieda barranin.

Sur President, fil-mozzjoni mressqa mill-oppożizzjoni – ovvjament jiena ma naqbilx magħha u fil-fatt se nressaq emenda - jingħad li s-sajjieda Maltin u Għawdxin jistadu għat-tonn b’sistemi silettivi u mhux distruttivi. Meta tgħid li bil-konz qed tistad b’sistema silettiva ma tkunx qed tgħid il-verita`. Sistema silettiva tfisser li din hija sistema intiża biex taqbad, jekk inhu teknikament possibbli, speċi waħda ta' ħut.  Hawnhekk ta' min jgħid li s-sistema tas-sajd bil-konzijiet m’hijiex waħda silettiva. Is-sajd għat-tonn bix-xibka hija l-iktar sistema silettiva. Dan joħroġ mill-fatt  li s-sajjieda - mhux jien il-politiku li qiegħed hawn ġew - li huwa tal-mistier meta jara roqgħa tonn, jekk ma jridx jaqbad dik ir-roqgħa tonn lanqas biss ikala x-xibka tat-tonn. Jiġifieri l-apparat silettiv huwa l-użu tax-xibka li huwa intiż biex is-sajjied taqbad speċi partikolari tal-ħuta.  

Bil-kuntrarju, jekk imbagħad nitkellmu fuq il-konzijiet, li huma l-irkaptu li s-sajjied Malti juża biex jaqbad it-tonn, wieħed jaf li ma’ dawn il-konzijiet barra t-tonn jinqabdu speċi oħra ta' ħut, fosthom pixxispad, speċi ta' klieb il-baħar, pixxiplamti, pastardelli, raspi u ġieli anke jinqabdu lampuki kbar. Dawn huma wħud mir-raġunijiet għaliex jien ma naqbilx mal-mozzjoni mressqa mill-oppożizzjoni. Din il-mozzjoni fiha ħafna affarijiet li huma bil-kuntrarju ta` dak li qed jgħidu fiha, u din hija waħda minnhom. M’hu minnu xejn li bl-użu tal-konzijiet jew tal-lettijiet, kif isibuhom is-sajjieda, qed nagħmlu sajd silettiv.  Dan m'hu minnu xejn, anzi huwa assolutament il-kuntrarju.  L-użu tal-konzijiet m’huwiex sistema ta` sajd silettiv għax din is-sistema jinqabad diversi speċi ta' ħut. 

Nista` ngħid li s-sajjieda, li jifhmu iżjed minn kulħadd kif għandhom jużaw ix-xibka tagħhom, ikalaw ix-xibka tat-tonn meta jaraw roqgħa tonn biss għax jafu li x-xibka tat-tonn hija magħmula u adatta biex taqbad it-tonn biss. Meta l-bastiment bl-apparat li għandu jimmarka jimmarka xi roqgħa tonn is-sajjied ikala x-xibka biex jaqbad dak it-tonn.  Għalhekk is-sajd għat-tonn bix-xibka hija sistema ferm iżjed silettiva mis-sistema tal-konzijiet u allura dak li hemm fil-mozzjoni huwa bil-maqlub. Irrid ngħid ukoll li tradizzjonalment, jekk tmur lura fis-snin, is-sajd għat-tonn mis-sajjieda Maltin ma kienx isir bil-konzijiet jew tal-lettijiet, imma kien isir b'dak li huwa magħruf bħala  t-tunnara. Fil-fatt għal min ma jafx -  mhux qed ngħid li jien kont naf, imma sirt naf -  f'pajjiżna kellna u għad għandna  ħames postijiet fejn tista` tintuża t-tunnara. Dawn huma l-Mellieħa, iċ-Ċirkewwa, id-Delli, Għajn Tuffieħa u l-Ġnejna.  

Sur President, kont qed ngħid li s-sajjieda barranin huma armati sa snienhom.  Dawn għandhom bastimenti powerful, liema bastimenti  stajna narawhom fil-posrt tagħna qabel qabel il-15 ta' Lulju, għax l-istaġun tas-sajd għat-tonn bix-xibka jispiċċa fil-15 ta' Lulju, u wieħed seta` jara x’tip ta` bastimenti għandhom dawn is-sajjieda barranin u l-mod kif inhuma attrezzati.  Ovvjament meta dawn ikunu sorġuti fil-port tagħna dawn iħallu l-qligħ għax kif diġa għedt dawn jgħoddu mat-800 ħaddiem u kulma jkollhom bżonn iridu jixtruh minn Malta. Meta wieħed jifli dan kollu nerġgħu naslu għall-konklużjoni li biex is-sajjieda tagħna jkunu f'pożizzjoni li jikkompetu ma` dawk barranin bilfors iridu jingħaqdu bejniethom, jorganizzaw ruħhom aħjar u jkollhom il-faċilita` - u dan li se ngħid fl-emenda tiegħi – li għas-sajd tat-tonn jużaw irkaptu adattat, il-fishing gear  li huwa wżat minn sajjieda barranin. B'hekk biss tista' tikkompeti mal-barranin u għaldaqstant irridu naraw kif nagħmlu pjan, mingħajr ma ndaħħlu l-politika partiġġjana fin-nofs, ħalli lil dan is-settur, b'mod partikolari s-sajd għat-tonn nattrezzawh aħjar. Jiena ngħid li bis-sajjieda tagħna magħqudin fi gruppi li jikkordinaw l-efforts  kollha tagħhom jistgħu jkunu armati u f'pożizzjoni aħjar biex jikkompetu mas-sajjieda barranin fi staġun tant importanti għalihom għax ta` min jgħid li mill-istaġun tas-sajd għat-tonn is-sajjieda tagħna jdaħħlu mat-33% ta' l-income  tagħhom. Allura huwa importanti ħafna kemm  għalihom kif ukoll għan-nazzjon li jkunu attrezzati tajjeb għal dan it-tip ta` sajd.

Sur President, irrid ngħid ukoll li ż-żewġ naħat tal-Kamra naqblu li s-settur tas-sajd għandna nkomplu ninkoraġġuh u nkomplu ngħinuh biex isir iktar kompetittiv.  Kif se ngħinuh? Billi noqogħdu inparlaw u ngħidu ħafna kliem sabiħ? Bil-kliem biss ma naslu mkien.  Is-sajjieda jridu l-fatti u mill-esperjenza ta` dawn l-erba` snin li ili responsabbli minn dan il-qasam, nista` ngħid li aħna wrejna bil-fatti li verament irridu ngħinu lis-sajjieda tagħna kollha, mingħajr ebda distinzjoni. Ma qgħadniex indaħħlu l-kulur politiku. X’għamel dan il-gvern biex jgħin lil dawn is-sajjieda? L-ewwel m’għamel kien li daħħal s-sistema ta' fuel duty free  li minnu  f'sentejn is-sajjieda tagħna ffrankaw mal-Lm0.25 miljun mill-ispejjeż tagħhom.  Imbagħad kellek uħud mis-sajjieda li sew din is-sena kif ukoll fis-sentejn ta' qabel ngħataw għajnuna finanzjarja oħra biex jirranġaw il-bastimenti tagħhom. Il-koperattiva ngħatat għajnuna finanzjarja biex tixtri kaxxi tal-ħut tal-plastic ħalli jieħdu post il-kaxxi l-antiki ta' l-injam. Permezz ta' din l-għajnuna ġew sussidjati l-imgħaxijiet kollha fuq ix-xiri ta' l-istess kaxxi tal-plastic. 

Kif ħabbart dan l-aħħar, hemm il-pakkett li huwa marbut ma' l-immaniġġjar u l-konservazzjoni tal-25 mil li permezz tiegħu s-sajjieda tagħna se jingħataw għajnuna finanzjarja li taqbeż Lm2.5 miljun. Aktar ‘il quddiem ngħid għaliex qed isir dan. Pero` qabel ma ngħid dan irrid insemmi punt ieħor biex nuri li lis-sajjieda tagħna aħna rridu ngħinuhom bil-fatti u mhux bir-retorika u bil-kliem.

Sur President, fin-negozjati li l-gvern għamel ma` l-Unjoni Ewropea rigward il-qasam tas-sajd il-gvern laħaq ftehim li l-15% taxxa li qabel kienet titħallas fuq l-esportazzjoni ta` ħut mill-fish farms lejn l-Unjoni Ewropea mill-bidu ta’ din is-sena tinżel għal 7.5% fuq kwota’ ta’ 1,500 tunnellata. Is-sena d-dieħla din it-taxxa ta` 7.5% se titneħħa għal kollox u allura fis-sena 2003 l-esportazzjoni tal-ħut kollu mill-fish farms  lejn l-Unjoni Ewropea se jkun mingħajr taxxa u dan se jkun marbut ma’ kwota ta’ 1,750 tunnellata. Imbagħad fis-snin ta’ wara se jkun jista’ jiġi esportat kull ammont ta’ ħut mill-fish farms lejn l-Unjoni Ewropea mingħajr dazju.  Fuq l-esportazzjoni tal-ħut maqbud mill-baħar, mis-salvaġġ kif nirriferu għalih, sa din is-sena kien hemm levy ta’ 15% ukoll. Pero’ bl-għaqal tan-negozjati li l-gvern għamel ma` l-Unjoni, minn din is-sena din il-levy se tonqos b’5%, is-sena d-dieħla tonqos b’5% oħra u mbagħad fis-sena 2004 din tispiċċa għal kollox ukoll. Sas-sena l-oħra l-ħut kollu esportat lejn l-Unjoni Ewropea kien suġġett għall-ħlas ta’ 15% levy u allura ma kienx qed ikun kompetittiv biex jidħol fil-postijiet ta’ l-Ewropa. Issa dak il-ħajt neħħejnih ukoll biex b’hekk is-sajjieda tagħna u s-sidien tal-fish farms, minn din is-sena, bdew jesportaw il-ħut lejn l-Ewropa b’taxxa ferm inqas.

Sur President, irrid nitkellem ukoll fuq il-fatt l-ieħor tal-pakkett ta’ l-iskema mħabbra dan l-aħħar dwar it-twaqqif ta’ zona ta’ konservazzjoni madwar il-gżejjer Maltin. L-ewwelnett  irrid ngħid li iżjed minn 80% tal-qbid tal-ħut isir barra l-25 mil, kif diġa` spjegajt fil-każ tas-sajd għat-tonn. Aħna lħaqna ftehim ma’ l-Unjoni Ewropea li f’din iż-żona l-isforz totali tas-sajd ma jiżdiedx. Biex tikkalkula t-total fishing effort inti trid tieħu n-numru tal-basitimenti kollha li tradizzjonalment sal-lum jistadu f’din iż-żona, tara s-saħħa ta’ kull bastiment u s-sigħat li kull bastiment jagħmel jistad. Meta tpoġġi dawn il-fatturi kollha flimkien joħroġ it-total fishing effort.  Ma’ l-Unjoni Ewropea nnegozjajna u lħaqna ftehim li dan il-fishing effort ma jistax jiżdied. 

Dan allura jfisser li sakemm ma jkunx hawn xi sajjieda Maltin u Għawdxin li jaqbdu l-bastimenti tagħhom u jitfgħuhom ġo għalqa, li m’humiex se jagħmlu, il-fishing effort ma jistax jiżdied.  Jiżdied biss kemm-il darba jkollok sajjieda Maltin u Għawdxin li jaqbdu l-bastimenti tagħhom jaħarquhom u jarmu l-kwota li għandhom il-baħar.  Sakemm dan ma jseħħx, allura bastimenti ġodda f’din iż-żona mhux se jidħlu, la ta’ Maltin u lanqas ta’ barranin.  Pero` l-ħsieb ta’ dan huwa li verament ikollok żona ta’ konservazzjoni f’din l-area fejn jinqabad biss inqas minn 20% tal-ħut mis-sajjieda Maltin. Biex din l-area tinżamm bħala area ta’ konservazzjoni ċertu tip ta’ sajd ma jistax fiha. Per eżempju t-trawlers, bastimenti tat-tkarkir li jniżżlu x-xibka mal-qiegħ u jkaxkru kulma jsibu, li huma ikbar minn 24 metri peress li huma kklassifikati bħala industrial vessels ma jistgħux joperaw fiż-żona tal-25. Dawn iridu joħorġu ‘l barra.   

Imbagħad għandek il-bastimenti tat-tkarkir ta` bejn 12 u 24 metru li ġew maqsuma f’żewġ kategoriji.  Għandek il-bastimenti li għandhom kapaċita` ta’ iżjed minn 250 horsepower li jistgħu jkakru fl-area ta’ 25 mil fejn għandek fond ta’ iktar minn 200 metru u mbagħad għandek bastimenti oħrajn li għandhom makna ta’ inqas minn 250 horsepower u dawn jistgħu jkarkru fiż-żona kollha tal-25 mil. Imbagħad għandek il-bastimenti l-oħra tas-sajd li huma akbar minn 12-il metru li  jridu jinħarġu ‘l barra biex inżommu ż-żona ta` konservazzjoni. M’hu qegħdin ngħidu xejn ta` barra minn hawn għax  fil-prattika dawn il-bastimenti normalment jistadu ‘l barra minn 25 mil. Wieħed irid iżomm quddiem għajneh li jekk inti ma tagħtix iċ-ċans lill-ħut ibid u wara li jbid ifaqqas il-bajd u mbagħad tħalli l-ħut li jkun faqqas jikber ma jistax ikollok dik ir-regeneration tal-ħut u jekk m’għandekx din ir-regeneration ma jistax ikollok industrija tas-sajd. Allura jekk m’għandekx industrija tas-sajd m’għandekx sajjieda.  

Allura biex inżommu dak li jissejjaħ l-optimum sustainable yield, jiġifieri li l-ħut li jitkabbar kull sena jkun kważi ekwivalenti għall-ħut li jinqabad, din iż-żona trid tiġi mmaniġġjata b’mod sewwa.  U biex din iż-żona tkun immaniġġata b’mod sewwa allura qegħdin ngħidu li l-bastimenti ta’ iżjed minn 12-il metru jinħarġu barra l-25 mil, ħlief għal ċerti perijodi tas-sena meta jkun hemm is-sajd bil-lampara u meta jkun hemm is-sajd tal-lampuki. F’dawk iż-żmenijiet s-sajjieda li tradizzjonalment jagħmlu s-sajd bil-lampara u s-sajd għal-lampuki jistgħu jistadu fiż-żona tal-25 mil ukoll. Apparti dan kollu, għandek il-fatt li l-bastimenti l-kbar se jiġu equipped b’apparat għat-tracking tagħhom biex inkunu nafu fejn qegħdin. Imbagħad għandek l-għajnuna l-oħra kollha fl-iskema kif mħabbra. Irrid ngħid li l-iskema se tkun maqsuma fuq żewġ fażijiet. 

L-ewwel fażi se tkun intiża għal għajnuna diretta li hija mmirata biex isir l-immodernizzar tal-bastiment  u t-tieni fażi se tkun immirata lejn is-safety ta’ l-operat waqt is-sajd. Irrid ngħid li issa jrid isir ftehim bejn id-dipartiment u s-sidien tal-bastimenti tat-tkarkir dwar x’apparat irid jinxtara. Hawnhekk irid isir kollox above board u b’mod ġust u l-għajnuna tingħata biss wara li jiġi vverifikat li dak l-apparat kollu li ġie miftiehem li għandu jinxtara ikun verament inxtara.  Wara li jsir dan kollu s-sidien tal-bastimenti tat-tkarkir li huma ikbar minn 24 metru jieħdu, bejn wieħed u ieħor, bejn Lm20,000 u Lm50,000  għal kull bastiment.  Dan qed isir  biex dawn il-bastimenti jkunu attrezzati aħjar biex jistadu barra ‘l 25 mil.  Apparti dan, kif diġa` spjegajt fiż-żona tal-25 mil se jkollok bastimenti ta’ bejn 12 u 24 metru li parti minnhom għandhom horsepower ta’ 250 u jkarkru f’ċerti żoni biss u bastimenti oħra ta` l-istess daqs li għandhom horsepower ta’ inqas minn 250 li jistgħu jkarkru fiż-żona kollha. Kull wieħed minn dawn se jieħu, bejn wieħed u ieħor, ċifri li jvarjaw minn Lm10,000 sa Lm25,000. 

Imbagħad għandek it-tieni fażi ta' għajnuna li minnha il-bastimenti ta` aktar minn 24 metru jingħataw bejn Lm2,500 u Lm5,000 kull wieħed biex jassiguraw is-safety  tal-ħaddiema waqt l-operat.  Ta` min wieħed jgħid ukoll li l-bastimenti ta' bejn it-12 u l-24 metru li se jinħarġu 'l barra miż-żona tal-25 mil, fil-każ ta` sajjieda full-time se jingħataw Lm20,000 għal kull bastiment u fil-każ tal-part-time fishermen jew tal-market fishermen – market fisherman huwa part-timer li jdaħħal il-ħut il-pixkerija – se jingħataw Lm10,000  għal kull bastiment. Dan qed isir biex dawn is-sajjieda jattrezzaw aħjar il-bastimenti tagħhom. Imbagħad għandek il-bastimenti l-oħra kollha ta' iktar minn 12-il metru li se jkunu jistgħu jistadu għal-lampuki u bil-lampara fiz-zona tal-25 mil u anke barra miż-żona tal-25 mil.  Għal dawn bastimenti, is-sajjieda full-timers se jieħdu Lm15,000 kull wieħed filwaqt li s-sajjieda part-timers, li jagħmlu l-istess xogħol, se jieħdu Lm7,500.

Sur President, fil-bidu jiena għedt li biex tara x’inhu t-total fishing effort trid tikkalkula fuq 1,850 bastiment li jvarjaw minn 6 metri sa iżjed minn 24 metru. Allura aħna ħsibna li nagħtu għajnuna wkoll il-kategorija ta` bastimenti li d-daqs tagħhom huwa bejn 8 metri u 12-il metru. L-għajnuna li se jiedħu  dawn se tkun biss biex jassiguraw is-safety tal-ħaddiema waqt l-operat tagħhom.  Hawnhekk is-sajjieda full-time se jieħdu Lm2,500  għal kull dgħajsa filwaqt li s-sajjieda part-time jew il-market fishermen  se jieħdu madwar Lm1,000 għal kull dgħajsa. Imbagħad għandek skema oħra simili għad-dgħajjes ta' bejn is-6 metri u t-8 metri li wkoll se jieħdu għajnuna li tirrigwarda s-safety waqt l-operat tas-sajd biex niggarantixxu li s-sajjieda joperaw f'ambjent li jkun safe  għalihom. 

Sur President, d'dan li għadni kemm għedt urejt kif il-gvern se jgħin b'mod konkret lis-sajjieda tagħna, b'mod partikolari dawk li jistadu 'l barra miż-żona tal-25 mil, biex ikunu attrezzati aħjar ħalli jkunu f'pożizzjoni li jikkompetu aħjar b'mezzi u b'apparat li jużaw sajjieda oħra barranin. Wara li għedt dan kollu u tajt ir-raġunijiet għaliex jiena se nressaq emenda għall-mozzjoni ta` l-oppożizzjoni, irrid ngħid, ħalli nagħmilha ċara, li ż-żewġ naħat tal-Kamra u l-poplu Malti u Għawdxi kollu jaqbel li aħna għandna ngħinu lill-industrija tas-sajd. Pero` għad-diversi raġunijiet li semmejt jiena la naqbel mal-mod kif inhi miktuba u bbażata l-mozzjoni mressqa mill-oppożizzjoni  u lanqas mal-mod kif argumentat in-naħa ta` l-oppożizzjoni u għaldaqstant se nipproponi din l-emenda:

Ħassar il-paragrafi kollha u sosstitwihom b’dan li ġej:

“Billi din il-Kamra tirrikonoxxi l-importanza tas-sajd għal pajjiżna bħala kontributur għall-ekonomija u anke bħala mezz ta’ għajxien ta’ numru ta’ familji Maltin u Għawdxin.

Billi din il-Kamra tifhem il-bżonn li dan is-settur ikompli jissaħħaħ biex ikun jista’ jikkompeti billi jtejjeb it-tagħmir u jkabbar l-effiċjenza, u b’mod partikolari tagħraf il-ħtieġa li għas-sajd tat-tonn, is-sajjieda Maltin u Għawdxin jiġu mħeġġa u nkoraġġiti biex ikunu jistgħu jistadu b’irkaptu aktar adatt għall-qbid tat-tonn flimkien u/jew minflok l-irkaptu użat fil-preżent.

Għalhekk, din il-Kamra:

Tinnota u tilqa’ b’sodisfazzjon il-ħidma tal-Gvern Malti biex ikun garantit ix-xogħol u l-għejxien tas-sajjieda Maltin u Għawdxin kollha.

Tagħraf li bil-miżuri li ħa l-Gvern Malti matul dawn l-aħħar erba’ snin, speċjalment bl-arranġament milħuq riċentement bejn il-Gvern Malti u l-Unjoni Ewropea fil-qasam tas-sajd, ġie garantit mhux biss il-livell ta’ għejxien tas-sajjied Malti u Għawdxi, iżda wkoll li dan il-livell jitjieb u jogħla fis-snin li ġejjin.

Tikkonferma l-fiduċja sħiħa tagħha fil-kapaċita’ u l-ħila tas-sajjied Malti u Għawdxi biex dan jilqa’ u jegħleb l-isfidi tal-ġejjieni, u dan billi bil-fatti tibqa’ tingħata kull għajnuna possibbli lil dan is-settur bħall-provvista ta’ fuel duty-free, għajnuna għall-immodernizzar ta’ l-operat kollu tas-sajd bħalma indikat fil-pakkett dwar iż-żona ta’ konservazzjoni ta’ 25 mil, kif ukoll kull forma ta’ għajnuna li trendi l-operat tas-sajd aktar kompetittiv bħalma rriżulta mill-ftehim ma’ l-Unjoni Ewropea dwar it-tneħħija tal-levy ta’ 15% imposta fuq ħut esportat lejn l-Unjoni Ewropea.”.

  THE DEPUTY SPEAKER:  Min jissekonda?

  ONOR. MARIO GALEA:  Nissekonda.

  ONOR. NINU ZAMMIT:  Sur President, ma rridx inkompli ntawwal għax hawn kollega ieħor li jixtieq jitkellem, pero` nixtieq ngħid li għandna nitgħallmu nikbru biex setturi bħalma huma dawk tas-sajd u tal-biedja nfasslulhom pjaninijiet nazzjonali ‘l hinn mill-politika u fl-interess tal-bdiewa u tas-sajjieda. Jiena tajt rendikont ta` x’ġara fil-qasam tas-sajd kif ukoll dwar il-pjani li l-gvern preżenti għandu biex jiggarantixxi li dan is-settur jibqa` sostenibbli. Barra minn hekk irid  jibqa` jiġi mgħejjun ħalli jkun organizzat biex ma jkollniex inkwiet, b'mod partikolari fil-qasam tat-tonn, bħalma kellna fi żmien imgħoddija.  

Nagħlaq billi nngħid li l-gvern preżenti għandu fiduċja sħiħa fis-sajjieda Maltin għax il-gvern  jemmen u huwa konxju li ladarba s-sajjied Malti jkun organizzat u mgħejjun biex ikun armat kif inhuma armati s-sajjieda ta' pajjiżi barranin huwa kapaċi li mhux biss jagħmel is-sajda tiegħu fl-area tal-25 mil, imma  biex jagħmel is-sajd tiegħu anke fl-ibħra internazzjonali, bħalma jagħmel fis-sajd għat-tonn. Għalhekk il-gvern qiegħed jagħti l-għajnuna neċessarja biex is-sajjied Malti jkun armat b’bastimenti u b’fishing gear aħjar milli għandu biex ikun kapaċi  jikkompeti  ma' sajjieda barranin.  Grazzi.

  THE DEPUTY SPEAKER:  Grazzi.  Aktar rimarki? L-Onor. Jason Azzopardi.

  ONOR. JASON AZZOPARDI: Sur President, xtaqt nibda dan l-intervent umli tiegħi b’din l-stqarrija:  Dan il-gvern ma jemminx fil-fsied.  Dan il-gvern jemmen li ebda settur tas-soċjeta` tagħna m’għandu jkun imfissed. Pero` jemmen li kull settur tas-soċjeta` tagħna, speċjalment tal-ħaddiema, f'dan il-każ tas-sajjieda Maltin u Għawdxin, għandu jingħata kull inċentiv u kull opportunita` sabiex minflok iżommu l-livell ta' l-għajxien preżenti jtejbuh u jgħolluh.  Aħna nemmnu li kull sfida hija an opportunity in disguise. Jien ħadt gost nisma` lill-Onor.  Zammit isemmi l-arranaġamenti li Malta laħqet ma' l-Unjoni Ewropea dwar il-qasam tas-sajd.  Ċertament ma nipprofessax ruħi bħala espert fil-qasam tas-sajd,  pero` jiena nħossni ċert mill-ftit li naf, u la jiena ċert minnu nħossni fid-dmir li nindirizza din il-Kamra.  

Il-politika ta' l-Unjoni Ewropea dwar is-sajd hija mfassla u mħaddma biex tikkontrolla s-sajd u l-akwakultura. Pero` mhux dan biss. Il-politika komuni ta' l-Unjoni Ewropea trid li jkun hemm konservazzjoni, strutturi adekwati, bħalma huma tagħmir u organizzazzjonijiet idonei, swieq sabiex jinbiegħ il-prodott u relazzjonijiet tajba ma’ pajjiżi barranin li magħhom isir il-kummerċ tas-sajd.  

Sur President, f’Malta għandna 370 persuna reġistrati bħala sajjieda professjonali li jaħdmu full-time.  Bejniethom għandhom 314-il dgħajsa li wħud minnhom huma relattivament żgħar. L-eta` medja tal-flotta Maltija – u din importanti ħafna - hija ta’ madwar 20 sena.  Hemm ukoll madwar 1,500 dgħajsa ta’ sajjieda part-time.  Ovvjament,  id-dgħajjes ivarjaw ħafna fl-istruttura, fid-daqs, fl-irkaptu li jużaw u fis-sigħat li jqattgħu fuq il-baħar. Kemm is-sajjieda professjonali kif ukoll id-dilettanti jistadu qrib il-kosta u anke f’postijiet oħra.  Iżda l-parti l-kbira tal-ħut, kif spjega tant tajjeb l-Ministru Ninu Zammit, tinqabad f’distanza ferm u ferm ‘il bogħod mix-xatt. Fil-fatt tinqabad fl-ibħra internazzjonali ‘l hinn miż-żona ta’ konservazzjoni ta’ 25 mil li dwarha Malta laħqet ftehim ma` l-Unjoni Ewropea.  Qed insemmi l-kapitlu tas-sajd li Malta għalqet fit-28 ta’ Ġunju. 

Tajjeb li ngħidu li l-ewwel reazzjoni ta’ l-Unjoni Ewropea għat-talba tal-gvern Malti li jagħmel  żona ta’ 25 mil bħala żona ta’ konservazzjoni kienet negattiva, le pjutost enfatika. Pero` għax nemmnu f’negozjati iebsa, konsistenti u insistenti konna kapaċi biżżejjed biex nikkonvinċu lill-Unjoni Ewropea li l-każ tagħna huwa każ ġenwin u għaldaqstant qed issir eċċezzjoni għar-regola u lħaqna ftehim għal żmien indefinit u mhux transitorju. La qed insemmi l-qasam taż-żona ta’ konservazzjoni  nixtieq nagħmel din ir-riflessjoni. Ħafna drabi jsir l-argument li jekk nissieħbu fl-Unjoni Ewropea nitilfu s-sovranita` u l-identita` tagħna.  Imbagħad jkun hemm l-argument oppost ta’ nies bħalna li jemmnu fit-triq tas-sħubija li jgħidu li sħubija fl-Unjoni Ewropea tfisser sovranita` mtejba u b’rilevanza akbar, ħa nakkwistaw aktar sovranita`.  U  dan huwa case in point, għax meta Malta fl-1971 ddikjarat żona ta’ konservazzjoni ta’ 25 mil kienet dikjarazzjoni unilaterali, tal-gvern Malti. Pero` bl-arranġament li sar fit-28 ta’ Ġunju ma’ l-Unjoni Ewropea dik id-dikjarazzjoni akkwistat relevanza ferm akbar fil-qasam internazzjonali għaliex saret dikjarazzjoni ta’ l-Unjoni Ewropea wkoll.  

Għaldaqstant dikjarazzjoni li kienet magħmula mill-gvern Malti, illum saret dikjarazzjoni  ta’ l-iktar 15-il pajjiż sinjur u qawwi fid-dinja.  Għallhekk dik id-dikjarazzjoni llum akkwistat relevanza ferm u ferm akbar minn qabel.  Għalhekk illum nitkellmu fuq an enhanced sovereignty.  Għalhekk importanti allura l-proċess ta’ sħubija.  Meta nsemmu dan il-proċess tas-sħubija tajjeb li ngħidu u nirriflettu li, kif spjega tajjeb il-Ministru, il-vantaġġi diġa` qegħdin narawhom. Mhux se noqgħod nidħol f’dak id-dettal għax il-ħin ma jippermettix. Pero` ta` min isemmi li s-sena l-oħra l-levy fuq l-esportazzjoni tal-ħut lejn l-Unjoni Ewropea kienet ta’ 15% u din ġiet ridotta għal 7.5% minħabba li aħna qegħdin fil-proċess ta’ sħubija.  Minn din is-sena din il-levy se tiġi ridotta għal 0%. Jiġifieri fi żmien sentejn il-levy fuq ħut esportat lejn l-Unjoni ewropea mir-rata 15% se tkun ġiet ridotta għal zero %. Dan ifisser li l-prezz tal-ħut se jkun orħos, u prezz oħros jagħti possibilta` akbar ta’ esportazzjoni ta` ħut u anke ta’ qligħ. Jiġifieri mill-proċess ta’ sħubija s-sajjieda Maltin u Għawdxin, li m’humiex xi entita` vaga, effimera jew ambigwa, imma huma entita` konkreta u speċifika, b’mod tanġibbli diġa` qegħdin jaraw dan il-benefiċċju.

  ONOR. GEORGE VELLA: Sur President, on a point of order.

  THE DEPUTY SPEAKER:  L-Onor. Vella, on a point of order. 
  ONOR. GEORGE VELLA:  Sur President,  nitlob li l-kollegi tiegħi jifhmu l-punt li se nqajjem. Jiena ma stajtx nagħmel dan il-punt qabel għax kont qiegħed nattendi l-kumitat ta’ l-affarijiet barranin. Pero` wara li  ġew juruni l-emenda li ressaq il-gvern irrid ngħid dan.  Hawnhekk għandna emenda li s-suġġett tagħha  totalment m’għandu x’jaqsam xejn mas-sens tal-mozzjoni tan-naħa ta’ l-oppożizzjoni.  L-unika mezz biex inti tbiddel mozzjoni huwa li tagħmel emenda, pero` trid żżomm mas-suġġett.  Jekk inti se tagħmel xi ħaġa totalment differenti trid tagħmel mozzjoni oħra.  Dan joħroġ mill-Erskine May.  Din hija xi ħaġa fuq suġġett u f’aspett totalment differenti mit-thrust tal-mozzjoni ta’ l-oppożizzjoni.  Fil-mozzjoni tagħna aħna tkellimna fuq in-nuqqas ta’ protezzjoni li s-sajjieda Maltin kellhom fl-inċidenti li ġraw. Hemm huwa t-thrust tal-mozzjoni tagħna, mhux fuq jekk hux se jmorru tajjeb jew le bis-sħubija fl-Unjoni Ewropea.  Din hija xi ħaġa li qed tħassar dak kollu li għedna aħna,  ma tikkumenta xejn la favur u lanqas kontra dwar jekk hemmx protezzjoni u jekk hux se nagħtuhom din il-protezzjoni.   Dik hija t-thrust tal-mozzjoni tagħna u fl-emenda li tressqet qiegħed jingħad li l-Kamra tinnota u tilqa’ b’sodisfazzjon il-ħidma tal-Gvern Malti biex ikun garantit ix-xogħol u l-għejxien tas-sajjieda Maltin u Għawdxin kollha, x’miżuri ħa l-gvern f’dawn l-aħħar erba` snin, speċjalment bl-arranġament milħuq riċentement bejn il-Gvern Malti u l-Unjoni Ewropea u x’kapaċita` għandhom is-sajjieda u dawn l-affarijiet kollha. Dan x’għandu x’jaqsam mal-mozzjoni li ressaqna aħna?!   Hawn se jkolli nitlob ruling mingħand is-Sedja.  Din l-emenda hija kontra r-regolamenti.  Ma tistax inti tagħmel mozzjoni totalment differenti minn dik li tkun ġiet ippreżentata jekk mhux b’mozzjoni oħra li tkun qed tkopri dan is-suġġett. Kieku jsir hekk aħna niddiskutuha bil-qalb kollha.  Imma jien nista` ngħid li sħabi kienu intiżi li jitkellmu biss fuq il-kwestjoni tas-security tas-sajjieda Maltin.  Ovvjament jidħlu affarijiet oħra, imma din l-emenda li ressaq il-gvern hija totalment barra mis-suġġett għax bdilna s-suġġett kollu tal-mozzjoni. Għalhekk jiena  nitlob lis-Sedja tagħti ruling jekk din l-emenda hijiex in order.   

  THE DEPUTY SPEAKER:  Il-Ministru.

  ONOR. NINU ZAMMIT:  Sur President, l-Onor. George Vella ma kienx preżenti waqt li kont qed nitkellem jien għax kien qiegħed fuq xogħol ieħor tal-parlamentari, pero` jiena mill-bidunett għedt li  aħna lkoll naqblu li l-qasam tas-sajd għandu jkun mgħejugħjun u indokrat aħjar. Pero` ma nistax naqbel mal-mod kif inhija npoġġiha din il-mozzjoni għax hawn ħafna affarijiet bil-kuntrarju tal-verita`.  Per eżempju, f’din il-mozzjoni qiegħed jingħad  li s-sajjieda barranin qed jipprovaw ifixxklu u jħarbtu lis-sajjieda Maltin. Jiena tajt il-provi li dan m’huwiex minnu. Din il-mozzjoni tgħidilna wkoll li s-sajjieda Maltin u Għawdxin jistadu għat-tonn b’sistemi silettivi. Jiena spjegajt is-sistema silettiva x’inhi u għedt li s-sistema tal-konz li jużaw is-sajjieda Maltin m’hijiex sistema silettiva u tajt lista ta’ ħut li jinqabad bil-konzijiet. Biex tistad b’sistema silettiva jrid ikollok fishing gear li jkun apposta għat-tonn. Tan-naħa l-oħra qalulna li kien hemm inċidenti bejn sajjieda barranini u s-sajjieda Maltin u jien għedt li dan mhux minnu, u allura ma nistax naqbel mal-mozzjoni. L-inċidenti kienu ġraw meta kienu qed jiġu rmunkati l-gaġeġ provviżorji bil-qabda tat-tonn lejn il-fish farms għax kienu qed jinqatgħu l-konzijiet. Għedt li s-sajjieda Maltin ftehmu mal-koperattiva tas-sajjieda ta’ Salerno biex is-sitwazzjoni ma tkomplix tiggrava. (Interuzzjonijiet) 

  THE DEPUTY SPEAKER: Onor. Zammit, imma dan mhux l-argument li għandna. 

  ONOR. NINU ZAMMIT:  Dażgur li dan huwa l-argument. Jiena għamilt  emenda għall-mozzjoni ta’ l-oppożizzjoni li fiha qed nuri li biex verament aħna ngħinu, ninkoraġġixxu u nżommu sostenibbli l-qasam tas-sajd hemm bżonn ta’ għajnuna fattibbli.

Hemm bżonn ta` għajnuna vera u mhux bil-kliem, mhux bir-retorika, imma bil-fatti u l-fatti huma billi nwieżnulhom il-but ħalli jkunu finanzjarjament tajjeb.  U dan sar. 

  THE DEPUTY SPEAKER: Imma mhux dan l-argument.

  ONOR. NINU ZAMMIT:  Sur President, dan huwa l-argument u nibqa’ ngħid li dan huwa l-argument għaliex b’dan il-mod biss nistgħu niggarantixxu li s-sajd jibqa’ sostenibbli u mhux billi noqogħu ndaħħlu f’moħħ kulħadd li s-sajjieda Maltin u dawk barranin imorru hemm barra jisparaw bir-rifles fuq xulxin. Dan mhux minnu. Nista` ngħid li kellna staġun fejn is-sajjieda Maltin, ta’ rġiel li huma, ħadmu u kkoperaw mas-sajjieda barranin.  Nerġa’ ngħid li l-inċident li kien hemm seħħ waqt il-ġarr tal-gaġeġ provvisorji tat-tonn u ma kienx bejn is-sajjieda Maltin u s-sajjieda barrani. Għalhekk l-emenda li għamilna aħna qiegħda biex turi r-realta` ta’ l-affarijiet kif inhuma u turi wkoll x’għandu jsir biex s-settur tas-sajd biex jibqa` sostenibbli.

  THE DEPUTY SPEAKER: L-Onor. George Vella. 

  ONOR. GEORGE VELLA:  Mr Speaker, jien naqbel ma’ l-Onor. Ministru meta issa qed jitkellem proprju fuq in-nuqqas ta’ theddid, il-bżonn ta’ protezzjoni, eċċ.  Dan huwa s-suġġett tal-mozzjoni. Aħna spiċċajna l-mozzjoni tagħna ngħidu li – 

“... fid-dawl tas-sitwazzjoni attwali u dan sabiex jiġu evitati inċidenti simili u biex ikun garantit ix-xogħol u l-għajxien tas-sajjieda Maltin u l-Għawdxin kollha.”.

Aħna mhux qed ngħidu kif se jinqasam il-baħar, jekk hux se jkollok 25 mil, 12-il mil jew 13-il mil. Il-kwestjoni kollha tikkonċentra fuq il-bżonn ta` protezzjoni fiżika,  u għalhekk daħal sieħbi li għandu x’jaqsam mas-sitwazzjoni ta’ l-intern. L-emenda li għamlet in-naħa l-oħra, skond ir-regolamenti, ma tistax issir għax tidħol f’suġġett totalment differenti. Il-Ministru ma kienx jaf kif se naċċettaw jew ma naċċettawx l-argumentazzjoni tiegħu. Jien ma nafx kif qed jgħid li ma kienx hemm inċidenti. Jiena ma nistax nitkellem dwar dan għax l-inkjesta li suppost kellha ssir fuq l-allegat sparar li sar fuq il-laneċ Maltin għadha m’hijiex lesta.  Jiġifieri jien mhux qed nidħol fl-argumenti jekk in-naħa l-oħra tabilx jew le mal-mozzjoni tagħna. Jien qed ngħid: Ejja nżommu mas-suġġett. Ma jagħmilx sens li tagħmel  emenda u fiha ddaħħal il-kwestjoni tat-tonn, il-kapaċita`  tas-sajjieda Maltin, il-provvista ta’ duty free fuel u ż-żona ta` konservazzjoni.  Dan huwa kollu out of subject.  L-emenda għall-mozzjoni tagħna, kif imressqa mill-Ministru ma setgħetx issir u għalhekk nitlob ruling fuqha.

  THE DEPUTY SPEAKER:   Ippermettuli ftit.  Jien qed nissuġġerixxi, biex ma jinħelix ħin tal-Kamra, li din niddeċieduha f’dak il-ħin ta’ l-20 minuti. (Interruzzjonijiet) Inkella se jkollna nwaqqfu kollox u jintilef il-ħin.  

  ONOR. NINU ZAMMIT:   Point of order, Sur President.

  THE DEPUTY SPEAKER:  L-Onor. Zammit, fil-qosor jekk jogħġbok.

  ONOR. NINU ZAMMIT: Sur President, l-emenda li ressaq il-gvern hija emenda  li turi r-realta’ tal-mod kif dan is-settur għandna nżommuh sostenibbli.  (Interruzzjonijiet) Ħalluni nitkellem għax jien ma ninterrompi lil ħadd.  (Interruzzjonijiet) Jien ma ninterrompi lil ħadd. (Interruzzjonijiet)  Ara daqsxejn, Sur President!  (Interruzzjonijiet)  Agħtini ċans.  (Interruzzjonijiet)  L-Onor. Farrugia qed jgħid li ma kellniex id-diċenza li nuruhielu qabel. Inti kellek id-diċenza turihielna qabel?  (Interruzzjonijiet) 

  ONOR. NOEL FARRUGIA: Jiena kellimtek qabel. 

  ONOR. NINU ZAMMIT: Inti l-ewwel ippreżentajtha. U nerġa` ngħid li kif inhi ppreżentata fiha ineżattezzi kbar li diġa` għamilt riferenza għalihom darbtejn. M’hemmx għalfejn nerġa’ nirrepeti.  Aħna bilfors ma nistgħux naqblu mal-mozzjoni ta’ l-oppożizzjoni għax hija mozzjoni mibnija fuq it-tafal.   (Interruzzjonijiet)  Mozzjoni mibnija fuq it-tafal.  (Interruzzjonijiet)  Issa dan iżżejjed.   (Għajjat)

  ONOR. NOEL FARRUGIA:  Point of order, Sur President.

  THE DEPUTY SPEAKER:  L-Onor. Noel Farrugia, on a point of order.

  ONOR. NOEL FARRUGIA: Sur President,  jiena għaddejt kopja tal-mozzjoni lill-Ministru u għedtlu x’inhu l-ispirtu ta’ l-oppożizzjoni.  Għalhekk jiena ngħid li l-Ministru jmissu jistħi. Ma kellux id-diċenza mqar jgħaddili kopja ta` l-emenda li ressaq hu minn qabel.  Imissu jistħi!  (Interruzzjonijiet)

  THE DEPUTY SPEAKER:  Il-Ministru.

  ONOR. NINU ZAMMIT:  Sur President, jiena m’hu se nistħi minn ħadd. Jisħti min ġie hawn jippreżenta l-mozzjoni u wara li ppreżentaha ġie jgħidli biha.   (Interruzzjonijiet)  Thank you very much.   Hekk isiru l-affarijiet! (Interruzzjonijiet) Kieku taf x’inhi l-irġulija kont turini qabel u mhux wara. Mela lili ħsibtni xi tifel.  

  THE DEPUTY SPEAKER:   L-Onor. Mario Galea, 

  ONOR. MARIO GALEA: Sur President, jien m’iniex se nidħol fil-mertu tal-mozzjoni.  Il-punt li se nqajjem huwa punt ta’ proċedura.  Safejn naf jien l-oġġezzjoni messha saret dak il-ħin. Nifhem li l-Onor. Vella ġustament kien f’kumitat tal-Kamra, imma kien hawn mill-inqas żewġ deputati oħra ta’ l-oppożizzjoni u ma kien hawn l-ebda oġġezzjoni li titressaq dik l-emenda. Jiena jidhilri li l-oġġezzjoni m’għandhiex titressaq għaxar minuti wara.   

  THE DEPUTY SPEAKER:  Se nissospendi s-seduta għal ftit minuti sakemm nagħti ruling fuqha.  Il-Kamra hija sospiża.

Fid-8.28 p.m. il-Kamra ġiet sospiża u rriżumiet fit-8.52 p.m.

  THE DEPUTY SPEAKER:  Rigward il-każ imqajjem mill-Onor. George Vella, is-Sedja eżaminat il-mozzjoni oriġinali mressqa mill-Onor. Gavin Gulia u mill-Onor. Noel Farrugia, u l-emenda mressaq mill-Ministru għall-Agrikoltura u s-Sajd.  Kif kien intqal f'ruling preċedenti, Erskine May 22nd edition, paġna 343 (b), “the object of an amendment may be either to modify a question in such a way as to increase its acceptability or to present to the House a different proposition as an alternative to the original question.  An amendment is a subsidiary motion moved in the course of a debate”.  Għaldaqstant, kemm il-mozzjoni kif ukoll l-emendi ppreżentati huma in order.  (Interruzzjonijiet)  

L-Onor. George Vella.

  ONOR. GEORGE VELLA:  Sur President, proċeduralment ma ttrattajniex il-kwestjoni. Jien għandi quddiemi d-19-il edizzjoni ta’ l-Erskine May, fejn f’paġna 387 ikompli jgħid li “the latter purpose may be effected by moving to omit all or most of the words of the question after the first word “that”….”. Hawnhekk, fl-emenda tal-gvern qiegħed jingħad li għandhom jitħassru l-paragrafi kollha u jiġu sostitwiti. Din l-emenda m’hijiex in order, proċeduralment hija ħażina għax is-sentenza ta’ wara dik li kkwotajt inti tgħid li jista’ jitħassar kważi l-kliem kollu jew il-kliem kollu wara l-kelma "that”.  Dan huwa ħażin, apparti l-fatt li fir-rigward ta’ l-amendment, l-Erskine May jgħid li “the fundamental rule that debate must be relevant to a question, necessarily  involves the rule that every amendment must be relevant to the question on which the amendment is proposed”.   M’għandniex naqraw parti biss mill-Erskine May, imma għandna naqrawh kollu! 

Sur President, proċeduralment din l-emenda m’hijiex korretta u nitolbok tikkunsidra dan jew tagħti  ruling  ieħor ….. (Interruzzjonijiet)  Il-kwestjoni ta' jekk proċeduralment hijiex korretta jew le, ma ttrattajthiex.

  THE DEPUTY SPEAKER:  “The latter purpose may be affected by moving to omit all or most of the words of the question up to the word “that”....”. Ma nistgħux niftħu dibattitu dwar dan ir-ruling li tajt.  (Interruzzjonijiet) Is-Sedja għandha dritt għall-kelma finali. (Interruzzjonijiet)  Saret ukoll verifika ta' rulings preċedenti li kienu eżattament l-istess bħal dan li qiegħed naqra jien. (Interruzzjonijiet)  Kollox sew, imma hemm qiegħda.  “that” hija “billi”, li qiegħda hawn ukoll, “billi din il-Kamra tirrikonoxxi b'dan li ġej”.  “that” baqgħet hemm…… (Interruzzjonijiet) 

L-Onor. Mario Galea.

 ONOR. MARIO GALEA:  Sur President, jien naħseb li s-Sedja għandha tagħmilha ċara li m’huwiex in order  li ssir diskussjoni dwar ruling.  M’huwiex suppost li jitħalla li ssir diskussjoni dwar ruling.  (Interruzzjonijiet)  Hemm proċedura stabbilita….

  THE DEPUTY SPEAKER:  S’issa sibna li fi tliet okkażjonijiet, saret l-istess ħaġa. (Interruzzjonijiet)  Xorta baqgħet il-kelma "billi", li bl-Ingliż hija "that".    (Interruzzjonijiet) Jien jidhirli li r-ruling  ta' l-iSpeaker huwa finali. 

Il-ħin li fadal, u ċioe` tliet minuti, huwa kollu għad-dispożizzjoni ta’ l-oppożizzjoni.  L-Onor. Joe Debono Grech.

  ONOR. JOE DEBONO GRECH: Sur President, ir-ruling li tajt inti huwa ħażin. (Interruzzjonijiet) Issa ħallini nitkellem. 

  THE DEPUTY SPEAKER:  Id-deċiżjoni ta’ l-iSpeaker ma tistax tiġi kkontestata.  Hemm affarijiet oħra x’wieħed jista’ jagħmel. 

  ONOR. JOE DEBONO GRECH:  Id-deputat kap ta’ l-oppożizzjoni talbek biex iġġib l-emendi, issa inti għandek id-dover li tagħmel dan ħalli naraw x’hemm u x’m’hemmx, mhux tagħti ruling kif jaqbel lilek….

  THE DEPUTY SPEAKER: Din il-kelma ma naċċettahiex. Qiegħed nikkwota wkoll deċiżjonijiet preċedenti li ttieħdu f'dan il-parlament.

  ONOR. JOE DEBONO GRECH:  Ħalli ngħidlek kemm dan ir-ruling tajtu bi ħsieb, u qiegħed nakkużak li tajtu bi ħsieb….

  THE DEPUTY SPEAKER: Ma tistax takkuża lis-Sedja b'dan il-mod.

  ONOR. JOE DEBONO GRECH:  Ħalli ngħidlek kemm tajtu bi ħsieb! (Interruzzjonijiet)  X’jiġifieri jkeċċini?  Mela jrid joħroġ miegħi? (Interruzzjonijiet) Oqgħod kwiet.  Agħlaq ħalqek u tigdibx. 

Sur President, l-ewwelnett ilek ħafna ħin hemm ġew għalxejn, biex issa ġejt tgħid li l-Kamra baqgħalha biss tliet minuti….

  THE DEPUTY SPEAKER:  Onor. Debono Grech, ma tistax tinsulenta lis-Sedja b'dan il-mod.  

  ONOR. JOE DEBONO GRECH:  Ma kellekx għalfejn tagħmel emenda. (Interruzzjonijiet)  Għalfejn il-gvern qiegħed jibża' minnha din?  

  THE DEPUTY SPEAKER:  Onor. Debono Grech, ir-regolamenti tagħna ma jgħidu assolutament xejn dwar dawn il-mozzjonijiet.  Bilfors ikollna nirriferu għall-Erskine May, u dan hu dak  li għamilt jien. (Interruzzjonijiet)  (Għajjat)

Il-kelma “billi” qiegħda hemm. (Interruzzjonijiet) Fil-fatt il-kelma “that”, bil-Malti hija l-kelma “billi”, li baqgħet hemmhekk.  (Interruzzjonijiet) Imma xorta l-kelma "that" tibqa', bħalma hi indikata fl-Erskine May.  (Interruzzjonijiet)  (Għajjat) Din hija d-deċiżjoni….  L-Onor. George Vella.

  ONOR. GEORGE VELLA:  Sur President, inti qiegħed tidħol biex tiddefendi lin-naħa l-oħra, meta….

  THE DEPUTY SPEAKER:  Dan m'hu veru assolutament xejn. 

  ONOR. GEORGE VELLA:  Qiegħed tipprova ssib fejn hemm il-kelma "billi". U jien ngħidlek  billi tagħti ruling  bl-addoċċ…..  

  THE DEPUTY SPEAKER:  Dak inti qiegħed tgħidu. 

  ONOR. GEORGE VELLA:  Kompli kkwota l-Erskine May u ara jekk huwiex konsonanti ma’ dak ... (Interruzzjonijiet)  

Jekk le, għandu jkollok il-kuraġġ li tgħid li iva, din hija ħażina.  

  THE DEPUTY SPEAKER:  Grazzi.  L-Onor. Gonzi.  (Interruzzjonijiet)

  ONOR. LAWRENCE GONZI:   Il-President diġa` kkonferma l-punt li qiegħed iqajjem l-Onor. Vella.  Il-kelma “billi” qiegħda hemm, is-sustanza tal-mozzjoni baqgħet l-istess u l-gvern għandu d-dritt li jressaq l-emenda daqs kemm l-oppożizzjoni kien ikollha ….    

  ONOR. GEORGE VELLA: Qabel tkompli targumenta, għidli jekk tistax fl-ewwel linja ta’ l-emenda tgħid hekk: “ħassar il-paragrafi kollha u ssostitwihom b’dan li ġej:”. 

  ONOR. LAWRENCE GONZI:   Sakemm inti għadek marbut mas-sustanza tal-mozzjoni …..

  ONOR. GEORGE VELLA:  Dak huwa argument ieħor. (Interruzzjonijiet)  U lanqas hemmhekk ma naqblu….  (Interruzzjonijiet)  Il-mozzjoni tagħna kienet dwar il-pożizzjoni tas-sajjieda fil-mestier tagħhom, u l-emenda li ġiet imressqa min-naħa tal-gvern tmur oltre, m’għandha x’taqsma assolutament xejn.

  THE DEPUTY SPEAKER:  Il-Viċi Prim Ministru.

  ONOR. LAWRENCE GONZI: Ma naqbilx miegħek. Madanakollu issa qegħdin f’din is-sitwazzjoni fejn għandna mozzjoni mressqa mill-oppożizzjoni u emenda mressqa mill-gvern.  Bil-liberta’ kollha, issa din il-Kamra se tieħu l-vot, l-ewwel  fuq l-emenda, imbagħad fuq il-mozzjoni kif emendata.  Din hija l-pożizzjoni ….  (Interruzzjonijiet) Onor. Vella, jien naqbel mar-ruling u bħala deputat għandi r-responsabbilta’ li nirrispetta r-ruling li jingħata mill-President tal-Kamra.  Ir-regolamenti jgħidu li min ma jaqbilx mar-ruling li jkun ingħata, għandu jgħid lill-President tal-Kamra li għalkemm jirrispetta r-ruling li jkun ta, hemm proċedura stabbilita ta’ kif jikkontestah. Kieku jien insegwi r-regolamenti tal-Kamra, imma donnu li f’dan il-parlament hawn min jieħu pjaċir jikkritika.  (Interruzzjonijiet)  Din hija l-pożizzjoni.   (Interruzzjonijiet) Huwa ruling tal-President tal-Kamra, li għandu jiġi rispettat mid-deputati kollha ta’ din il-Kamra, jaqblu jew ma jaqblux miegħu.  

  THE DEPUTY SPEAKER:  Grazzi.  Sar il-ħin. Il-mistoqsija hi l-emenda kif imressqa u moqrija mill-Ministru għall-Agrikoltura u Sajd.  Dawk favur?  (Onor. Membri:  Aye)  Dawk kontra?  (Onor. Membri:  No)  Carried.

  ONOR. MEMBRU:   Division.

  THE DEPUTY SPEAKER: Id-division tittieħed minn hawn u 20 minuta oħra.

Peress li fid-9.02 p.m. intalbet votazzjoni, il-Kamra ġiet sospiża u rriżumiet 20 minuta wara.

  THE DEPUTY SPEAKER: Se nerġa’ npoġġi l-mistoqsija. Il-mistoqsija hi l-emenda kif imressqa u moqrija mill-Ministru għall-Agrikoltura u Sajd.  Dawk favur?  (Onor. Membri:  Aye)  Dawk kontra?  (Onor. Membri:  No)  Carried.

  ONOR. MEMBRU:   Division.

  THE DEPUTY SPEAKER: Il-Kap ta’ l-Oppożizzjoni  on a point of order.

  ONOR. ALFRED SANT: Sur President, naf li diġa’ tqajjmu points of order dwar din l-emenda, imma issa nixtieq li niffokaw aktar - u nixtieq anke ruling mingħandek – fuq l-iStanding Order nru. 48 tal-Kamra, fejn jingħad hekk:  

“Id-diskussjoni għandha tkun rilevanti għal ħaġa jew kwestjoni quddiem il-Kamra jew il-Kumitat u meta iżjed minn kwestjoni waħda tkun qed tiġi proposta, id-diskussjoni għandha tkun rilevanti għall-aħħar kwestjoni proposta, sakemm tiġi meħlusa”.  

Meta nitkellmu fuq diskussjoni qegħdin nitkellmu wkoll fuq vot riferibbli għad-diskussjoni. Bħalissa wasalna għall-vot riferibbli għad-diskussjoni.  Jien qed nirritjeni li l-emenda li għandna quddiemna m’hijiex rilevanti għal ħaġa jew kwestjoni quddiem il-Kamra jew il-Kumitat.  Il-punt hu li s-suġġett huwa kompletament differenti, il-kwestjoni m’hijiex l-Erskine May, hija xi ħaġa li  toħroġ mill-iStanding Order  48 tal-Kamra, u għalhekk nixtieq ruling.   

  THE DEPUTY SPEAKER:  Is-Sedja diġa’ kkunsidrat id-deliberazzjonijiet li għamlet u jidher li hemm ċerti motivi li huma l-istess bħall-emenda oriġinali.  Il-Kap ta’ l-Oppożizzjoni.

  ONOR. ALFRED SANT:   Bir-rispett kollu ….   (Interruzzjonijiet)  Agħtuni ċans ħalli nitratta, mhux se titlaq hekk!  (Interuzzjonijiet) 

Sur President, qegħdin nitkellmu dwar is-sigurta’ tas-sajjieda fl-art u fil-baħar ta’ madwar Malta.  M’aħniex qegħdin nitkellmu, bħalma tagħmel l-emenda, dwar x’iddeċieda jew ma ddeċiedix il-gvern fil-kwestjoni ta’ l-Unjoni Ewropea, jiġifieri m’aħniex qegħdin nitkellmu fuq l-istess suġġett kif jitkellem l-artiklu 48 ta’ l-Ordnijiet Permanenti tal-Kamra.  

Jekk jogħġbok, Sur President, jekk ma tridnix issa, nerġa’ nagħmillek vot ta’ sfiduċja fik personali spjegali, taħt artiklu 48 ta’ l-iStanding Orders, kif dak li qegħdin niddiskutu bħalissa u dak li se nivvotaw fuqu, jirreleva b’mod li huwa rilevanti għal ħaġa jew kwestjoni quddiem il-Kamra, vis-à-vis l-mozzjoni oriġinali.  Agħtini, jekk jogħġbok, ir-raġuni, mhux fl-ajru, u m’aħniex se noqogħdu nagħtu kas ta’ x’jgħid ministru ‘l hemm u ministru ‘l hawn.  

  THE DEPUTY SPEAKER:  Il-Viċi Prim Ministru.  

  ONOR.  LAWRENCE GONZI:   Sur President, qegħdin kompletament out of order. Il-mistoqsija tqiegħdet u bħalissa suppost li qegħdin nieħdu division.  Il-punti li qajjem il-Kap ta’ l-Oppożizzjoni misshom saru iktar kmieni meta qam dan il-punt.  Ir-ruling ingħata, u issa qegħdin fil-ħin li tittieħed division.  Allaħares il-proċedura taċċetta li fil-ħin li tittieħed division, bil-bibien magħluqin, iqumu l-points of order.  Dan huwa assolutament mhux aċċettabbli. 

  THE DEPUTY SPEAKER:  Il-Kap ta’ l-Oppożizzjoni.

  ONOR. ALFRED SANT:   L-ewwelnett nirreleva li m’hijiex l-ewwel darba li tqajjmu points of order meta kienet qiegħda tittieħed division, jiġifieri l-punt ta’ l-Onor. Gonzi huwa assolutament out of order. It-tieni nett, il-punt li qiegħed jitqajjem bħalissa huwa differenti minn dawk li tqajjmu qabel.  Id-diskussjoni tibqa’ għaddejja sal-mument meta tittieħed il-votazzjoni.  Il-punt li qiegħed inqajjem jien bħalissa huwa rilevanti u riferibbli għall-artiklu 48 ta’ l-iStanding Orders, fejn jintqal ċar u tond li:

“Id-diskussjoni għandha tkun rilevanti għal ħaġa jew kwestjoni quddiem il-Kamra jew il-Kumitat, u meta iżjed minn kwestjoni waħda tkun qed tiġi proposta, id-diskussjoni għandha tkun rilevanti għall-aħħar kwestjoni proposta.”.

Dan huwa l-punt, u mhux billi qiegħed jingħad li diġa’ ġie diskuss.  Agħtuna, jekk jogħġobkom – u qiegħed nitkellem fil-plural għax ovvjament inti skjerat man-naħa tal-gvern - ir-raġuni li dak li qegħdin niddiskutu u nivvotaw għalih bħalissa huwa rilevanti għal ħaġa jew kwestjoni quddiem il-Kamra, għax m’huwiex rilevanti.  (Interruzzjonijiet) 

  THE DEPUTY SPEAKER: Il-pożizzjoni tiegħi bħalissa hija rrelevanti minn dak li qiegħed tgħid, u dwar din il-ħaġa qiegħed qed inżomm imparzjalita’.

Nerġa’ nirrepeti li waqt id-deliberazzjoni tkellimt dwar din il-materja li qajjem il-Kap ta’ l-Oppożizzjoni, u jidhirli li hemm konnessjoni ma’ dak li kien hemm fl-emenda oriġinali.   Jingħalqu l-bibien.  Nitlob lill-Iskrivan tal-Kamra biex jaqra l-ismijiet ta’ l-Onor. Membri. (Interruzzjonijiet)  Ma nistax nippermetti affarijiet oħra. (Interruzzjonijiet) Tajt il-kelma li għandu jittieħed il-vot.  (Interruzzjonijiet) (Għajjat) Il-Kap ta’ l-Oppożizzjoni on a point of order.

  ONOR. ALFRED SANT:  Tista’ jekk jogħġbok tispjegali x’għedt, għax assolutament ma fhimtx dak li għadek kif għedt?

  THE DEPUTY SPEAKER:  Għedt li fid-deliberazzjonijiet tiegħi, meta dħalt ġewwa biex nagħti r-ruling li talab l-Onor. George Vella, aħna kkunsidrajna wkoll jekk hemmx xi rilevanza fil-mozzjoni kif oriġinalment ippreżentata, u din il-mozzjoni kif ippreżentata mill-Ministru għall-Agrikoltura u Sajd. Jidher li iva, hemm rilevanza.

  ONOR. ALFRED SANT: Sur President, biex kollox ikun in order, inti qiegħed tgħid li l-emenda li se nivvutaw fuqha issa hija konformi ma’ l-artiklu 48 ta’ l-iStanding Orders tal-Kamra. 

  THE DEPUTY SPEAKER:  Iva.  

  ONOR. ALFRED SANT:   Tista’ tgħidilna fuq liema bażi din hija konformi?  (Interruzzjonijiet)

  THE DEPUTY SPEAKER:  Jekk wieħed jaqra l-kontenut ta’ dak li ġie ppreżentat oriġinarjament u dak li ġie ppreżentat fl-emenda, isib li hemm partijiet relatati proprju ma’ dak li ġie ppreżentat oriġinarjament mill-oppożizzjoni.

  ONOR. ALFRED SANT:   Sur President, ma fhimtx xejn milli għedt minħabba l-interruzzjonijiet li kien hawn min-naħa l-oħra. 

  THE DEPUTY SPEAKER: Jidher li ċerti sentenzi u frażijiet mill-mozzjoni kif ippreżentata oriġinarjament għandhom x’jaqsmu ma’ dak li ġie ppreżentat fl-emenda mill-Ministru għall-Agrikoltura u Sajd.

  ONOR. ALFRED SANT:   Tista’ tippreċiża liema huma…..  (Interruzzjonijiet) (Għajjat)

  THE DEPUTY SPEAKER: Se nagħlaq fuq din il-ħaġa. Per eżempju l-frażi “għal pajjiżna bħala kontribut għall-ekonomija u anke bħala mezz ta’ għixien ta’ numru ta’ familji Maltin u Għawdxin”, ingħadet ukoll fil-mozzjoni oriġinali.  (Interruzzjonijiet)  (Għajjat)

Id-deċiżjoni tiegħi hi li jingħalqu l-bibien u jinqraw l-ismijiet ta’ l-Onor. Membri.

  ONOR. ALFRED SANT:   Sur President, point of order.

  THE DEPUTY SPEAKER:  Ma jistax ikun. (Interruzzjonijiet)  L-emenda ġiet aċċettata u sekondata.  Issa jrid jittieħed il-vot.

  ONOR. ALFRED SANT:   Minn dak kollu li spjegajtli int ftit ilu, minħabba l-interruzzjonijiet min-naħa tal-gvern, ma stajt nifhem xejn.  (Għajjat) 

  THE DEPUTY SPEAKER: Jien diġa’ għedt  li kkunsidrajna dak li kien hemm fil-mozzjoni oriġinali u dak li hemm fl-emenda.  Fil-fatt, il-frażi “kontribut għall-ekonomija ta’ Malta u anke bħala mezz ta’ għixien ta’ numru ta’ familji Maltin u Għawdxin” taqbel ma’ dak li qiegħda tirrikonoxxi l-mozzjoni oriġinali.  Jidhirli li jien ma nistax nagħmel iktar minn hekk.  

Il-ħin għad-diskussjoni spiċċa.  Issa jmiss li tittieħed il-votazzjoni. (Interruzzjonijiet)

Ma jistax ikun li nibqgħu sejrin hekk, għax m’hu se nispiċċaw qatt. Dik hija d-deċiżjoni tas-Sedja, li għandha tiġi rispettata. Ma nistax naċċetta iktar points of order. Jittieħed il-vot. (Interruzzjonijiet)

Onor. Sant, irridek tifhem li jien diġa’ smajt dawn il-points of order u tajt l-ispjegazzjoni tiegħi. L-emenda ġiet ippreżentata u ssekondata, u issa jmiss li ssir il-votazzjoni għaliha.  Id-diskussjoni dwar din il-ħaġa ġiet eżawrita. (Għajjat)

F’dan l-istadju l-Aġent Skrivan tal-Kamra bdiet taqra l-ismijiet imma l-proċess kellu jieqaf minħabba diżorni fil-Kamra.

  THE DEPUTY SPEAKER:  Il-Kap ta’ l-Oppożizzjoni.
  ONOR. ALFRED SANT:  Bir-rispett kollu, din l-aħħar point of order….

  THE DEPUTY SPEAKER:  Imma jekk id-diskussjoni tkun diġa’ eżawrita u l- point of order ikun ripetut, allura ma jkunx hemm il-ħtieġa ta’ iktar points of order. 

  ONOR. ALFRED SANT:  Bir-rispett kollu, kif tista’ tiddeċiedi  int liema jkun l-aħħar point of order? (Interuzzjonijiet)  (Għajjat) L-Onor. Gonzi qiegħed jgħid li l-aħħar point of order jiddeċidiha l-President.  Il-points of order il-Membri tal-Kamra jqajjmuhom, mela l-President! (Interruzzjonijiet) (Għajjat)

  ONOR. LAWRENCE GONZI: Bir-rispett kollu, missek kont qiegħed hawn x’ħin qam dan il-punt.  Issa qegħdin fl-iktar mument delikat ta’ proċedura tal-Kamra, il-mument tal-vot.  Saħansitra bdew jissejħu l-ismijiet u issa waqqafna dan il-proċess.  Dan huwa assolutament intollerabli, ma jiġri mkien fid-dinja.  Il-proċess għandu jibqa` għaddej għax Allaħares nirrovinaw il-proċess tal-votazzjoni wkoll. 

  THE DEPUTY SPEAKER:  Il-Kap ta’ l-Oppożizzjoni.

  ONOR. ALFRED SANT:  Qiegħed tara, Sur President, issa se jkolli nagħmel żewġ points of order…. (Interuzzjonijiet)  L-Onor. Gonzi qal li qegħdin niksru l-liġijiet għax sejjaħna point of order wara li bdew jissejħu l-ismijiet.  Bir-rispett kollu, għalhekk point of order. (Għajjat)  

Sur President, kont qiegħed nipprova nagħmel point of order qabel issejħet id-division, u bqajt ninsisti fuqha. L-argument tar-ruling m’hu veru xejn, Onor. Gonzi.  F’daqqa waħda inti qisek l-Ispirtu Santu, kulma tgħid int…. (Interuzzjonijiet)  Jien kont qiegħed nagħmel point of order qabel issejjaħ ir-ruling.  Xi ħadd baqa’ għaddej bil-proċess u jien bqajt ninsisti li nagħmel…. (Interuzzjonijiet)

  THE DEPUTY SPEAKER:  Il-Kap ta’ l-Oppożizzjoni on  a point of order.

  ONOR. ALFRED SANT:  It-tieni point of order, mhux l-aħħar wieħed. (Interruzzjonijiet)

Sur President, bir-rispett kollu, tista` tgħidli fejn fil-mozzjoni oriġinali iddaħlet l-Unjoni Ewropea, ħalli norbtuha ma’ l-emenda li għandna quddiemna.  

  THE DEPUTY SPEAKER:  Din hija irrilevanti. Nitlob lill-iskrivan tal-Kamra biex jaqra l-ismijiet ta’ l-Onor. Membri. (Interruzzjonijiet) (Għajjat)

FAVUR:  31

L-Onor.

	Abela Anthony
	Galea Louis

	Asciak Michael
	Galea Mario

	Azzopardi Frederick
	Gatt Austin

	Azzopardi Jason
	Gonzi Lawrence

	Bonnici Josef
	Hyzler George

	Bonnici Michael
	Mifsud Bonnici Antoine

	Borg Tonio
	Mifsud Bonnici Carmelo

	Cristina Dolores
	Mugliett Jesmond

	Dalli John
	Pullicino George

	D'Amato Helen
	Pullicino Orlando Jeffrey

	Debono Giovanna
	Refalo Michael

	Deguara Louis
	Vassallo Edwin

	Farrugia Jean Pierre
	Vella John

	Fenech Adami Eddie
	Zammit Ninu

	Frendo Michael
	Zammit Dimech Francis

	Galea Censu
	


KONTRA: 2

L-Onor.
	Attard Montalto John
	Buhagiar Charles


L-emenda għaddiet.

  THE DEPUTY SPEAKER:  Il-mistoqsija hi l-mozzjoni kif emendata.  Dawk favur? (Onor. Membri: Aye)  Dawk kontra? Agreed.

Il-mozzjoni għaddiet nem. con.

  THE DEPUTY SPEAKER: L-Onor. Anthony Abela.

  ONOR. ANTHONY ABELA: Nirrapporta li l-Abbozz ta’ Liġi li Jirregola Fondi Speċjali  -  Abbozz Nru  151 – ġie mgħoddi b’emendi mill-Kumitat Permanenti għall-Konsiderazzjoni ta’ Abbozzi ta’ Liġi.

  THE DEPUTY SPEAKER: Nitlob lill-Viċi Prim Ministru sabiex, jekk jogħġbu, jressaq l-Aġġornament tal-Kamra. 


AĠĠORNAMENT

  ONOR. LAWRENCE GONZI: Mr Speaker, nipproponi l-Aġġornament tal-Kamra għal nhar it-Tlieta, 23 ta’ Lulju, 2002, fis-6:00 p.m. b’din l-aġenda:-

Ordnijiet tal-Ġurnata

Abbozz ta’ Liġi li Jirregola Fondi Speċjali  -
 Tielet Qari; 

Abbozz ta’ Liġi li jemenda l-Ordinanza dwar il-Pensjonijiet  -  Tielet Qari; 

Abbozz ta’ Liġi biex jemenda l-Att dwar l-Elezzjonijiet Ġenerali  -  Tieni Qari;

Abbozz ta’ Liġi biex jemenda l-Kostituzzjoni  -  Tieni Qari; 

Abbozz ta’ Liġi dwar l-Isports  -  Kumitat (Kont.); u

Riżoluzzjoni tal-Prim Ministru dwar il-qagħda fil-pajjiż  -  Kontinwazzjoni. 

------------------

Abbozz ta’ Liġi dwar l-Impiegi u r-Relazzjonijiet Industrijali  -  Kumitat Permanenti;

Abbozz ta’ Liġi li jemenda l-Att dwar l-Uffiċċju tal-Posta  -  Kumitat Permanenti;

Abbozz ta’ Liġi li jemenda l-Att dwar ir-Referendi  - Kumitat Permanenti; 

Abbozz ta’ Liġi li jemenda l-Kodiċi Ċivili  -  Kumitat Permanenti; 

Abbozz ta’ Liġi li jemenda l-Att dwar il-Konvenzjoni Ewropea  -  Kumitat Permanenti; 

Abbozz ta’ Liġi li jemenda l-Att dwar l-Immigrazzjoni – Kumitat Permanenti; u

Abbozz ta’ Liġi dwar Proċeduri fil-Qrati u fit-Tribunali – Kumitat Permanenti.

  THE DEPUTY SPEAKER:  Grazzi.  Rimarki?  L-Onor.  Antoine Mifsud Bonnici.

  ONOR. ANTOINE MIFSUD BONNICI (Segretarju Parlamentari):  Grazzi, Sur President.  Jiena llum mhux fuq l-Erskine May se nitkellem imma fuq ħaġa iktar attwali għall-poplu tagħna. Nixtieq li f'dan l-aġġornament nitkellem ftit dwar is-servizzi residenzjali li qed joffri l-gvern lill-anzjani, servizzi li żgur li fl-amministrazzjoni ta' kważi erba' snin ta' gvern Nazzjonalista ħadd ma jista' jikkritikahom.  Jien naħseb li huwa ġust li wieħed jikkritika b’mod kostruttiv, u naturalment meta jkun hemm raġun wieħed jaċċetta dik il-kritika. Mill-banda l-oħra wieħed ma jistax ma jirreaġixxix għal  ċerta kritika li issa dehret ripetutament fil-gazzetti tal-partit ta' l-oppożizzjoni, għalkemm għall-ewwel l-atteġjament li jista' wieħed jieħu għal din it-tip ta’ kritika hu li ma jagħtix kasha.

Mr Speaker, il-bieraħ fl-ewwel paġna tal-gazzetta "KullĦadd" kien hemm artiklu  intitolat "Tal PN baqgħu jnaqqsu mill-appoġġ" fejn intqal li l-prim ministru mar jagħmel viżita fuq il-proġett li qed isir ġewwa San Vincenz.  F'dan l-artiklu nsibu hekk:  

“Daqqa jiftaħ sala l-universita`, daqqa jmur jara x'inhuma jkewsu ġewwa San Vincenz de Paule.”

Mr Speaker, f'dawn il-ftit minuti tajjeb li ngħid lil dan il-ġurnal dwar x'inhuma jkewsu f'San Vincenz de Paule għaliex jekk dak li qed isir ġewwa San Vincenz de Paule huwa tikwis, naħseb li ta' l-oppożizzjoni lanqas għandhom idea l-kliem bil-Malti xi jfisser.  Dawk li wżaw din il-frażi għadhom jaraw il-proġett li qed isir u li ilu għaddej biss tliet xhur. Naturalment wara li jkun spiċċa l-proġett lanqas se jibqgħalhom xi jgħidu dawn in-nies. 

Jien ngħid li l-oppożizzjoni għandha raġun tikteb dak li qed tikteb fuq San Vincenz, għaliex meta tqabbel x'sar f'San Vincenz taħt amministrazzjonijiet Nazzjonalisti ma x'sar taħt amministrazzjonijiet Laburisti bilfors wieħed jara d-differenza. Hawnhekk nixtieq nirriferi għall-artikli li kienu dehru ħmistax ilu u ħmistax qabel ta' l-Onor. Parnis,  li huwa l-kelliemi mill-oppożizzjoni dwar l-anzjani, fejn qed jirriferi għal San Vincenz. F’dawn l-artikli ntqal li din l-istituzzjoni mmensa llum aktar minn qatt qabel hija mmexxija minn nies li fil-maġġoranza kbira tagħhom iħaddnu twemmin favur il-gvern Nazzjonalista. Lili ma jimportanix x’inhu t-twemmin tagħhom, imma jiena ngħid li jekk jekk in-nies li qed imexxu San Vincenz huma responsabbli tal-progress li qed isir f'din ir-residenza, huwa l-isbaħ ċertifikat li nies bħal dawn għandhom twemmin Nazzjonalista għaliex żgur li l-progress li qed isir f'dak il-post qatt ma sar taħt gvern Laburista. 

Qal ukoll li tan-naħa l-oħra se jaħdmu biex San Vincenz de Paule jkun wieħed mill-aqwa residenzi ta' l-anzjani f'pajjiżna. Jien lill-Onor. Parnis  ngħidlu li lanqas se jkollu għalfejn jaħdem  meta forsi xi darba jitilgħu huma, għax sa dak iż-żmien gvern Nazzjonalista jkun wettaq il-programm kollu li għandu u allura ma jkollux aktar x'jirranġa.  Forsi jkollu jagħmel xi ftit maintainance biss, Sur President, għax mill-bqija żgur li sakemm jibqa' gvern Nazzjonalista - u jien persważ li se jibqa' anke wara l-elezzjoni li ġejja - il-progress u r-rinnovament li qed isir ġewwa San Vincenz żgur li se jkompli.

F'artiklu  ieħor l-Onor. Parnis kiteb qisu qed nagħmlu xi dnub mejjet għax ikollok xi bniedem li tafdalu ċerti affarijiet biex il-proġetti jimxu tajjeb ġewwa San Vincenz.  Fl-artiklu tas-7 ta' Lulju qal li bniedem ieħor fdat minni huwa anzjan minn Ħal Luqa, bniedem 'il fuq minn 65 sena u  canvasser kbir tiegħu.  Ma nistħix ngħid, Sur President, li dan m’huwiex canvasser kbir tiegħi imma huwa klijent mill-antiki tiegħi u kellu bżonn li fid-dipartiment u fil-ministeru għandna erbgħa jew ħamsa bħalu għaliex kieku l-affarijiet żgur li jimxu aħjar. Meta jgħidu dawn l-affarijiet fuq ċerti nies ma jkunux qed ittebbgħulhom iċ-ċertifikat anzi jkunu qed jagħmlulhom l-isbaħ ċertifikat.  Dan huwa bniedem li jagħmel id-dover tiegħu, jaf kif għandu jagħmlu bil-prudenza kollha, iċaqlaq mhux lil ta' taħtu imma anke lil ta' fuqu u huwa għalhekk li  x-xogħol hemmhekk jinsab miexi.  Dan qed ngħidu biex nuri kemm hija bla sens u bla sugu l-kritika li jagħmlu ta' l-oppożizzjoni.  

Mr Speaker, l-Onor. Parnis fit-3 ta' Marzu kiteb artiklu ieħor dwar ward 7  u ward 8  ta’ l-irġiel.  U x'ma qalx, Sur President?  Dan qal li l-qagħda tas-sala hi waħda tal-biża', iż-żebgħa kollha qed taqa' u titfarfar u  mhux l-ewwel darba li meta tagħmel ix-xita jidħol l-ilma. Qal ukoll li t-toilets  huma fi stat diżastruż ukoll. Il-pazjent mhux l-ewwel darba li baqa' bla frotta. Il-lockers  u l-iskambelli huma tal-ħadid u li issa qdiemu u tista' tgħid li spiċċaw. Jiena nistieden lill-Onor. Parnis imur issa fil-wards 7 and 8  ta' l-irġiel u jara jekk isibx xi  lockers tal-ħadid, jekk iż-żebgħa hijiex qed titfarfar u jara dawk it-toilets humiex hemm.  Dak hu gvern Nazzjonalista.  Fi żmien tliet xhur dan l-artiklu jista' jibilgħu l-Onor. Parnis, għaliex rajna kif għamilna u rranġajna dik il-ward.  Barra minn hekk ngħid li l-ikbar sodisfazzjon ikun meta sfortunatament, imut xi ħadd minn dik il-ward u taqra ittra fil-gazzetta – u l-bieraħ qrajt ittra simili -  fejn il-familja ta' dak li jkun miet tirringrazzja lil ċerti wards. U proprju l-bierah kien hemm żewġ familji li rringrazzjaw lill-istaff  ta' wards 7 and 8  ta' kemm għamlu ma' qrabathom hemmhekk.  Dak huwa l-ikbar ċertifikat li qed tirċievi l-amministrazzjoni ta' San Vincenz! U mela jiġu jiktbu l-ħmerijiet u n-nofs veritajiet fil-gazzetti. Dan hu l-partit li għada jrid ikun fil-gvern?

Mr. Speaker, ġimgħa wara ġimgħa din l-istess gazzetta ttambar ukoll dwar in-nuqqas ta’ kontroll ta’ casual social assistants li qegħdin jiddaħħlu bis-sahra biex jagħmlu xogħol ta’ tindif u jitilqu minn fuq il-post tax-xogħol qabel il-ħin.  L-istess, il-casual social assistants għall-informazzjoni ta’ l-oppożizzjoni ma jagħmlux sahra. Jiġifieri dan huwa kollu gideb assolut. Għandna ċerti casual social assistants hemmhekk li jagħmlu xogħol tat-tindif u dawk qegħdin marbutin bil-ħin għaliex huma self-employed u ma jagħmlux sahra. Dawn huma affarijiet, Mr Speaker, li mhux taż min wieħed jagħti kashom imma ridt insemmihom  għax dawn it-tip ta’ insinwazzjonijiet qed jirrepetu ruħhom ġurnata wara l-oħra mingħalihom se jagħmlu deni lill-gvern Nazzjonalista.  Jiena ngħidilhom li d-deni jkunu qed jagħmluh lilhom stess għaliex żgur li qed joħorġu iktar skreditati milli diġa’ huma.

Mr Speaker, irrd ngħid li jien sodisfatt ħafna bix-xogħol li sar f’dawn l-erba’ snin f’San Vinċenz. Forsi tgħidli “Allura kuntent b’dak kollu li qed isir?”  Jiena kuntent b’dak li jsir pero’ jien dejjem naspira għal iktar pero’ f’dawn l-erba’ snin ta’ gvern Nazzjonalista x’ma għamilniex f’San Vinċenz? Per eżempju s-serenity wards huma veru monument. Ara meta jagħmlu xi ħaġa huma, mill-ewwel tinduna għax ma nafx kemm idumu jsemmuha.  Per eżempju f’artiklu minnhom l-Onor. Parnis semma monument tal-partit Laburista li hemm f’San Vinċenz, li huwa t-teatru ta’ San Vinċenz.  Meta rrifera għal dan it-teatru fil-brackets għamel “Monument tal-partit Laburista”.  U jien minn hawn nisfidah, biex mhux it-teatru jsemmili, imma biċċa ward li hija monument tal-Partit Laburista.  Allaħares kelli nsemmi l-wards kollha li huma monument tal-Partit Nazzjonalista.  Alla ħares kelli nsemmi l-wards kollha li ġew irranġati fi żmien gvern Nazzjonalista.  Kieku mhux monument wieħed imma monument wieħed fuq l-ieħor. Dan qed ngħidu biex nuri kemm dawn veru m’għamlu xejn. Tan-naħa l-oħra jgħidu li ma kellhomx żmien biżżejjed fl-amministrazzjoni preċedenti.  Iva fi 22 xahar possibbli ma kellhomx żmien biżżejjed biex jirranġaw jew jimmodernizzaw imqar ward?   

Sur President, jien ngħidlu blokk bini bħal dak is-serenity ward li fih 28 sodda aħna tellajnieh f’inqas minn 22 xahar tellajnih. Il-proġett li qed nagħmlu li jinkludi l-wards 1, 2 , 3 u 4 irġiel u wards 1, 2 3 u 4 nisa lanqas ħadna 22 xahar biex intellgħuh. Dawn huma żewġ blokki ta’ bini fuq tliet sulari li fih se jkun hemm 216-il sodda.  Ara kif jistgħu jiġu jgħidu l-ħmerijiet fuq San Vinċenz!  Jien għalhekk għedt li wasal iż-żmien li ma nħalluhomx jgħidu dawn l-affarijiet. U jien persważ li fil-gazzetti naturalment l-Ħadd li ġej u kuljum se jkomplu jiktbu l-ħmerijiet fuq l-ikel, fuq in-nurses u fuq l-istaff.  

Sur President, irrid ngħid ukoll li l-kwalita’ ta’ ħajja ta’ l-anzjani f’San Vinċenz aħna ma tejjibnihiex bl-istruttura biss, bl-immodernizzar tal-wards biss u bl-affarijiet infrastrutturali biss.  Aħna għandna sodisfazzjon ukoll li żidna u żidna ħafna l-caring staff li hemm ma’ l-anzjani. Biżżejjed ngħid kemm hemm careworkers.  Fl-1998 meta tela’ gvern Nazzjonalista, f’San Viċenz ma kien hemm ebda careworker.  Sa ġimgħa oħra se jkun hemm 50 careworker. Diġa’ hemm 25 u qegħdin fi proċess li jidħlu 25 careworker ieħor. Barra minn dan żdiedu wkoll l-assistant careworkers, in-nursing aides u n-nurses.

Sur President, jien ngħid, f’ġieh is-sewwa ejja nirrrealizzaw li San Vinċenz huwa aħjar milli kien frott ta’ gvern Nazzjonalista. Issa billi joqogħdu jgħidulna għaliex dak huwa canvasser tas-segretarju parlamentari u li t-taqsima tat-trasport qiegħda f’idejn canvasser ieħor nazzjonalist? Jien ma ngħidx hekk, għaliex jien niftaħar li hemm nies ukoll li huma ta’ opinjoni differenti minna. Kull min jagħmel ix-xogħol tiegħu huwa ben vist hemmhekk, m’għandux x’jaqsam jekk tkunx nazzjonalist jew laburist imma tan-naħa l-oħra jaraw biss kif jistgħu jagħmlu propaganda partiġġana u dan huwa ħażin.  Jien ngħid li l-progress li qed nagħmlu f’San Vinċenz huwa dovut għaliex aħna konna determinati minn dejjem li dak il-post irridu nġibuh kif qal l-Onor. Parnis li jridu jġibuh meta jkunu fil-gvern, jiġifieri wieħed mill-aħjar istituzzjonijiet. U gvern Nazzjonalista diġa’ ġabu hekk, u se nkomplu nimxu ‘l quddiem. Jekk Alla jrid l-ewwel fażi ta’ dan il-proġett se jinfetaħ sa Marzu li ġej u nispera li tlieta jew erba’ xhur wara niftħu t-tieni fażi u jkollna numru kbir ta’ wards rinovati u modernizzati. Imbagħad inkunu iktar nistgħu niftaħru x’għamilna. 

Sur President, aħna nemmnu li dawk l-anzjani li qegħdin hemmhekk huma l-iktar anzjani li għandhom bżonn. Ħafna minn dawk li qegħdin San Vinċenz huma  nies dipendenti, nies semi-dipendenti li qegħdin hemm jiddependu mill-attenzjoni u mill-kura li joffrilhom l-istaff ta’ hemmhekk. Jien diġa’ rriferejt għal ċ ċertu rikonoxximent mill-familji għall-attenzjoni li tingħata lil qrabathom.  Tgħidli din hija xi ħaġa unanima?  Le.  Kullimkien hemm eċċezzjoni.  Anke lili ġieli jċemplu għal ċerti affarijiet imbagħad aħna naraw kif  nagħmlu u nirranġaw ċerti affarijiet.  Jiġifieri nammetti li hemm ċerti difetti imma dan bilfors ikun hemm f’residenza bħal din fejn għandek iktar minn 1,000 anzjan u 900 ħaddiem, bil-casuals u bir-regolari kollha. Jien nagħti kredtu lill-amministrazzjoni ta’ hemm u jien persważ li sakemm jibqa’ gvern Nazzjonalista San Vinċenz ikompli fuq it-triq li dejjem ra taħt gvernijiet Nazzjonalisti.  

X’għamilniex iktar, Sur President?  Barra n-numru, żidna wkoll il-kwalita’ ta’ l-istaff. Qed nippruvaw nagħmlu wkoll faċilitajiet aħjar. Per eżempju l-kċina għamilniha aħjar u l-laundry wkoll għamilniha aħjar.  Anke fit-trasport kien hemm titjib. L-Onor. Parnis ikkritikani li l-kap tat-taqsima tat-trasport huwa Nazzjonalist akkanit. Jien ma noqgħodx nara x’inhu. Jien taf x’nara, Sur President, li għandek kemm għandek karozzi, hemmhekk mhux biżżejjed għaliex tajjeb wieħed jgħid li t-trasport qiegħed hemmhekk mhux biex jaqdi l-anzjani ta’ hemmhekk biss imma qed naqdu wkoll l-anzjani li għandna fil-homes tad-day centres. Hawnhekk irrid ngħid li għadna kemm ġibna tliet coaches ġodda. Forsi dan it-titjib sar għaliex jien għamilt jew għax għamilna wieħed nazzjonalist li qed imexxi t-taqsima?  Le, dan it-titjib sar għax għandna ċerta policy li lill-anzjani rridu nipprovdulhom l-aħjar. Konna nafu li għandna bżonn numru ta’ coaches  għax ċerti karozzi ma tistax issewwihom iktar, allura rajna kif għamilna u xtrajnihom għal Lm145,000.  

Dan huwa l-progress li hemmhekk li dawk tal-faċċata ma jridux jammettu. Meta tara l-kritika tagħhom fuq San Vinċenz tibda tistaqsi jekk dawn humiex qed jgħixu f’Malta.
Tan-naħa l-oħra qed iwiegħdu li meta jkunu fil-gvern se jagħmlu San Vincenz aħjar. Kif diġa` għedt u nagħmel enfasi fuqha, aħna se nneħħulhom dik ir-responsabbilta` għaliex sakemm jitilgħu huma żgur li San Vincenz ikompli ġej 'il quddiem u nipprovdu kemm jista' jkun l-aħjar.  

Sur President, naturalment is-servizzi residenzjali tal-gvern ma jikkonsistux biss f'San Vincenz. Bdejt b'San Vincenz għaliex kien l-iktar punt li żgur ma ridtx ninsa, pero’ f'dawn l-erba' snin il-gvern żied b'iktar minn 200 sodda kemm fid-djar ta' l-anzjani u kemm fis-settur privat. Biex inkun għedt kollox, meta tlajna fl-1998 kien sibna dar fil-Furjana li kienet diġa` qed tiġi rranġata fi żmien gvern Laburista u komplejniha  u iktar ħaffifniha għaliex hemmhekk sibna li x-xogħol kien waqaf. Illum hemmhekk hemm 47 ruħ, jiġifieri kien hemm żieda ta' xi 20.  Ftaħna wkoll id-dar ta' Bormla. Dak żgur monument, għidlu lill-Onor. Parnis, min imur id-dar ta' Bormla kulħadd jibqa' mbellaħ!  Jien niftaħar biha din u nħoss sodisfazzjon bħala Malti meta jiġu delegazzjonijiet u anzjani minn barra u jistagħġbu kif Malta hawn dawn id-djar għall-anzjani! Meta nfetħet id-dar ta' Bormla kienet b'81 sodda, rajna li kien hemm lok fejn tista' nkabbruha u fil-bidu tas-sena żidna 26 sodda oħra.  Dan għamilnih permezz ta’ kmamar sharing mingħajr ma għarraqqna xejn mill-estetika tad-dar. L-istess għamilna fid-dar ta' l-Imsida. Fejn kienet qabel id-dining room,  li fi żmien gvern Laburista tellgħuha fuq, għamilna ħames kmamar oħra sharing, jiġifieri għaxar sodod oħra. Issa għadna kemm għamilna l-Imtarfa fejn żidna ħames kmamar oħra, jiġifieri għaxar soddod oħra.  Dan huwa x-xogħol li għamilna u li żidna f'servizzi residenzjali imma dan mhux biżżejjed.  

Kulħadd  jaf bl-iskema ta' public private partnership li bdejna din is-sena, skema li l-gvern Nazzjonalista vvota għaliha fl-aħħar budget. Issa qed jikkritikawna u qed jistaqsuna xi domandi dwar kif dak u mhux l-ieħor u kif l-ieħor u mhux dak.  Aħna meta bdejna l-iskema għedna li min hu interessat fid-djar privati jista' japplika ħalli naraw.  Kien hemm bord appuntat mid-direttur u d-dipartiment, mar jara s-servizzi li joffru dawn id-djar, ra liema servizz il-gvern irid jaċċetta, għax wara kollox il-gvern mhux se jaċċetta kollox, u rajna li kien żewġ kumpanniji li setgħu joffru l-aħjar servizz.  Wara dan għamilna agreement  ma' dawk iż-żewġ kumpanniji – u dan huwa sodisfazzjon ieħor – u bdejna din l-iskema fil bidu ta’ Frar. Sal-lum b'din l-iskema ssodisfajna d-domanda ta' 65 anzjan ieħor.  Dan huwa x-xogħol ta’ gvern Nazzjonalista. Dan huwa gvern Nazzjonalista li  jemmen li lill-anzjan jrid jipprovdilu l-aħjar. Aħna nemmnu li l-anzjan ta tant għal pajjiżu u allura huwa dover tal-gvern li jkompli jagħtih l-aħjar u jirrikambjalu tax-xogħol li jkun għamel meta kien fl-aqwa ta’ ħajtu.  

Sur President, il-filosofija tagħna hija differenti mill-filosofija tal-partit Laburista u għalhekk jien ngħid li fil-qasam soċjali, fil-qasam ta' l-anzjani u fil-qasam ta' persuni b'diżabilita` żgur li gvern Nazzjonalista ma kellu xejn x'jitgħallem minn tan-naħa l-oħra li tant jiftaħru li huma partit tal-fqir, il-partit tal-ħaddiema u l-partit tal-handikappati.  Aħna qed nuruhom kif niggvernaw b'ġustizzja soċjali. 

Sur President, jiena nixtieq ukoll nirreferi għall-ġustizzja soċjali għaliex anke din jikkritikawna fuqha.  Naturalment jekk inti qbiżt ċerta eta` tkun tista' tissejjaħ anzjan, imma hemm anzjani li jistgħu u hemm oħrajn li ma jistgħux u l-gvern ikun soċjalment ġust meta jieqaf ma' dawn li l-iktar ma jistgħux.  Forsi hawnhekk jien nagħmel brackets.  Fis-servizzi residenzjali, Sur President, kemm għal dawk li qed jidħlu fid-djar ta' l-anzjani tal-gvern u kemm għal dawk li qed jidħlu fl-iskema tal-public/private partnership, il-kundizzjonijiet huma l-istess, kulħadd iħallas 60% ta' l-income  tiegħu basta l-anzjan jew l-anzjana jibgħalu f'idu  Lm1.50 kuljum, jiġifieri Lm550 fis-sena u ma jeċċedix li jħallas Lm6 kuljum. Dawk huma żewġ provisos li qed insegwuhom f'kull applikazzjoni li jkollna.  

Sur President, aħna mexjin u rridu nkomplu mexjin. Tgħidli, sodisfatt?  Altru li le għaliex meta jkollok id-domanda li qed ikollna, meta naraw li l-fattur demografiku ta' pajjiżna, meta naraw in-numru ta' anzjani li qed jgħixu iktar u allura se jkollhom iktar bżonn l-għajnuna, allura l-gvern bilfors irid ikompli jara kif jista' jżid is-sodod u l-postijiet fid-djar ta' l-anzjani. Hawnhekk bi pjaċir ngħid li dlawaqt għandna pjan li nkomplu nestendu d-dar taż-Żejtun. Bħalissa d-dar taż-Żejtun hemm 60 residenti biss imma hemm fejn tkabbar ferm u ferm iktar. Id-deċiżjoni ttieħdet u qed naraw kif nagħmlu u kif jaqbillu l-gvern li jkun cost effective  għalih li nipprovdu iktar postijiet f'din id-dar ħalli jkollna iktar postijiet fejn nistgħu nallokaw l-anzjani.  

Ladarba semmejt id-dar taż-Żejtun tajjeb li nirreferi għal ċerta kritika min-naħa l-oħra  fejn jgħidu li l-Partit Nazzjonalista ma jagħtix kas is-south.  Jien ngħidilhom minn hawnhekk li żewġ t'idjar tal-gvern fis-south  huma ta' Bormla li bniha gvern Nazzjonalista u taż-Żejtun li bniha gvern Nazzjonalista. Se nżidu s-sodod hemmhekk għaliex qed naraw li forsi djar privati ta' l-anzjani dak li jkun ma jkunx inklinat li jiftaħhom hemmhekk imma jiftaħhom f'postijiet oħra fejn forsi jista' jaqbillu iktar il-privat. Huwa dover tagħna li nżidu l-postijiet fis-south  ukoll.  Din hija deċiżjoni li ħadna, deċiżjoni li se nattwawha u nisperaw li fl-ewwel xhur tas-sena d-dieħla jkollna diġa` iktar sodod fid-dar taż-Żejtun ħalli nkunu nistgħu nakkomodaw id-domanda ta' tant anzjani  li qed jiġu mis-south  ta' Malta. Dak huwa gvern Nazzjonalista. Jekk jara l-proġetti li għamel gvern Nazzjonalista naħseb li wieħed żgur li jintebaħ li huwa gvern nazzjonalista li huwa l-gvern tas-south  u mhux gvern Laburista.

Sur President, jien tkellimt fuq servizzi residenzjali. Araw ma jaħsbux li gvern Nazzjonalista jieħu gost li jonfoq il-flus fis-servizzi residenzjali. Kieku jien nippreferi li dawn il-miljuni nonfoqhom fis-servizz li nagħtu lill-komunita`, li wkoll huwa servizz li daħħal gvern Nazzjonalista. Dan għaliex il-gvern jixtieq li anzjan jew anzjana jibqa' jgħix fir-raħal tiegħu u  mal-familja tiegħu imma r-realta` tal-ħajja ma tistax taħrabha. Nagħmlu kemm nagħmlu servizzi fil-komunita` u ntejbuhom kemm ntejbuhom – u dak huwa d-dover tagħna li nkomplu ntejbuhom – żgur li għandek perħentaġġ żgħir ta' anzjani li jridu jirrikorru biex jidħlu fid-djar residenzjali, u allura huwa d-dover tagħna li naraw  kif nagħmlu ħalli fil-komunita` nkomplu nżidu l-postijiet residenzjali għall-anzjani u nkomplu ntejbu l-kwalita` ta’ ħajja ta’ tant anzjani li jirrikorru biex jidħlu f’San Vincenz.  Grazzi, Sur President.

  THE DEPUTY SPEAKER:  Grazzi.  Sar il-ħin, il-Kamra hija aġġornata għal għada t-Tnejn 23 ta’ Lulju, 2002, fid-9:00 a.m. bl-aġenda kif komunikata mill-Viċi Prim Ministru. 

Fl-10.10 p.m. il-Kamra aġġornat mingħajr ma saret il-mistoqsija.


MISTOQSIJIET GĦAL TWEĠIBIET ORALI MWIEĠBA BIL-MIKTUB

ĦAŻ-ZABBAR - TRIQ SAN GUZEPP - INTEJJEN

34843. L-ONOR. MARIO GALEA  staqsa lill-Ministru għar-Riżorsi u l-Infrastruttura: Jista' Il-Ministru jgħid jekk hux possibbli li d-dipartiment tad-drenaġġ jinvestiga u jirrimedja għar-riħa qawwija tinten li ħierġa mis-sistema tad-drenaġġ li hemm fi Triq San Ġuzepp, Ħaż-Żabbar - fil-parti tat-triq li tgħaqqad iż-Żejtun ma' Ħaż-Żabbar - li qed tkun ta' inkonvenjent kbir għar-residenti ta’ l-istess inħawi?  Billi din ir-riħa qed tinxtamm minn kullimkien, possibbli jsiru spezzjonijiet ħalli s-sitwazzjoni tiġi rrimedjata?  X'inhu jikkawża dawn l-irwejjaħ u x'inhi s-soluzzjoni?
ONOR. FRANCIS ZAMMIT DIMECH:  Ninsab informat li fid-dipartiment tad-drenaġġ ma daħal ebda rapport ta' irwejjaħ fi Triq San Ġużepp, Ħaż-Żabbar. Għaldaqstant nitlob lill-Onor. Interpellant biex jispeċifika fejn eżatt hemm l-inkonvenjent msemmi billi din it-triq hija twila ħafna. 

Jekk huwa l-każ li r-riħa tinxtamm fin-naħa taż-Żejtun, din tista' tkun peress illi hemm discharge point fejn il-bowsers ibattlu d-drenaġġ.
WIED IL-GĦAJN BYPASS - TRAFFIC LIGHTS

34844. L-ONOR. MARIO GALEA  staqsa lill-Ministru għat-Trasport u Komunikazzjoni: Jista' il-Ministru jgħid x'inhu jistenna t-traffic control board biex jawtorizza u jara li jsiru traffic lights fil-bypass ta' Wied il-Għajn, fil-parti ta' Triq San Ġużepp, Ħaż-Żabbar?  Billi l-bypass taqsam Triq San Ġużepp fi tnejn u billi huwa perikoluż ħafna biex wieħed imur min-naħa għall-oħra tal-bypass, x'inhi r-raġuni li dawn it-traffic lights baqgħu ma sarux minkejja diversi talbiet li saru?  Billi minn din il-parti tal-bypass ta' kuljum jaqsmu għadd ta' nies, fosthom tfal fi triqthom għall-iskola, possibbli li dawn il-lights isiru immedjatament qabel ma jiġri xi inċident fatali?
ONOR. ĊENSU GALEA:  Jien informat li d-direttorat  tat-toroq qed jikkonsidra li ż-zebra-crossing li hemm fil-viċinanza tiġi spostata u tinbidel f'pelican crossing, peress li biex issir pelican crossing ħdejn Triq San Ġużepp tkun perikoluża minħabba l-kisra li hemm fil-bypass.
ENTERPRISE MALTA

34845. L-ONOR. LEO BRINCAT  staqsa lill-Ministru għas-Servizzi Ekonomiċi: Billi sa tmiem ix-xahar li għadda kellha ssir il-merger bejn il-METCO, l-MDC u l-IPSE, jista’ il-Ministru jgħid jekk din il-fusion saritx?  Jekk le, għaliex?  X'inhi l-policy tal-gvern? Li jħott xi ftit mill-istrutturi preżenti sabiex jevita dupplikazzjoni ta' xogħol, jew inkella jżomm l-istrutturi kollha eżistenti u joħloq filata ġdida li tikkordina l-ħidma ta' dawn il-korporazzjonijiet u entitajiet?
ONOR. JOSEF BONNICI:  Il-ħsieb dikjarat tal-gvern hu li l-funzjonijiet li fil-preżent huma responsabbli għalihom l-MDC, il-METCO u l-IPSE, jiġu inkorporati f'entita' waħda bl-isem ta' Enterprise Malta.  Qatt ma kien intiż li din l-entita' ġdida titwaqqaf qabel l-aħħar xhur tas-sena, wisq anqas sa l-aħħar ta' Ġunju.

Il-ħolqien ta' Enterprise Malta huwa maħsub ukoll biex tiġi evitata dupplikazzjoni ta' riżorsi fejn dawn diġa' jeżistu.  Madanakollu qabel kull konsiderazzjoni oħra, l-għan ewlieni huwa dak li jiġu integrati flimkien numru ta' attivitajiet li kollha għandhom x'jaqsmu ma' l-iżvilupp industrijali u hekk din il-funzjoni kruċjali tkun koperta b'mod aktar effettiv.  Għalhekk mhux daqstant kwestjoni li l-istrutturi preżenti jinżammu jew jinħattu iżda li jiġu integrati fi struttura ġdida, struttura attwali li tkun fl-aħjar qagħda possibbli sabiex tindirizza r-realtajiet tal-lum.
SAN GWANN - TRIQ IL-GJAĊINTI - DWAL

34846. L-ONOR. LEO BRINCAT  staqsa lill-Ministru għas-Servizzi Ekonomiċi: Jista' il-Ministru jgħid tistax titwaħħal bozza qrib 43, Triq il-Gjaċinti, San Gwann?
ONOR. JOSEF BONNICI:  Din it-talba ġiet mgħoddija lill-korporazzjoni Enemalta sabiex tiġi kkonsidrata flimkien ma' talbiet oħra simili.
L-MSIDA – ST. VENERA ROAD - RUBBISH DUMP

34847. L-ONOR. LEO BRINCAT  staqsa lill-Ministru ta' l-Intern u l-Ambjent: Jista' il-Ministru jgħid tistax titkompla titwaqqa' il-kamra antika li hemm f'St. Venera Road, kantuniera ma' Valley Road, Msida – fil-fatt parti minnha diġa' twaqqgħet - minħabba li din qed tispiċċa bħala rubbish dump għall-inkonvenjent tar-residenti ta' l-inħawi?
ONOR. TONIO BORG:  L-ilment ser jiġi investigat.
L-IMSIDA – AKKOMODAZZJONI SOĊJALI 

34848. L-ONOR. LEO BRINCAT  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid billi familja mill-Imsida ġiet notifikata mill-planning authority li l-fond li qed tgħix fih jinsab għat-twaqqigħ - dettalji dwarha qed jintbagħtu separatament – jista'  jgħid jekk dawn humiex ser jingħataw akkomodazzjoni alternattiva xierqa?
ONOR. LAWRENCE GONZI:  Id-dipartiment għall-akkomodazzjoni soċjali huwa fid-dmir li joffri akkomodazzjoni alternattiva f'kull każ meta nkwilin jinħareġ minn daru minħabba xi proġett tal-gvern.
L-IMSIDA - TRIQ IT-TORRI - FLYOVER
34849. L-ONOR. LEO BRINCAT  staqsa lill-Ministru għat-Trasport u Komunikazzjoni: Jista' il-Ministru jgħid hemmx xi ħsieb li ż-żewġ partijiiet ta’ Triq it-Torri, l-Imsida,  jiġu linked permezz ta' flyover minħabba inkonvenjenza u anke minħabba periku  għar-residenti meta jiġu biex jaqsmu minn parti għall-oħra tat-triq?
ONOR. ĊENSU GALEA:  Tajt struzzjonijiet lid-direttorat tat-toroq biex jikkonsidra s-suġġeriment ta' l-Onor. Interpellant.
L-IMSIDA – TRIQ IT-TORRI – BDIL TA’ ARBLU

34850. L-ONOR. LEO BRINCAT  staqsa lill-Ministru għas-Servizzi Ekonomiċi: Jista' il-Ministru jgħid jistax jitneħħa arblu tal-Maltacom li mhux qed jintuża u jitwaħħal minfloku arblu tad-dawl ħalli jipprovdi servizz ta' bozza qrib ir-residenza Delmar Edelweiss, Triq it-Torri, l-Imsida?
ONOR. JOSEF BONNICI:  Ninsab informat li l-arblu tal-Maltacom li qed issir riferenza għalih qed jintuża.  Miegħu hemm imqabbdin diversi cables tat-telefon u ġonot li kellhom jinqalgħu minn mal-faċċati tad-djar u jitwaħħlu temporanjament ma' dan l-arblu minħabba li qed isir xogħol ta' bini.  Jekk jitwaħħal arblu tad-dawl ħdejn l-arblu tal-Maltacom, il-cables tat-telefon u l-ġonot li hemm fuq l-arblu jkunu jistgħu jitwaħħlu ma' l-arblu tad-dawl imbagħad l-arblu tal-Maltacom ikun jista' jitneħħa.

Sadanittant it-talba ġiet riferuta wkoll lill-korporazzjoni Enemalta sabiex tiġi kkonsidrata flimkien ma' talbiet oħra simili.
IN-NAXXAR - PENSJONI TA’ ANZJANA

34854. L-ONOR. ANGELO FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid għaliex u għal kemm żmien persuna anzjana li ismha qiegħed jingħata separatament, qed ikollha l-pensjoni tagħha mnaqqsa minn Lm177.804 għall Lm123.93 fix-xahar?  Jaċċetta l-Viċi Prim Ministru li dan it-tnaqqis huwa esaġerat meta mqabbel ma’ dak li effettivament għandha din l-anzjana bħala pensjoni?  Jagħraf li dan għandu jiġi rivedut mill-aktar fis?
ONOR. LAWRENCE GONZI:  Ninsab informat li d-dħul totali tal-persuna indikata mill-Onor. Interpellant, inkluż dak mill-kapital li għandha, huwa  ta' l-anqas ekwivalenti għar-rata ta' pensjoni ta' l-eta' mhux kontributorja.  Jekk din il-persuna tagħżel li mill-kapital li għandha tħallas f'daqqa il-bilanċ dovut, ir-rata tal-pensjoni terġa' tibda titħallas  sħiħa.
PENSJONI TAL-MARD

34855. L-ONOR. ANGELO FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jara l-każ tal-persuna li isimha qiegħed jintbagħat separatament peress li għaliex kellha Lm400 addizzjonali fuq l-ammont ta' Lm4000, il-pensjoni tal-mard qiegħda tiġi mnaqqsa b'tali ammont u assolutament  ma tistax tlaħħaq mal-ħajja?
ONOR. LAWRENCE GONZI:  Ninforma lill-Onor. Interpellant li l-persuna indikata minnu ser tkun ħallset l-ammont dovut kollu fi żmien qasir ħafna u għaldaqstant ma nħossx il-ħtieġa li f'dan l-istadju tinbidel ir-rata stabilita ta’ rifużjoni.
AMBULANCE DRIVERS – SPECIAL LICENCE

34856. L-ONOR. ANGELO FARRUGIA  staqsa lill-Ministru tas-Saħħa: Jista' il-Ministru jgħid min mid-drivers ta' l-ambulanzi għandu  special licence?  Kemm minnhom hemm li m'għandhomx special licence u xorta waħda jsuqu ambulanza?
ONOR. LOUIS DEGUARA:  L-informazzjoni mitluba mill-Onor Interpellant ma tinżammx għax ma għandekx ħtieġa ta` liċenzja speċjali biex issuq ambulanza.
PIXXINA NAZZJONALI – DIVING BOARDS

34857. L-ONOR. CARMELO ABELA  staqsa lill-Ministru ta' l-Edukazzjoni: Jista' il-Ministru jwieġeb mistoqsija parlamentari 34561 dwar l-użu ta’ diving boards fil-pixxina nazzjonali?
ONOR. LOUIS GALEA:  Informat li x-xogħol ta' titjib fuq id-diving boards tal-pixxina nazzjonali kien kif ġej:

	Xogħol
	Kuntrattur
	Valur

	alterazzjonijiet strutturali
	Kalaxlokk Co. Ltd.
	Lm5,195

	Xiri ta' diving boards
	M. Malmsten AB
	  17,350

	Refurbishment
	Kalaxlokk Co. Ltd.
	   1,643

	Twaħħil ta' handrail
	Kalaxlokk Co. Ltd.
	   1,900


* dan l-ammont jinkludi l-VAT, dazju u charges oħra.
GĦALLIEMA U KINDERGARTEN ASSISTANTS

34858. L-ONOR. CARMELO ABELA  staqsa lill-Ministru ta' l-Edukazzjoni: Jista' il-Ministru jwieġeb mistoqsija parlamentari 34564 dwar in-numru ta' għalliema u kindergarten assistants?
ONOR. LOUIS GALEA:  L-informazzjoni mitluba qed titpoġġa fuq il-Mejda tal-Kamra.
GĦAWDEX – DETOX CENTRE
34859. L-ONOR. CARMELO ABELA  staqsa lill-Ministru għal Għawdex: Tista' il-Ministru twieġeb dik il-parti tal-mistoqsija 34565 dwar dawk li attendew iċ-ċentru tad-detox f'Għawdex fl-ewwel sitt xhur ta' din is-sena?
ONOR. GIOVANNA DEBONO:  Ninsab informata li fl-ewwel sitt xhur ta’ din is-sena kien hemm 45 persuna li rrikorrew għaċ-ċentru tad-detox f’Għawdex, li minnhom 39 kienu rġiel u sitta kienu nisa. Il-barranin kienu tnejn.
GĦAWDEX - DETOX CENTRE
34860. L-ONOR. CARMELO ABELA  staqsa lill-Ministru għal Għawdex: Tista' il-Ministru twieġeb dik il-parti tal-mistoqsija 34566 dwar dawk taħt l-eta` li attendew id-detox f'Għawdex fl-ewwel sitt xhur ta' din is-sena?
ONOR. GIOVANNA DEBONO:  Ninsab informata li fl-ewwel sitt xhur ta’ din is-sena,  minn dawk li rċevew għajnuna għall-abbuż tad-droga fiċ-ċentru tad-detox f’Għawdex kien hemm żagħżugħ wieħed li mhuwiex ta’ nazzjonalita’ barranija  li kellu 15–il sena.
GĦAWDEX - DETOX CENTRE
34861. L-ONOR. CARMELO ABELA  staqsa lill-Ministru għal Għawdex: Tista' il-Ministru twieġeb dik il-parti tal-mistoqsija 34567 li tirrigwarda dawk li attendew id-detox għall-ewwel darba fl-ewwel sitt xhur tas-sena?
ONOR. GIOVANNA DEBONO:  Ninsab informata li  ġewwa ċ-ċentru tad-detox ta’ l-isptar  t’Għawdex ma jkun hemm l-ebda persuna li tiġi għall-ewwel darba għaliex dawn dejjem jiġu riferuti miċ-ċentru ta’ Malta.
MATACO CONSORTIUM
34862. L-ONOR. CARMELO ABELA  staqsa lill-Ministru tal-Finanzi: B’riferenza għat-tweġiba għall-mistoqsija 34575, jista' il-Ministru jgħid minn min hija fformata l-kumpannija mataco?  Min kienu s-seba` kumpanniji l-oħra li wrew interess fil-privatizzazzjoni tal-lottu pubbliku? Għamlu xi offerti preliminarji?
ONOR. JOHN DALLI:  Ngħarraf lill-Onor. Interpellant li l-mataco consortium hija fformata mill-kumpanniji intralot, associated supplies ltd u l-players group.  

Fir-rigward tat-tieni parti tal-mistoqsija, f’dan l-istadju ma jkunx prudenti li din l-informazzjoni tkun revelata minħabba li hi ta’ natura kummerċjali.
GĦAWDEX U KEMMUNA - DRAFT LOCAL PLAN

34864. L-ONOR. CHARLES BUHAGIAR  staqsa lill-Ministru ta' l-Intern u l-Ambjent: Jista' il-Ministru jpoġġi fuq il-Mejda tal-Kamra kopja tad-draft local plan maħruġ mill-awtorita` ta' l-ippjanar għal Għawdex u Kemmuna?
ONOR. TONIO BORG:  Qed inpoġġi fuq il-Mejda tal-Kamra kopja tal-pjan lokali għal Għawdex u Kemmuna maqsum f`żewġ partijiet.

Aktar kopji jistgħu jittieħdu direttament mill-webpage ta` l-awtorita` ta` Malta dwar l-ambjent u l-ippjanar - www.mepa.org.mt.
KUNSILLI LOKALI - SISTEMA TA' MONITORAĠĠ

34865. L-ONOR. CHARLES BUHAGIAR  staqsa lill-Ministru għat-Trasport u Komunikazzjoni: B'riferenza għar-risposta għall-mistoqsija parlamentari 34489, jista' il-Ministru jgħid meta d-direttorat tat-toroq daħħal sistema ta' monitoraġġ fuq xogħol tal-kunsilli lokali kif hemm fir-risposta?  Jista' il-Ministru jpoġġi fuq il-Mejda tal-Kamra kopja taċ-ċirkolari li intbagħtet lill-kunsilli lokali dwar din il-proċedura?
ONOR. ĊENSU GALEA:  Jien informat li s-sistema ta' monitoraġġ bdiet titħaddem għal ħabta t'Awissu 1999.  Dan ma sarx b'ċirkolari iżda permezz ta' korrispondenza li normalment tgħaddi bejn id-direttorat tat-toroq u l-kunsill lokali fejn ikun ser isir ix-xogħol, u dan wara li ssir applikazzjoni għall-ħruġ tal-permess.

Kopja tal-korrispondenza li kienet għaddiet bejn id-direttorat tat-toroq u l-kunsill lokali tal-Birgu fil-25 t'Awissu 1999 qed titpoġġa fuq il-Mejda tal-Kamra.
ASFALTAR TA' TOROQ

34866. L-ONOR. CHARLES BUHAGIAR  staqsa lill-Ministru għat-Trasport u Komunikazzjoni: Jista' il-Ministru jwieġeb mistoqsija parlamentari 34488?
ONOR. ĊENSU GALEA:  M'għandi xejn x'inżid mar-risposta mogħtija għall-mistoqsija parlamentari 34488.
DIRECT ORDERS

34867. L-ONOR. CHARLES BUHAGIAR  staqsa lill-Ministru għar-Riżorsi u l-Infrastruttura: Jista' il-Ministru jwieġeb mistoqsija parlamentari 34487?
ONOR. FRANCIS ZAMMIT DIMECH:  Qed inqiegħed fuq il-Mejda tal-Kamra l-informazzjoni mitluba.
IS-SWIEQI - TRIQ IT-TIBEN

34868. L-ONOR. EVARIST BARTOLO  staqsa lill-Ministru għat-Trasport u Komunikazzjoni: Jista' il-Ministru jgħid meta hemm il-ħsieb li d-direttorat tat-toroq jiddeċiedi dwar Triq it-Tiben fis-Swieqi?
ONOR. ĊENSU GALEA:  M'għandi xejn x'inżid mar-risposta mogħtija għall-mistoqsija parlamentari 34657.
IN-NAXXAR - TRIQ IN-NISSIEĠ

34869. L-ONOR. EVARIST BARTOLO  staqsa lill-Ministru għat-Trasport u Komunikazzjoni: Jista' il-Ministru jgħid meta hemm il-ħsieb li d-direttorat tat-toroq jiddeċiedi dwar Triq in-Nissieġ fin-Naxxar?
ONOR. ĊENSU GALEA:  M'għandi xejn x'inżid mar-risposta mogħtija għall-mistoqsija parlamentari 34682.
WIED IL-GĦAJN - TRIQ L-IMRIEKEB

34872. L-ONOR. MARIO GALEA  staqsa lill-Ministru għat-Trasport u Komunikazzjoni: Jista' il-Ministru jgħid fiex wasal il-proċess tat-tender biex issir Triq l-Imriekeb, Wied il-Għajn? Meta bejn wieħed u ieħor hu maħsub li se jibda x-xogħol fuq din it-triq?
ONOR. ĊENSU GALEA:  Jien informat li d-direttorat tat-toroq ħareġ sejħa għal offerti għax-xogħol li għandu jsir fi Triq l-Imriekeb f'Wied il-Għajn.  It-tender qiegħda fil-proċess li tiġi aġġudikata sabiex ix-xogħol ikun jista' jinbeda.
BEACH CLEANERS

34873. L-ONOR. JOSEPH CUSCHIERI  staqsa lill-Ministru għat-Turiżmu: Jista' il-Ministru jwieġeb mistoqsija parlamentari 34740?
ONOR. MICHAEL REFALO:  Nirriferi lill-Onor. Interpellant għat-tweġiba li tajt għall-mistoqsija 34897.

ITS – TAĦRIĠ BARRA MINN MALTA

34874. L-ONOR. JOSEPH CUSCHIERI  staqsa lill-Ministru għat-Turiżmu: Jista' il-Ministru jwieġeb mistoqsija parlamentari 34738?
ONOR. MICHAEL REFALO:  Ninforma lill-Onor. Interpellant li n-numru ta’ ħaddiema ta’ l-ITS li fl-aħħar erba’ snin intbagħtu barra minn Malta fuq taħriġ kien ta’ 17 – lista tagħhom qed titpoġġa fuq il-Mejda tal-Kamra – bejn lecturers, assistant lecturers u instructors.  

Dawn intbagħtu għall-perjodu ta’ mhux iktar minn tliet ġimgħat  taħt l-iskema ta’ staff development,  li tinvolvi lill-għalliema ta’ l-ITS li wara li jagħmlu kors organizzat mill-universita’ ta’ Malta, jintbagħtu f’istituzzjonijiet simili bħall-ITS ħalli jaġġornaw ruħhom dwar il-metodu ta’ tagħlim.  Matul iż-żmien li damu barra minn Malta,  dawn tħallsu s-salarju dovut lilhom u wara li ġew lura baqgħu mpjegati ma’ l-ITS fil-grad tagħhom rispettiv.

Informat li ma kienx hemm ħaddiema mill-MTA li ntbagħtu barra minn Malta biex jistudjaw.
ITS RESTAURANT

34875. L-ONOR. JOSEPH CUSCHIERI  staqsa lill-Ministru għat-Turiżmu: Jista' il-Ministru jwieġeb mistoqsija parlamentari 34799?
ONOR. MICHAEL REFALO:  It-tagħrif għadu qed jinġabar u tweġiba dettaljata tingħata f’xi seduta oħra.
MCAST – REMUNERAZZJONI U KONDIZZJONIJIET TA’ XOGĦOL

34876. L-ONOR. EVARIST BARTOLO  staqsa lill-Ministru ta' l-Edukazzjoni: Jista' il-Ministru jgħid x'inhuma l-kondizzjonijiet tax-xogħol u l-ħlassijiet u l-allowances tal-principals u d-deputy principals ta’ l-istituti ta’ l-MCAST? Jista' jagħti d-dettalji każ b'każ?
ONOR. LOUIS GALEA:  Informat li l-kondizzjonijiet tax-xogħol tad-diretturi ta' l-MCAST huma ta' 40 siegħa fil-ġimgħa. Id-diretturi huma intitolati għall-btajjel pubbliċi, festi nazzjonali u għal 35 ġurnata leave fis-sena. Id-diretturi jirċievu l-ħlasijiet u l-allowances skond l-iskala 4 taċ-ċivil.

Informat ukoll li l-kondizzjonijiet tad-deputy directors ta' l-MCAST huma ta' 40 siegħa fil-ġimgħa. Huma intitolati għall-btajjel pubbliċi u festi nazzjonali u għal 40 ġurnata leave, 35 minnhom skond il-kalendarju tal-kulleġġ u l-ħamsa l-oħra optional. Id-deputy directors jirċievu l-ħlasijiet u l-allowances skond l-iskala 5 taċ-ċivil.
LUKANDA RIVIERA - BOREHOLES
34877. L-ONOR. EVARIST BARTOLO  staqsa lill-Ministru għar-Riżorsi u l-Infrastruttura: Jista' il-Ministru jgħid x’permessi għat-tħaffir ta’ boreholes għandha l-lukanda Riviera? Xi spezzjonijiet saru biex jiġi vverifikat kemm fil-fatt tħaffru boreholes u x'effett dawn setgħu ħallew fuq l-ispieri tal-bdiewa tal-Wied tal-Marfa?
ONOR. FRANCIS ZAMMIT DIMECH:  Ninsab informat li l-awtorita' għar-riżorsi ma tat l-ebda permess biex jitħaffru boreholes mil-lukanda Riviera għalkemm minn spezzjonijiet li saru jirriżulta li tħaffru erbgħa. L-ippumpjar minn dawn il-boreholes ikollu effett ta' drawdown fuq l-aquifer u b’riżultat t’hekk spieri fil-qrib jista’ jonqsilhom l-ilma.

Ma' dan wieħed irid iżid l-effett tan-nuqqas ta' xita tul dawn l-aħħar snin, kif ukoll ippumpjar qawwi minn bdiewa oħrajn.  Effettivament jirriżulta li ħafna bdiewa irreklamaw art li qabel kienet xagħri u ma tissaqqiex, mingħajr ma taw kas il-limitazzjonijiet ta' l-aquifer u l-problemi tat-tisqija. Meded kbar ta' art ġew maqluba f'saqwi, li allura jitlob volum ta' ilma ħafna iktar minn qabel. 

Dawn ir-raġunijiet kollha flimkien taw lok għal din is-sitwazzjoni li ma naħsibx li tista’ tiġi attribwita għal raġuni waħda.
FREEPORT – INVESTIMENT FIL-PORT  TA’ VENEZJA

34878. L-ONOR. EVARIST BARTOLO  staqsa lill-Ministru għas-Servizzi Ekonomiċi: Jista' il-Ministru jgħid kienx hemm xi mument fejn il-korporazzjoni tal-freeport ikkonsidrat li tixtri ishma fil-kumpannija li tmexxi l-port ta' Venezja?
ONOR. JOSEF BONNICI:  Kif diġa' intqal fl-istqarrija ta’ nhar il-Ġimgħa, il-karatteristiċi tal-port ta' Venezja mhumiex relevanti għall-operazzjoni tal-port ħieles u għaldaqstant ma jagħmelx sens li l-port ħieles jikkonsidra jagħmel investiment fil-port ta' Venezja.
SIRENS – AĊĊESS GĦALL-PUBBLIKU

34879. L-ONOR. EVARIST BARTOLO  staqsa lill-Ministru ta' l-Intern u l-Ambjent: Jista' il-Ministru jgħid x'passi ttieħdu wara li tas-Sirens kisru l-liġi u għalqu l-aċċess għall-pubbliku li kien hemm għal mal-kosta, fil-parti tal-bajja fejn għandhom il-pixxina?
ONOR. TONIO BORG:  Il-każ qed jiġi investigat, anke fid-dawl tal-kondizzjonijiet imposti fil-kuntratt taċ-ċens ta' l-art, kif approvat b'riżoluzzjoni parlamentari.
TRIBUNAL GĦALL-INVESTIGAZZJONI TA' INĠUSTIZZJI

34882. L-ONOR. CHRIS CARDONA  staqsa lill-Ministru għas-Servizzi Ekonomiċi: Jista' il-Ministru jgħid meta se jkunu implimentati s-sentenzi tat-tribunal għall-investigazzjoni ta' inġustizzji fir-rikorsi kontra l-Maltacom 940/97 u 945/97?  Meta ser jingħata l-kumpens fiż-żewġ każi?
ONOR. JOSEF BONNICI:  Ninsab informat li l-Maltacom ġiet informata uffiċjalment bid-deċizjoni ta' dawn iż-żewġ rikorsi fl-24 tax-xahar li għadda.  Fil-preżent il-kumpannija qed tevalwa dawn ir-rikorsi.
ĦATRA TA’ ASSISTANT HEADS OF SCHOOL

34884. L-ONOR. HELEN D'AMATO  staqsiet lill-Ministru ta' l-Edukazzjoni: Jista' il-Ministru jwieġeb mistoqsija parlamentari 34683 -  anke b'riferenza għall-mistoqsija 34438 – u jpoġġi fuq il-Mejda tal-Kamra kopja ta' l-ittra ta' rakkmandazzjoni li jingħad li ntbagħtet f'Jannar '98?  Jista' jiċħad jew jikkonferma li din l-imsemmija ittra ntbagħtet f'Mejju 1998 u mhux f'Jannar 1998, jew li din l-ittra setgħet intbagħtet darbtejn, jiġifieri f'Jannar u Mejju?  Jista' jara hemmx żball fil-ħames isem fil-lista, li ħoloq vacancy peress li dan l-assistent kap ma rtirax mill-post li kien jokkupa qabel is-sena 2000?  Ma jidhirlux li din l-ittra ta' rakkmandazzjoni  kienet saret b'mod anomalu peress li fiha ġew rakkmandati biex jilħqu assistenti kapijiet ta' skola tliet għalliema li kienu ġew posted to perform assistant head of school duties f'Settembru'97 u tnejn oħra li ġew posted f'Settembru '98, meta l-ħamsa li huma ngħataw l-appointment fit-22 ta' Mejju 1998?  

Secondment to junior college joħloq vacancy on the complement, u aktar u aktar meta l-istess assistent kap ta' skola ikun mar lura fuq dmirijietu mas-servizz pubbliku bħala assistent kap ta' l-iskola Paolino Vassallo xi żmien wara?  Min mela l-vacancies in the school li nħolqu mit-tliet persuni li isimhom qed jintbagħat separatament?
ONOR. LOUIS GALEA:  Ġejt informat li l-ittra ta' rakkomandazzjoni lill-PSC intbagħtet darba biss. Ma jirriżultax li hemm żball fil-ħames isem tal-lista għaliex il-kandidat kien ġie nnominat sabiex jimla post vakanti ta' assistent kap ta' skola sekondarja flok assistent kap ieħor li kien ġie ttrasferit biex imexxi l-iskola nawtika.

Informat ukoll li t-tliet għalliema li ġew posted f'Settembru 1997 ma ġewx posted to perform assistant schoolhead duties imma ġew informati li:  ‘’Pending your appointment as assistant head, your services will be required in the following school". Iż-żewġ għalliema l-oħra li ħadu l-appointment f'Mejju ma ġewx posted immedjatament imma fil-bidu tas-sena skolastika li kien imiss. Fiż-żewġ każi, id-diviżjoni ta' l-edukazzjoni fittxet l-interess ta' l-istudenti billi assigurat ruħha li l-programm ta' studju tagħhom ma jkunx interrot. L-użanza li trasferiment ta' staff isir kemm jista' jkun fil-bidu tas-sena skolastika għadha fis-seħħ.

Informat ukoll li fil-każ ta' secondment to junior college li ħalla post vakant fl-iskola, inħolqot vacancy. Il-vacancy in the school li nħolqot minn Saviour J Muscat imtliet minn Carmel Borg, li ġie ttrasferit minn skola oħra; waqt li l-vacancy li nħolqot minn  Saviour Rizzo imtliet minn Alfred vassallo li wkoll ġie ttrasferit minn skola oħra.

Charles Kerr li kien magħżul minħabba l-esperjenza tiegħu fil-qasam sabiex imexxi l-iskola bħala teacher-in-charge, baqa' jmexxi l-iskola kif ħa l-ħatra ta' assistent kap.
ĦAŻ-ŻEBBUĠ – TRIQ ADRARIO – ENUMERAZZJONI TA’ BIBIEN

34885. L-ONOR. MICHAEL BONNICI  staqsa lill-Ministru għar-Riżorsi u l-Infrastruttura: Jista' il-Ministru jindikali meta dawn it-toroq f'Ħaż-Żebbuġ li l-lista tagħhom qegħda tintbagħat separatament, sejrin jingħatalhom numru ta’ residenza?
ONOR. FRANCIS ZAMMIT DIMECH:  Ninsab informat li fit-8 ta' Ġunju, fil-ħarġa tal-Gazzetta tal-Gvern numru 16,802,  ġiet ippubblikata lista sħiħa ta' toroq ġewwa l-lokal ta' Ħaż-Żebbuġ b’numru ġdid għar-residenzi milquta. Sfortunatament waħda mit-toroq konċernati, Triq Vincenzo Adrario, ġiet tagħmel parti minn triq oħra u għalhekk minħabba dawn iċ-ċirkostanzi li ma kellna l-ebda kontroll fuqhom, irid jerġa' jsir eżerċizzju ġdid fit-triq imsemmija.

Din is-sena kien hemm il-ħsieb li nkomplu bl-enumerazzjoni tal-bibien f'Ħaż-Żebbuġ iżda f'Novembru 2001 ngħata bidu ntensiv ta' bdil ta' ID cards, liema eżerċizzju għandu jintemm f'Novembru 2002. Għalhekk inħasset il-ħtieġa li minflok din il-unit tingħalaq, issir ħidma iżjed bil-mod sabiex bla ebda mod ma tkun tista’ tfixkel il-ħidma fuq skala nazzjonali tal-kummissjoni elettorali. Dan naturalment minbarra l-fatt li bla ebda mod ma ridna nkunu ta' inkonvenjent għar-residenti.

Tajjeb wieħed jinnota li fil-lokal ta' Ħaż-Żebbuġ din is-sena kien hemm l-elezzjoni għall-kunsill lokali. Dan kollu ħarbat il-pjani kollha li kellna kemm għal Ħaż-Żebbuġ kif ukoll għall-bliet u l-irħula oħra u ladarba jgħaddi ftit ta’ żmien ieħor, nikkonsidraw li nkomplu bil-ħidma tagħna u bl-enumerazzjoni tal-bibien.
INSTITUTE OF HEALTHCARE

34886. L-ONOR. MARIO GALEA  staqsa lill-Ministru ta' l-Edukazzjoni: Jista' il-Ministru jgħid jekk student fl-institute of healthcare li spiċċa b'suċċess il-kors ta' certificate in nursing practice u  kompla jistudja u spiċċa b'suċċess diploma in nursing studies, jeħux stipdenju jekk ikompli jistudja għal sentejn oħra biex iġib B.Sc. Nursing (Hons).  Dan l-istess student ikollu jintrabat b'kuntratt ieħor biex ikun jista' jkompli l-istudji għall-B.Sc. Nursing Studies?
ONOR. LOUIS GALEA:  Informat li l-istudenti fl-institute of healthcare li għamlu l-kors ta' certificate in nursing practice u diploma in nursing studies tħallsu mid-dipartiment tas-saħħa. 

Informat ukoll li student li jkun għamel il-kors ta' certificate in nursing practice u diploma in nursing studies u jkompli l-istudji għall-B.Sc. Nursing (Hons) billi jidħol fit-tielet sena tal-kors, ikun intitolat għall-maintenance grant - Avviż Legali 165 - sakemm ma jkunx għamel xi kuntratt mad-dipartiment tas-saħħa.
ĦAŻ-ŻABBAR - ST PETER’S

34889. L-ONOR. CHRIS AGIUS  staqsa lill-Ministru għat-Trasport u Komunikazzjoni: B'riferenza għall-mistoqsija parlamentari 32869, jista' il-Ministru jgħid jekk ir-rapport imsemmi fir-risposta sarx u fil-każ ipoġġi kopja tiegħu fuq il-Mejda tal-Kamra?
ONOR. ĊENSU GALEA:  Nirriferi lill-Onor. Interpellant għar-risposta mogħtija għall-mistoqsija parlamentari 32869.
IL-BIRGU - TRIQ IL-ĦABS L-ANTIK

34890. L-ONOR. CHRIS AGIUS  staqsa lill-Ministru ta' l-Intern u l-Ambjent: B'riferenza għall-bini ta' appartamenti ħdejn St. Anġlu fil-Birgu, jista' il-Ministru jserraħ ras ir-residenti ta' Triq il-Ħabs l-Antik li l-għoli ta' dawn l-appartamenti mhux ser jaqbeż it-triq imsemmija? Jista' jgħid ukoll jekk hux qed jimxu fuq dak approvat  mill-awtorita` ta’ l-ippjanar?
ONOR. TONIO BORG:  Ninsab informat illi fil-21 ta` Ġunju, 2002 l-awtorita` ta` Malta dwar l-ambjent u l-ippjanar approvat emenda għall-permess ta’ blokk residenzjali li għalih tirriferi l-mistoqsija parlamentari.  Il-permess il-ġdid ma jipprevedix li l-bini jaqbeż l-għoli ta` Triq il-Ħabs l-Antik.  Il-bini qiegħed jinbena skond dan l-aħħar permess.  

Għad iridu jsiru xi alterazzjonijiet biex ttneħħa parti mill-bini li mhux qiegħed jitkompla wara li nħareġ il-permess emendat.
IR-RINELLA - PROĠETT TAL-KOTTONERA

34891. L-ONOR. CHRIS AGIUS  staqsa lill-Ministru għar-Riżorsi u l-Infrastruttura: Jista' il-Ministru jgħid jekk kienx hemm xi żviluppi dwar dik il-biċċa art fir-Rinella li ngħatat lil wieħed mill-consortia mdaħħla fil-proġett tal-Kottonera?
ONOR. FRANCIS ZAMMIT DIMECH:  Ninsab informat li s'issa ma saru ebda żviluppi dwar l-art msemmija.
BORMLA – TRIQ IX-XATT – TNEĦĦIJA TA’ ĦAJT

34892. L-ONOR. CHRIS AGIUS  staqsa lill-Ministru għar-Riżorsi u l-Infrastruttura: Jista' il-Ministru jara li ssir xi ħaġa sabiex il-ħajt li hemm ma ġenb 94, Triq ix-Xatt, Bormla, jiġi irranġat jew jitneħħa għal kollox għax qed iservi ta' latrina, b'inkonvenjent għar-residenti?
ONOR. FRANCIS ZAMMIT DIMECH:  Ninsab informat li l-ħajt li hemm ma' ġenb 94, Triq ix-Xatt, Bormla, jaqa' taħt ir-responsabbilta' tal-kunsill lokali ta' Bormla u għaldaqstant nitlob lill-Onor. Interpellant jagħmel dan is-suġġeriment lill-kunsill lokali konċernat.
REFUŻJONI

34893. L-ONOR. CHRIS AGIUS  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jinforma lill-persuna li isimha qed jintbagħat separatament kif id-dipartiment wasal sabiex talab refużjoni fuq ħlas żejjed ta' ‘il fuq minn Lm1680?
ONOR. LAWRENCE GONZI:  Ninsab informat li d-dipartiment tas-sigurta' socjali invarjabbilment jinforma lill-persuni konċernati meta jirriżulta ħlas żejjed.  Dan ġara wkoll fil-każ tal-persuna indikata mill-Onor. Interpellant.

B'danakollu jekk il-persuna indikata għad għandha xi dubju kif irriżulta l-ħlas żejjed fil-każ tagħha, għandha tirrikorri fl-uffiċċju distrettwali tad-dipartiment biex tiċċara dan id-dubju.
BORMLA – TRIQ XANDRU - ĊANGATURI TAŻ-ŻONQOR

34894. L-ONOR. CHRIS AGIUS  staqsa lill-Ministru għar-Riżorsi u l-Infrastruttura: Jista' il-Ministru responsabbli mill-Kottonera reabilitation project jara li meta jkun se jsir xogħol ta' xi servizz fl-ibliet tal-Kottonera fejn ikun hemm ċangaturi taż-żonqor, dawn jinqalgħu bil-galbu u ma jitkissrux? Jista' jara għaliex sar xogħol bl-addoċċ fi Triq Xandru, Bormla?
ONOR. FRANCIS ZAMMIT DIMECH:  Ninsab informat li kull darba li jsir xi xogħol minn xi dipartiment li jaqa’ taħt ir-responsabbilta' ta' dan il-ministeru, ix-xogħol isir b’galbu u serjeta' u kemm-il darba l-materjal taż-żonqor li jkun se jintrema minn xi kuntrattur jinġabar u jittieħed fl-istore ta' Sant'Iermu jew l-Ospizio. Barra minn hekk, bil-kollaborazzjoni tat-taqsima tar-restawr, bħalissa l-proġett għar-riabilitazzjoni tal-Kottonera qiegħed jirrestawra triq li oriġinarjament kienet miksija biż-żonqor, triq dritta li tgħattiet kollha bl-asfalt. 

Barra minn hekk hemm proġett għal Triq San Mikiel, Bormla, biex jitbidlu l-pipes ta' l-ilma u l-proġett għar-riabiltazzjoni tal-Kottonera ħareġ sejħa għal offerti sabiex iċ-ċangatura tinqala' u terġa' titqiegħed.  Dan il-proġett waħdu huwa stmat li jiswa ma' l-Lm20,000.
BEACH CLEANERS ON TRANSFER

34897. L-ONOR. JOSEPH CUSCHIERI  staqsa lill-Ministru għat-Turiżmu: B'riferenza għall-mistoqsija parlamentari 34740, jista' il-Ministru jgħid jekk biex saru t-trasferimenti kienx jeħtieġ il-permess u l-approvazzjoni ta’ l-MPO?  Jekk fl-affermativ, meta saret it-talba għall-permess u meta ngħatat l-approvazzjoni mill-MPO?
ONOR. MICHAEL REFALO:  Informat li t-taqsima tat-tindif tax-xtut ilha żmien b’numru ta’ ħaddiema aktar milli meħtieġ.  It-talba ta’ l-MPO biex ħaddiema general hands jintbagħtu jaħdmu fid-diviżjoni tas-saħħa ġiet komunikata lill-ħaddiema.  

Informat li ftit inqas minn nofs il-ħaddiema ressqu talba biex jiġu ttrasferiti u d-dipartiment għażel li jżomm dawk li l-aktar jagħtu servizz tajjeb, bid-deċiżjoni jeħodha d-direttur tat-turiżmu wara konsultazzjoni mas-segretarju permanenti.
MINISTERU - ISTALLAR TA’ AIR CONDITIONERS
34898. L-ONOR. JOSEPH CUSCHIERI  staqsa lill-Ministru għat-Turiżmu: Jista' il-Ministru jgħid x'inhi r-raġuni li numru ta' air conditioners li kien għadhom f'kondizzjoni tajba ħafna ġew sostitwiti b'oħrajn ġodda?  Jista' jgħid kemm ġew jiswew dawn l-air conditioners il-ġodda, minn fejn inxtraw u min kien responsabbli biex jieħu ħsieb jikkordina t-tneħħija ta’ l-air conditioners li kien hemm u l-istallar ta' dawk ġodda?  Jista' jgħid ukoll min ħa d-deċizjoni li jsir it-tibdil ta’ l-air conditioners li kien hemm ma' dawk ġodda? Jista' jgħid x'sar mill-air conditioners li kien hemm u fejn huma?
ONOR. MICHAEL REFALO:  Ninforma lill-Onor. Interpellant li l-air conditioners istallati fil-ministeru huma kollha ġodda peress li fil-post indikat ma kienx hemm istallati air conditioners. 
KUNTRATT TA’ BEACH CLEANING
34899. L-ONOR. JOSEPH CUSCHIERI  staqsa lill-Ministru għat-Turiżmu: B'riferenza għall-mistoqsija parlamentari 34741, jista' il-Ministru jgħid kemm hemm kumpanniji jew kuntratturi li qed jagħmlu xogħol ta' tindif fil-bajjiet? Jista' jgħid min huma dawn il-kumpanniji jew kuntratturi?  Jista' jgħid meta bdew jagħmlu dan ix-xogħol? Jista' jgħid kemm irċevew ħlas s'issa għax-xogħol li għamlu?  Jista' jgħid jekk inħarġetx sejħa pubblika biex jintgħażlu l-kuntratturi jew il-kumpanniji li qed jagħmlu ix-xogħol? Jista' jgħid meta ħarġu dawn it-tenders u kemm kien hemm min issottometta offerta?  Jista' jgħid x'inhuma l-kondizzjonijiet li ngħataw lill-kuntratturi/kumpanniji li qed jagħmlu ix-xogħol, fosthom il-perjodu fis-sena li fih isir x-xogħol u kemm ġranet fil-ġimgħa huma marbuta jaħdmu?
ONOR. MICHAEL REFALO:  Hemm żewġ kuntratturi li qed jagħmlu xogħol ta’ tindif fil-bajjiet, il-greenlines environmental co. ltd., u FTW ltd.  Dan ix-xogħol ingħata b’tender lill-greenlines environmental co. ltd, tender li ġie estiż ukoll lil FTW ltd. biex ix-xogħol isir b’aktar effiċjenza.  Dan ix-xogħol bdew jagħmluh minn meta ntrebaħ it-tender, jiġifieri minn Lulju tas-sena 2001 u minn dik id-data sal-lum ġie jiswa Lm58,674.

Inħarġet sejħa pubblika għall-kiri ta’ waste compactor vehicle, tender li ħarġet fit-8 ta’ Ġunju 2001.  Issottomettew offerta żewġ kuntratturi, cioe’ greenlines environmental co. ltd. u FTW ltd.

Il-kondizzjonijiet li ngħataw lill-kuntratturi huma dawk kif jidhru f’annex A.  Dawn jaħdmu mit-Tnejn sal-Ġimgħa kif ukoll is-Sibt u l-Ħadd, skond l-esiġenzi kif mitluba mid-dipartiment.
MEPA - TOPIC PAPER FUQ IT-TRASPORT

34908. L-ONOR. CHARLES BUHAGIAR  staqsa lill-Ministru ta' l-Intern u l-Ambjent: Jista' il-Ministru jpoġġi fuq il-Mejda tal-Kamra kopja tat-transport topic paper maħruġa mill-MEPA?
ONOR. TONIO BORG:  Nirriferi lill-Onor. Interpellant għat-tweġiba li jien tajt għall-mistoqsija parlamentari 30063.
ĦAŻ-ŻABBAR - TRIQ IL-GRAZZJA – TWESSIGĦ TAT-TRIQ 

34909. L-ONOR. FRANCIS AGIUS  staqsa lill-Ministru għat-Trasport u Komunikazzjoni: Jista' il-Ministru jgħid jekk hemmx il-ħsieb li titwessa` Triq il-Grazzja f'Ħaż-Żabbar, bejn Triq is-Santwarju u Misraħ San Ġakbu
ONOR. ĊENSU GALEA:  Jien informat li peress li din it-triq qiegħda fil-village core, twessigħ ma jistax isir  fiha.
ĦAŻ-ŻABBAR – TRIQ SAN ĠUŻEPP – TWESSIGĦ TAT-TRIQ

34910. L-ONOR. FRANCIS AGIUS  staqsa lill-Ministru għat-Trasport u Komunikazzjoni: Jista' il-Ministru jagħti informazzjoni jekk hemmx xi ħsieb li titwessa’ Triq San Ġużepp f'Ħaż-Żabbar - fejn tmiss ma' Triq Sant' Antnin - fejn bini antik ta' valur arkittetoniku jista' jkun mhedded?
ONOR. ĊENSU GALEA:  Jien informat li fil-preżent m'hemmx il-ħsieb li titwessa’ Triq San Ġużepp f’Ħaż-Żabbar, fejn tmiss ma' Triq Sant Antnin.
KARTUNA R-ROZA

34917. L-ONOR. LOUIS BUHAGIAR  staqsa lill-Ministru tas-Saħħa: Jista' il-Ministru jgħid jekk jaqbilx li għandu jkun hemm limitazzjoni tal-mediċini li pazjent jista' jieħu minħabba li dan ikun intitolat għal-kartuna r-roża u mhux għas-safra?
ONOR. LOUIS DEGUARA:  M'għandi xejn x'inżid mar-risposti li tajt għall-interpellanzi preċedenti 34210 u 34511.
IR-RINELLA – TANK-CLEANING
34918. L-ONOR. JOE MIZZI  staqsa lill-Ministru għas-Servizzi Ekonomiċi: B'riferenza għall-inċident li ġara nhar it-Tnejn 24 ta' Ġunju 2002 u fid-dawl tar-roqgħa żejt fil-bajja tar-Rinella, jista' il-Ministru jgħid jekk hemmx site plan u pjan ta' proċess dwar il-ħażna u t-tindif tat-tankijiet viċin il-bajja tar-Rinella? X'informazzjoni hemm dwar l-użu ta' additives mal-hydrocarbons? Jekk huwa l-każ, x'tip u kemm kien l-ammont ta' żejt ikkalkulat li ħareġ meta sar l-inċident?  X'azzjoni qed tittieħed biex jiġu evitati inċidenti simili?
ONOR. JOSEF BONNICI:  Jien informat li jeżisti proċess rigward il-ħażna u t-tindif tat-tankijiet li t-tarzna għandha fl-inħawi msemmija.  Dan il-proċess jikkonsisti fl-ilqugħ taż-żejt u ilma ġewwa t-tankijiet u s-separazzjoni permezz ta' sħana u gravita'.  Ma jintużaw l-ebda additives fit-trattament taż-żejt.  

L-ammont ta' żejt li aċċidentalment spiċċa fil-baħar kien ta' madwar tliet metri kubi u kien żejt ta' oriġini minerali.  Sabiex fil-futur jiġu evitati inċidenti simili ser jitwaħħal valve fuq il-pipeline, jinbena ħajt baxx quddiem il-boilerhouse u jiġu adottati proċeduri bil-miktub meta jsir trasferiment ta' żejt.
IR-RINELLA – TANK-CLEANING
34919. L-ONOR. JOE MIZZI  staqsa lill-Ministru ta' l-Intern u l-Ambjent: B'riferenza għall-inċident li ġara nhar it-Tnejn, 24 ta' Ġunju 2002, fejn kien hemm roqgħa żejt fil-bajja tar-Rinella, jista' il-Ministru jgħid jekk hemmx site plan u pjan ta' proċess dwar il-ħażna u t-tindif tat-tankijiet viċin il-bajja tar-Rinella? X'informazzjoni hemm dwar l-użu ta' additives mal-hydrocarbons? Jekk huwa l-każ, x'tip u kemm kien l-ammont ta' żejt ikkalkulat li ħareġ meta sar l-inċident? X'azzjoni qed tittieħed biex jiġu evitati inċidenti simili?
ONOR. TONIO BORG:  Jien informat li jeżisti proċess rigward il-ħażna u t-tindif tat-tankijiet li t-tarzna għandha fl-inħawi msemmija.  Dan il-proċess jikkonsisti fl-ilqugħ taż-żejt u ilma ġewwa t-tankijiet u s-separazzjoni permezz ta` sħana u gravita`.  Ma jintużaw l-ebda additives fit-trattament taż-żejt.  

L-ammont ta` żejt li aċċidentalment spiċċa fil-baħar kien ta` madwar tliet metri kubi u kien żejt ta` oriġini minerali.  Dan inġabar mill-oil pollution module li taqa` taħt il-ministeru għar-riżorsi u infrastruttura.  

Sabiex fil-futur jiġu evitati inċidenti simili ser jitwaħħal valve fuq il-pipeline, jinbena ħajt baxx quddiem il-boilerhouse u jiġu adottati proċeduri bil-miktub meta jsir trasferiment ta` żejt.
TRADE FAIR – MALTA PAVILION

34920. L-ONOR. SILVIO PARNIS  staqsa lill-Prim Ministru: Jista' il-Prim Ministru jgħid min kien responsabbli għall-kunċett u d-disinn ta' l-istand ta' Malta fit-trade fair u kemm tħallas? Jista' jpoġġi fuq il-Mejda tal-Kamra d-dokumenti tat-tender maħruġa, b'riferenza għax-xogħol konness ma' l-istand ta' Malta mil-1992 sal-lum
ONOR. EDDIE FENECH ADAMI:  Ninsab informat li d-dipartiment ta’ l-informazzjoni qabbad lid-ditta Casapinta design group ltd biex din tipprovdi d-disinji u s-servizzi l-oħra relatati mad-disinji tal-padiljun ta’ Malta fl-edizzjoni ta’ din is-sena tal-fiera internazzjonali ta’ Malta ghas-somma ta’ Lm2,400.

Rigward it-tieni parti tal-mistoqsija, qiegħed inpoġġi fuq il-Mejda tal-Kamra kopji tad-dokumenti tat-tenders għall-eżekuzzjoni tax-xogħlijiet biex jittella’ il-padiljun ta’ Malta għas-snin 1996 sal-2002.  Inżid ngħid li fis-snin 1992, 1993, 1994 u l-1995 ma kenux inħarġu sejħiet għal tenders peress li x-xogħol kien sar mid-dipartiment tal-manifattura u servizzi.
KUNSILLI LOKALI – PERFORMANCE REPORT
34922. L-ONOR. MICHAEL BONNICI  staqsa lill-Ministru tal-Ġustizzja u Gvern Lokali: Jista' il-Ministru jgħid jekk ir-rapport dwar l-effiċjenza tal-kunsilli lokali hux se jibda jiġi ppubblikat kull tliet xhur?
ONOR. AUSTIN GATT:  Nikkonferma li l-kunsilli lokali gew maqsuma fi tliet gruppi sabiex isir rapport ghal kull grupp kull erba' xhur. Dan it-tibdil ghandu jippermetti lid-dipartiment biex jikkoncentra aktar fuq il-kwalita' ta' l-ispezzjonijiet.
HEALTH AND SAFETY AUTHORITY - COMMUNICATIONS CO-ORDINATOR

34927. L-ONOR. KARL CHIRCOP  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid jekk hemmx il-ħsieb li jingħata xi appointment ġdid fil-communications co-ordination? Jekk fl-affermattiv, saru sejħiet pubbliċi għal dawn il-postijiet?
ONOR. LAWRENCE GONZI:  Jekk l-Onor. Interpellant qed jirriferi għall-post vakanti ta' communications co-ordinator ma' l-awtorita' dwar is-saħħa u s-sigurta' fuq il-post tax-xogħol, ninformaħ li saret sejħa pubblika għall-applikazzjonijiet għal dan il-post wara li nħareġ il-permess meħtieġ mill-korporazzjoni għax-xogħol u taħriġ.

Ninsab informat li  l-proċess ta' għażla ġie ffinalizzat u l-persuna magħżula mistennija tidħol f'din il-kariga wara li tittermina l-perijodu ta' notice fil-post fejn taħdem.
G’MANGA - HEALTH AND SAFETY AUTHORITY

34928. L-ONOR. KARL CHIRCOP  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm sewa l-post tal-cash for cancer foundation fi G'Manga li nxtara mill-ministeru u li huwa intenzjonat biex iservi bħala uffiċini għall-health and safety authority
ONOR. LAWRENCE GONZI:  Nirriferi lill-Onor. Interpellant għat-tweġiba li jien tajt għall-mistoqsija parlamentari 34360.
ETC – SKEMI ĠODDA

34929. L-ONOR. KARL CHIRCOP  staqsa lill-Viċi Ministru u Ministru għall-Politika Soċjali: Jista’ il-Viċi Prim Ministru jgħid x'tip ta' evalwazzjoni ssir u minn min  qabel ma' tiġi varata skema ġdida fl-ETC? Jista' jgħid jekk ġewx varati skemi ġodda mill-aħħar estimi 'l hawn? Jekk fl-affermattiv, x'kienu dawn u x'tip ta' studji seħħew qabel ma ġew varati?
ONOR. LAWRENCE GONZI:  Nixtieq ninforma lill-Onor. Interpellant illi kull skema li tintroduċi l-ETC issir wara evalwazzjoni u studju tal-client group li tkun qed timmira li tilħaq.  L-istudji jsiru internament mid-diviżjoni li taħtha taqa' l-iskema.  Fl-istudju li jsir jiġi identifikat il-profil tal-parteċipanti, kif dawn jistgħu jiġu megħjuna biex isibu mpjieg u jistax jintlaħaq l-oġġettiv.  Issir wkoll evalwazzjoni ta' l-ispiża.

Mill-aħħar estimi 'l hawn, l-ETC varat it-training and employment exposure scheme li hi mmirata lejn dawk li qed jirreġistraw għax-xogħol ta' ‘l fuq minn 40 sena.  Qabel l-ETC introduċiet din l-iskema, sar studju intern dwar dawk li qed jirreġistraw għax-xogħol u għandhom 'il fuq  minn 40 sena.  Barra l-istudji interni, sar ukoll studju komparattiv ma' xi jsir f'pajjiżi oħra fl-Unjoni Ewropea fuq activation measures.

Barra minnhekk, il-korporazzjoni ħadet inizjattivi oħra biex ittaffi n-nuqqas ta' nies bis-sengħa fil-qasam tal-kostruzzjoni.  Il-korporazzjoni għamlet proċess sħiħ biex tipprova ssib nies tas-sengħa minn fost dawk li qed jirreġistraw għax-xogħol.  Wara dan l-eżerċizzju, il-korporazzjoni nediet dawn iż-żewġ traineeships wara konsultazzjoni mal-federazzjoni tal-kuntratturi tal-bini u wara talba għan-nies mingħand employer partikolari.

Il-korporazzjoni nediet traineeships fil-qasam ta' l-informatika wara li kellha informazzjoni mingħand min iħaddem li qegħdin isibuha diffiċli biex isibu nies kwalifikati fil-qasam ta’ l-informatika.  Wara diversi konsultazzjonijiet ma' min iħaddem, l-ETC ħolqot traineeships f'dan il-qasam biex tissodisfa d-domanda li hawn fis-suq.

ĦAŻ-ŻEBBUĠ - WATER CULVERT
34930. L-ONOR. KARL CHIRCOP  staqsa lill-Ministru tal-Ġustizzja u Gvern Lokali: Jista' il-Ministru jgħid fiex waslet l-inkjesta li kellu jagħmel il-gvern fuq il-water culvert ta' Triq il-Kbira f'Ħaż-Żebbuġ?  Jekk ingħalqet din l-inkjesta, x'kien ir-riżultat?
ONOR. AUSTIN GATT:  L-inkjesta fuq il-water culvert ta' Triq il-Kbira f’Ħaż-Zebbug qiegħda f'idejn l-awditur ġenerali.

Ir-rapport qiegħed fi stat avvanzat u kif jitlesta mill-konsulent tekniku, l-awditur ġenerali jkun jista' jikkonkludih.
HEALTH AND SAFETY AUTHORITY – PERSONNEL

34931. L-ONOR. KARL CHIRCOP  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm hemm staff bħalissa fl-awtorita` għas-saħħa u siġurta` fuq il-post tax-xogħol? Jista' jelenka l-persuni individwalment bil-grad li għandhom? Jista' jipprovdi dettalji dwar pagi u allowances u fringe benefits oħra li għandhom dawn il-persuni ? Jista' jgħid fejn kien jaħdem kull individwu li s'issa ġie ngaġġat mill-awtorita`?
ONOR. LAWRENCE GONZI:  Qed inpoġġi fuq il-Mejda tal-Kamra tabella li turi l-informazzjoni mitluba.
SOCIAL WORKERS  U PSIKOLOGI - LEĠISLAZZJONI

34932. L-ONOR. KARL CHIRCOP  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jinforma lill-Kamra f'liema stadju wasal l-abbozz ta' liġi li jirregola diversi professjonijiet li primarjament jaqgħu taħt il-ministeru għall-politika soċjali, bħalma huma s-social workers  u l-psikologi? Jista' jagħti indikazzjoni meta se jitressaq dan l-abbozz?
ONOR. LAWRENCE GONZI:  Nixtieq ninforma lill-Onor. Interpellant li x-xogħol fuq l-abbozzi ta' liġi li rrifera għalihom jinsab fi stadju avvanzat u huwa ppjanat li dawn jitressqu quddiem il-parlament qabel l-aħħar ta' din is-sena.

Ħ’ATTARD – TISWIJA TA’ DAR 

34939. L-ONOR. CHARLES BUHAGIAR  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid jekk il-persuna li d-dettalji tagħha qegħdin jingħataw separatament, hijiex intitolata għall-għotja biex tirranġa darha li tinsab fi stat strutturali perikoluż - skond l-iskema ta' l-awtorita` tad-djar għall-inkwilini -  peress li din il-persuna kienet diġa ħadet għajnuna skond skema SHD 15A fl-1994?
ONOR. LAWRENCE GONZI:  Il-persuna indikata mill-Onor. Interpellant jista' jkun li tibbenefika mill-iskema eżistenti biex tirranġa darha, iżda mis-somma massima li tiġi approvata jitnaqqas l-ammont ta' flus li kienet irċeviet taħt l-iskema SHD 15A.

Nitlob lill-Onor. Interpellant jagħti parir lill-persuna indikata biex tavviċina l-customer care section ta' l-awtorita' tad-djar għal aktar informazzjoni.
GĦAWDEX – INVESTIGAZZJONI TA’ INĠUSTIZZJI

34941. L-ONOR. ANTON REFALO  staqsa lill-Ministru għal Għawdex: Tista' il-Ministru tirrispondi mistoqsija parlamentari 34684, u cioe’ tagħti dawk id-direttivi neċessarji sabiex rikorsi pendenti quddiem it-tribunal għall-investigazzjoni ta' inġustizzji jibqgħu jinstemgħu f'Għawdex quddiem l-assistent ġudizzjarju u mhux quddiem assistent ġudizzjarju f'Malta?
ONOR. GIOVANNA DEBONO:  L-Onor. Interpellant hu mitlub li jagħmel din il-mistoqsija lill-ministru konċernat.
GĦAWDEX - SPTAR ĠENERALI 

34942. L-ONOR. ANTON REFALO  staqsa lill-Ministru għal Għawdex: Tista' il-Ministru tara  li extractor fan li hemm fil-kċina ta' l-isptar ġenerali t'Għawdex li ilu 'l fuq minn sena bil-ħsara, jissewwa jew jiġi replaced minħabba s-sħana kbira li hemm?

Tista’ il-Ministru tara li l-borma l-kbira li tintuża għall-brodu u li hemm fil-kċina ta' l-isptar ġenerali ta' Għawdex tissewwa jew tiġi replaced b'oħra peress illi l-condensed steam mill-boiler qiegħed jitħallat mal-brodu li jingħata lill-pazjenti u dan jista' jwassal għal xi food poisoning?
ONOR. GIOVANNA DEBONO:  Dwar l-ewwel mistoqsija, nassigura lil kulħadd li jittieħdu l-passi kollha meħtieġa mill-aktar fis possibbli.  Sadattant se jitwaqqaf bord biex jara jekk kienx hemm xi traskuraġni fil-każ imsemmi.

Dwar it-tieni mistoqsija, il-borma l-kbira li tintuża għall-brodu li hemm fil-kċina ta' l-isptar ġenerali ta' Ghawdex issewwiet immedjatament hekk kif irrapportawha l-koki u ma hemm l-ebda biża’ ta' food poisoning.
FLORIANA – XOGĦOL FIL-MALL

34948. L-ONOR. JEAN PIERRE FARRUGIA  staqsa lill-Ministru għar-Riżorsi u l-Infrastruttura: Jista' il-Ministru jgħid meta ser jinbeda x-xogħol fil-Mall tal-Floriana u jekk il-ġnien hux ser ikun imdawwal?
ONOR. FRANCIS ZAMMIT DIMECH:  Ninsab informat li l-ewwel fażi, dik tat-tqegħid ta' sistema ta' drip irrigation, diġa' saret. Fi ftit jiem oħra ser jibda r-restawr tal-funtana ta' l-ajkla. 

It-talba għall-permess għall-proġett sħiħ, inkluż xogħol ta’ titjib sostanzjali, paviment, dawl, bankijiet eċċ.,  qiegħda quddiem l-awtorita' ta' l-ambjent u ippjanar.
FLORIANA - TWAQQIGĦ TA' BINI

34949. L-ONOR. JEAN PIERRE FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid meta ser jitwaqqa’ il-bini fi Triq il-Kapuċċini u fi Triq l-Argotti, Floriana, kantuniera ma' Triq l-lljun?
ONOR. LAWRENCE GONZI:  Il-proġett ta' Triq il-Kapuċċini wasal biex jibda għalkemm għad fadal xi problema ma’ min qed jokkupa xi bini u appena din tissolva, il-proġett ikun jista' jibda mill-ewwel.

Il-proġett ta' Triq l-Argotti ma' Triq l-Iljun wasal ukoll fi stadju avvanzat u huwa mistenni li t-twaqqigħ jibda wara Ottubru 2002.  Irrid infakkar li d-dewmien ghal dan il-proġett seħħ minħabba li b'impenn lejn il-Furjana, il-gvern kabbar dan il-proġett ħafna iktar minn dak originali.
FLORIANA – TRIQ SANT’ANNA – ISTALLAR TA’ LIFT

34950. L-ONOR. JEAN PIERRE FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid għaliex qed jingħad li fil-każ ta' l-istallar ta’ lift f'24 Triq Sant'Anna, Floriana, filgħodu ma jistax jintuża għax m'hemmx biżżejjed vultaġġ? Peress li dan jista' jkun  ta' inkonvenjenza kbira għal min ikun b'diżabilita`, tista' tittranġa s-sitwazzjoni mill-aktar fis?
ONOR. LAWRENCE GONZI:  Ninsab informat li l-awtorita' tad-djar kienet irriferiet il-problema indikata mill-Onor. Interpellant lill-Enemalta.  Informat ukoll li t-tiswijiet meħtieġa tlestew dan l-aħħar u l-problema ġiet riżolta.
FLORIANA - MONUMENT DE VILHENA

34951. L-ONOR. JEAN PIERRE FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid skond ir-records tal-Kamra tad-Deputati, mindu kien ġie mċaqlaq il-monument tal-Gran Mastru Manuel De Vilhena mill-Mall fil-Furjana fl-1989, kemm-il mistoqsija parlamentari saret dwar dan il-monument hekk importanti? Min għamilhom?
ONOR. LAWRENCE GONZI:  Ninsab informat li mir-records tal-Kamra tad-Deputati jirriżulta li bejn l-1989 u l-2002,  l-għadd ta' mistoqsijiet parlamentari li saru dwar il-monument ta’ De Vilhena kien ta' 20.  Dawn saru mill-Onor. Herman Farrugia, l-Onor. Reno Calleja u l-Onor. Jean Pierre Farrugia.
VALLETTA U FLORIANA – ISTALLAR TA’ LIFTS

34952. L-ONOR. JEAN PIERRE FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru  jgħid rigward l-appartamenti kollha fil-Belt u l-Floriana li l-inkwilini tagħhom applikaw għal skema V, kemm hi wiesgħa t-tromba tat-taraġ każ b'każ?

F'liema każi hemm alternattiva oħra li jiġi stallat lift? F'kull każ x'inhi din l-alternattiva?

F'liema każi jista' jiġi stallat lift mil-bitħa? Ta' min hi l-bitħa u l-arja f'kull każ?
ONOR. LAWRENCE GONZI:  Nixtieq ninforma lill-Onor. Interpellant li l-awtorita' tad-djar irċeviet 59 applikazzjoni biex jiġu stallati lifts fi blokki tal-gvern fil-Belt u l-Furjana. Normalment, u sakemm hu possibbli, il-lift jiġi akkomodat fit-tromba tat-taraġ.  Dan ikun possibbli fejn it-tromba tat-taraġ ikollha wisgħa ta' 2.8 metri, fejn inħallu wisgħa ta' 90 ċentimetru għal kull indana tat-taraġ u minimu ta' metru għall-lift.  

Kull każ jiġi mistħarreġ għall-possibbilta' li jiġi stallat lift anki fil-bitħa, dejjem bl-approvazzjoni ta' l-awtorita' ta’ l-ippjanar u tal-proprjetarji, li f'dawn il-każi hu d-dipartiment ta' l-artijiet li ġeneralment jikri l-appartamenti nkluż ħwienet, garaxxijiet, clubs u mħażen taħt il-blokki lil terzi persuni.

Jekk l-Onor. Membru jixtieq aktar dettalji dwar xi każ partikolari, mitlub jispeċifika l-blokk sabiex jingħata t-tagħrif meħtieġ.
APPARTAMENTI TAL-GVERN – ISTALLAR TA’ LIFTS

34953. L-ONOR. JEAN PIERRE FARRUGIA  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid dwar liema appartamenti tal-gvern fil-Floriana u fil-Belt kien intqal li l-inkwilini se jgawdu mill-iskema V u wara nbidlet id-deċiżjoni?  X’kienet ir-raġuni?
ONOR. LAWRENCE GONZI:  Filwaqt li nirriferi lill-Onor. Interpellant għat-tweġiba li jien tajt għall-mistoqsija parlamentari 34952, ninformah li l-applikazzjonijiet għall-istallar ta' lifts fi blokki tal-gvern jiġu kkonsidrati kollha iżda ovvjament mhux dejjem possibbli tinsab soluzzjoni adegwata, partikolarment jekk ikun hemm problemi tekniċi.  

Ċertament mhux il-każ li wieħed jgħid li l-inkwilini b'xi mod ġew mgħarrfa li se jgawdu minn din l-iskema u wara nbidlet id-deċiżjoni.
MARSA - RESERVED PARKING 

34957. L-ONOR. SILVIO PARNIS  staqsa lill-Ministru għat-Trasport u Komunikazzjoni: Jista' il-Ministru jara li t-talba għal reserved parking fil-Marsa - partikolaritajiet qed jintbagħtu separatament - titmexxa?
ONOR. ĊENSU GALEA:  Jien informat li l-applikazzjoni għal reserved parking li qed jirriferi għaliha l-Onor. Interpellant ġiet approvata mid-direttorat għall-maniġġ tat-traffiku, waqt li d-direttorat tat-toroq ġie mitlub jagħmel is-sinjali meħtieġa.
TARZNA - FTEHIM KOLLETTIV

34958. L-ONOR. RITA LAW  staqsiet lill-Ministru għas-Servizzi Ekonomiċi: Jista' il-Ministru jirrispondi mistoqsija parlamentari 34659 u jgħid meta hemm il-ħsieb li jintbagħtu l-arretrati tal-ftehim kollettiv lill-ħaddiema tat-tarzna u lil dawk li llum ma għadhomx jaħdmu fit-tarzna?
ONOR. JOSEF BONNICI:  Nassumi li l-Onor. Interpellant qed tirriferi għal dawk l-ex-ħaddiema tat-tarzna li ħarġu bil-pensjoni wara li għalqu l-61 sena.  Jekk dan huwa l-każ, l-arretrati tal-ftehim kollettiv huma amministrati mid-dipartiment tas-sigurta' soċjali u għaldaqstant nissuġġerixxi li l-mistoqsija ssir lill-ministru kkonċernat.
QORTI ĊIVILI – SEKOND’ AWLA - INTERDIZZJONI

34963. L-ONOR. FREDERICK AZZOPARDI  staqsa lill-Ministru tal-Ġustizzja u Gvern Lokali: Jista' il-Ministru jgħid kemm-il digriet ingħata mis-sekond’ awla tal-qorti ċivili fl-aħħar 65 sena li permezz tiegħu xi ħadd ġie interdett jew inabilitat milli jagħmel atti ta' ħajja ċivili?  Kemm minnhom ġew revokati?  Kemm-il rikors hemm pendenti quddiem is-sekond' awla fejn qed tintalab l-interdizzjoni jew l-inabilitazzjoni ta' xi persuna?  
ONOR. AUSTIN GATT:  Ninforma lill-Onor. Interpellant li li l-informazzjoni qed tingabar u risposta tinghata f'xi seduta ohra.
CDAU – TFAL B’DIŻABILITA’

34964. L-ONOR. FREDERICK AZZOPARDI  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm hemm tfal b'diżabilita` intelletwali bħalissa li qed jużaw is-servizz tac-child development and assessment unit?  Kif huma mqassma skond l-eta` u s-sess?  Liema huma s-servizzi li jingħataw lil dawn it-tfal?
ONOR. LAWRENCE GONZI:  Nitlob lill-Onor. Interpellant jirriferi din il-mistoqsija lill-ministru tas-saħħa.
B’KARA – PJAZZA SANT’ ELENA - FANALI ARTISTIĊI

34973. L-ONOR. MICHAEL ASCIAK  staqsa lill-Ministru għas-Servizzi Ekonomiċi: Billi fi Pjazza Sant'Elena, B'Kara saru fanali artistiċi flok bozoz tal-gvern, jistgħu dawn jitneħħew  għaliex huma koroh u m'humiex qed jixegħlu?
ONOR. JOSEF BONNICI:  It-talba ta' l-Onor. Membru ġiet riferuta lill-korporazzjoni Enemalta sabiex issir il-verifika relattiva u jekk ikun il-każ tittieħed l-azzjoni meħtieġa.
ĦAŻ-ŻEBBUĠ – SKOLA SEKONDARJA - TECHNOLOGY EDUCATION
34974. L-ONOR. MICHAEL BONNICI  staqsa lill-Ministru ta' l-Edukazzjoni: Jista' il-Ministru jgħid x'possibbilta’ teżisti li fl-iskola sekondarja Dun Karm ta' Ħaż-Żebbuġ jiġi mgħallem is-suġġett tat-technology education mis-sena skolastika li ġejja.
ONOR. LOUIS GALEA:  It-technology education diġa` jiġi mgħallem bħala option fil-form 4 u fil-form 5 fl-iskola sekondarja Dun Karm Psaila ta' Ħaż-Żebbuġ. Fis-sena skolastika li jmiss, numru ta' għalliema se jattendu kors ta' sena fl-universita` sabiex jitħarrġu fit-tagħlim tat-technology education bħala core subject. Huwa ppjanat li fis-sena skolastika 2003-2004 dan is-suġġett jiġi introdott fil-form 1 kollha ta' l-iskejjel sekondarji.
ĦAŻ-ŻEBBUĠ – ARBLI TAD-DAWL

34975. L-ONOR. MICHAEL BONNICI  staqsa lill-Ministru għas-Servizzi Ekonomiċi: Jista' il-Ministru jgħid x'inhi r-raġuni li f'każ ta' estensjoni ta' dawl għal ġo kamra f' għalqa fi Triq Ħ'Attard, Ħaż-Żebbuġ, l-arbli ġew mgħoddija mill-għelieqi waqt li għal farmhouse fi triq bejn Ħaż-Żebbuġ u s-Siġġiewi, l-uffiċjal qiegħed jirrifjuta li jgħaddi l-arbli  mill-għelieqi bħal fil-każ imsemmi hawn fuq?
ONOR. JOSEF BONNICI:  L-ilment ta' l-Onor. Interpellant ġie mgħoddi lill-korporazzjoni Enemalta sabiex issir l-investigazzjoni relattiva.
REATI

34976. L-ONOR. GAVIN GULIA  staqsa lill-Ministru ta' l-Intern u l-Ambjent: Jista' il-Ministru jgħid kemm twettqu reati matul Mejju 2002? Jista' jikklassifikahom dawn? Jista' jgħid kemm każi ġew solvuti matul l-istess xahar?
ONOR. TONIO BORG:  Ninsab informat illi parti mit-tagħrif mitlub huwa kif jidher fit-tabella li qed inpoġġi fuq il-Mejda tal-Kamra.  

Dwar l-aħħar parti tal-mistoqsija, ninsab informat illi matul Mejju 2002 kien hemm 632 persuna misjuba ħatja ta` reati kriminali.
SERQ

34977. L-ONOR. GAVIN GULIA  staqsa lill-Ministru ta' l-Intern u l-Ambjent: Jista' il-Ministru jgħid kemm twettqu serqiet matul Mejju 2002? Jista' jikklassifikahom dawn? Jista' jgħid kemm każi ta’ serq ġew solvuti matul l-istess xahar?
ONOR. TONIO BORG:  Ninsab informat illi matul Mejju 2002, każi ta` serq li ġew irrapportati lill-pulizija kienu kif jidher hawn taħt.  Matul l-istess xahar il-pulizija solviet 48 każ ta` serq.

	Hold ups
	3

	Pick pocketing
	28

	Snatch & grab
	24

	Serq minn dgħajjes
	4

	Serq ta` dgħajjes
	3

	Serq ta` karozzi
	94

	Serq minn karozzi
	326

	Serq minn barijiet/lukandi
	91

	Serq minn fabbriki
	6

	Serq minn residenzi
	64

	Serq minn ħwienet
	77

	Serq minn xtajtiet
	4

	Serq ieħor
	225


REATI

34978. L-ONOR. GAVIN GULIA  staqsa lill-Ministru ta' l-Intern u l-Ambjent: Jista' il-Ministru jgħid kemm twettqu reati matul Ġunju 2002? Jista' jikklassifikahom dawn? Jista' jgħid kemm każi ġew solvuti matul l-istess xahar?
ONOR. TONIO BORG:  Ninsab informat illi t-tagħrif mitlub fl-ewwel u fit-tieni mistoqsija huwa kif jidher fit-tabella li qed inpoġġi fuq il-Mejda tal-Kamra. 

Dwar l-aħħar parti tal-mistoqsija, ninsab informat illi matul Ġunju 2002 kien hemm 372 persuna misjuba ħatja ta` reati kriminali.
SERQ

34979. L-ONOR. GAVIN GULIA  staqsa lill-Ministru ta' l-Intern u l-Ambjent: Jista' il-Ministru jgħid kemm twettqu serqiet matul Ġunju 2002? Jista' jikklassifikahom dawn? Jista' jgħid kemm ġew solvuti matul l-istess xahar?
ONOR. TONIO BORG:  Ninsab informat illi matul Ġunju 2002, każi ta` serq li ġew irrapportati lill-pulizija kienu kif jidher hawn taħt.  Matul l-istess xahar il-pulizija solviet 42 każ ta` serq.

	Hold ups
	3

	Pick pocketing
	25

	Snatch & grab
	9

	Serq minn dgħajjes
	4

	Serq ta` dgħajjes
	5

	Serq ta` karozzi
	51

	Serq minn karozzi
	254

	Serq minn barijiet/lukandi
	88

	Serq minn fabbriki
	4

	Serq minn residenzi
	54

	Serq minn ħwienet
	39

	Serq minn xtajtiet
	63

	Serq ieħor
	200


BENEFIĊĊJI SOĊJALI

34980. L-ONOR. RITA LAW  staqsiet lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid kemm kienu dawk li bbenefikaw minn benefiċċji soċjali mill-1999 sal-lum?
ONOR. LAWRENCE GONZI:  Qed inpoġġi fuq il-Mejda tal-Kamra l-informazzjoni mitluba mill-Onor. Interpellant.
ST. LUCIJA – TISWIJA TA’ DAR
34981. L-ONOR. SILVIO PARNIS  staqsa lill-Viċi Prim Ministru u Ministru għall-Politika Soċjali: Jista' il-Viċi Prim Ministru jara li tiġi rranġata parti mill-appoġġ ta' flat ta' omm li tgħix għal rasha, li l-partikolarijiet tagħha jidhru separatament minn din il-mistoqsija?
ONOR. LAWRENCE GONZI:  Ninforma lill-Onor. Interpellant li għaddejt it-talba tiegħu lid-dipartiment tal-bini u tiswija ta' djar għall-azzjoni meħtieġa.
PULIZIJA – PROĊEDURI KRIMINALI

34982. L-ONOR. SILVIO PARNIS  staqsa lill-Ministru ta' l-Intern u l-Ambjent: Jista' il-Ministru jgħid fiex wasal il-każ ta' ex-pulizija li l-partikolarijiet tiegħu jidhru separatament minn din il-mistoqsija, li ilu sospiż mill-1997?
ONOR. TONIO BORG:  Ninsab informat illi l-proċeduri kriminali quddiem il-qorti kontra l-persuna msemmija mill-Onor. Interpellant għadhom  m`humiex konklużi.
SHELTERS TA' L-AĦĦAR GWERRA

34983. L-ONOR. CARMELO MIFSUD BONNICI  staqsa lill-Ministru ta' l-Intern u l-Ambjent: Jista' il-Ministru jinforma lill-Kamra kemm hemm shelters ta’ l-aħħar gwerra dinjija fl-Isla, senjatament dak li hemm fil-ponta ta’ l-Isla,  fejn fil-kmamar hemm kappella, kif ukoll dak li hemm viċin il-Maċina, fl-ewwel parti tat-triq?  Jista’ jippreżenta l-kuntratti relattivi li hemm billi dawn jinsabu f'idejn il-privat?
ONOR. TONIO BORG:  Infakkar lill-Onor. Interpellant li fl-aħħar gwerra dinjija tħaffru kwantita` kbira ta` shelters imxerrdin ma` Malta kollha u b`mod partikolari fl-inħawi tal-Kottonera.   Ninsab informat li t-taqsima proprjeta` tal-gvern qatt ma kellha f`idejha records ta` kemm u fejn tħaffru dawn ix-shelters u għalhekk kull każ ikun irid jiġi rriċerkat u eżaminat individwalment.  

Skond l-arkivji tat-taqsima, l-uniċi żewġ postijiet fl-Isla li kienu nkrew mill-gvern u li setgħu kienu shelters tal-gwerra, huma dawk li ġew identifikati fir-risposta għall-mistoqsija parlamentari 33867.  

Dwar ix-shelters speċifiċi li qed jirriferi għalihom l-Onor. Interpellant, qed issir ir-riċerka u l-investigazzjoni meħtieġa biex jiġu stabiliti l-fatti u jekk ikun il-każ, jittieħdu il-passi neċessarji sabiex kull każ jiġi rregolarizzat.
RIŻORSI U INFRASTRUTTURA - BOARDS
34984. L-ONOR. CARMELO MIFSUD BONNICI  staqsa lill-Ministru għar-Riżorsi u l-Infrastruttura: Jista' il-Ministru jinforma lill-Kamra kemm hemm boards maħtura fid-diversi dipartimenti u minn min huma komposti dawn?
ONOR. FRANCIS ZAMMIT DIMECH:  L-informazzjoni mitluba hija kif tidher hawn taħt:

Kumitat għar-riabilitazzjoni tal-Belt u l-Floriana  -  13-il raġel u mara waħda;

Kumitat għar-riabilitazzjoni tal-Kottonera - 14-il raġel u mara waħda;

Kumitat għar-riabilitazzjoni ta' l-Imdina - disat irġiel u mara waħda;

Bord għall-bennejja - sitt irġiel;

Bord tal-warrant tal-periti - sebat irġiel;

Awtorita' dwar ir-riżorsi - ħamest irġiel u mara waħda;

Bord ta' l-inġinerija - sebat irġiel;  u

B.I.C.C. - 17-il raġel u mara waħda
SAĦĦA - BOARDS

34985. L-ONOR. CARMELO MIFSUD BONNICI  staqsa lill-Ministru tas-Saħħa: Jista' il-Ministru jinforma lill-Kamra kemm hemm boards maħtura fid-diversi dipartimenti u minn min huma komposti?
ONOR. LOUIS DEGUARA: Il-bordijiet/kumitati maħtura mill-ministeru tas-saħħa huma dawn:

Council of health;

Medical council;

Nursing and midwifery board;

Board for the professions supplementary to medicine;

Pharmacy board;

General services board;

Mental health review tribunal;

Burials board;

Clean air  board;

Ta' Braxia committee;

Committee on smoking and health;

Sexually transmitted infections preventive committee;

National steering committee on diabetes;

Bioethics consultative committee;

National commission for mental health;

Zammit Clapp hospital management team;

Foundation for medical services;  u

Breastcare steering committee 

Il-membri li qiegħdin iservu fuq dawn il-bordijiet/kumitati matul is-sena 2002 huma kif jidhru fil-listi li qed inpoġġi fuq il-Mejda tal-Kamra
TURIŻMU - BOARDS

34986. L-ONOR. CARMELO MIFSUD BONNICI  staqsa lill-Ministru għat-Turiżmu: Jista' il-Ministru jinforma lill-Kamra kemm hemm boards maħtura fid-diversi dipartimenti u minn min huma komposti?
ONOR. MICHAEL REFALO:  L-ismijiet tal-persuni li jifformaw il-bordijiet li jaqgħu taħt il-ministeru tat-turiżmu huma kif ġej:

ITS board of  governors

Mr Anthony Gatt – Chairman

Mr Lino O. Borg 

Ms Grace Borg

Ms Rachel Borg

Mr Vincent Camilleri

Mr Walter Cassar

Mr John Muscat Drago

Mr Noel Falzon

Mr Carmel Fsadni

Mr Joseph Micallef

Ms Gloria Mizzi

Ms Antoinette Naudi

Ms Joyce Pullicino

MTA main board members 

Dr John C. Grech – Chairman

Mr Leslie Vella – Deputy Chairman

Mr Albert Muscat Inglott

Mr George Micallef

Mr Joe Preca

Mr Victor Borg

Mr Jean Depasquale

Mr Anthony Chircop

Mr Joseph Borg Olivier

Mr Joe Cappello

Mr Lino Farrugia

Mr Victor Gruppetta

MTA marketing and promotion directorate

Mr Joe Preca – Chairman

Mr Louis Tabone

Mr Robert Arrigo

Mr Sammy Rapa

Mr Mario Decelis

Mr Michael Camilleri Kamsky

Mr Martin Rossignaud

MTA product planning and development directorate

Mr George Micallef – Chairman

Mr George Arrigo

Mr Gianfranco Selvagi

Mr Kevin Decesare

Mr Derek Mifsud

Mr Winston J. Zahra

Mr Iain Tonna

Mr Aldo Borg

Mr Anthony Meli

Mr John Sciberras

Ms Maria Grech

MTA support services, human resources utilisation & training directorate

Mr Albert Muscat Inglott – Chairman

Mr Alfred Magrin

Mr Joseph Diacono

Mr Paul Fenech

Mr Lino Cefai

Mr George Schembri

Mr Hugh von Brockdorff

Mr Julian C. Zarb

Ms Blanche Leenhouts

MTA enforcement directorate

Mr Anthony Cachia – Chairman

Ms Therese Delia

Dr Paul Pullicino

Tourism appeals board

Dr Emanuel Mallia – Chairman

Dr Clarence Busuttil – Chairman

Mr Carm A. Fenech

Mr Joseph Messina

Mr Charles Sciberras 

Mr Mark Spiteri

Mr Vincent Tabone

Ms Veronica Zammit Tabona

Inter-ministerial committee on co-operation in the field of tourism

Mr Louis P. Naudi – Chairman

Mr Alfred Armeni

Mr Mario Attard

Mr Joseph Borg

Mr Josie Brincat

Mr Joseph Caruana

Mr Tony Ellul

Mr Frank Farrugia

Mr Saviour Fenech

Dr Lucianne Licari

Mr Mark Anthony Mifsud

Mr Joe Portelli

Major Peter Ripard

Mr Charles Zammit
ĠUSTIZZJA U GVERN LOKALI - BOARDS

34987. L-ONOR. CARMELO MIFSUD BONNICI  staqsa lill-Ministru tal-Ġustizzja u Gvern Lokali: Jista' il-Ministru jinforma lill-Kamra kemm hemm boards maħtura fid-diversi dipartimenti u minn min huma komposti?
ONOR. AUSTIN GATT:  Qed inpoggi fuq il-Mejda tal-Kamra l-informazzjoni mitluba.
SERVIZZI EKONOMIĊI - BOARDS
34988. L-ONOR. CARMELO MIFSUD BONNICI  staqsa lill-Ministru għas-Servizzi Ekonomiċi: Jista' il-Ministru jinforma lill-Kamra kemm hemm boards maħtura fid-diversi dipartimenti u minn min huma komposti?
ONOR. JOSEF BONNICI:  L-informazzjoni mitluba qed tinġabar u tweġiba tingħata f'xi seduta oħra.
GĦAJNUNA SUPPLIMENTARI

35012. L-ONOR. RITA LAW  staqsiet lill-Viċi Prim Ministru u Ministru għall-Politika Soċjali:  Jista' il-Viċi Prim Ministru jgħid kemm kienu dawk li bbenefikaw mill-għajnuna supplimentari mill-1999 sal-lum?
ONOR. LAWRENCE GONZI:  Ninforma lill-Onor. Interpellant li l-informazzjoni meħtieġa tinsab fit-tweġiba mogħtija għall-mistoqsija 34980.
UE- PARTEĊIPAZZJONI TA’ MALTA FI PROGRAMMI TAL-KOMUNITA`

35013. L-ONOR. JASON AZZOPARDI  staqsa lill-Ministru ta' l-Edukazzjoni: Jista' il-Ministru jikkonferma li l-UE qiegħda tgħin fil-finanzjament tas-sehem ta' Malta fil-programmi Leonardo da Vinci, Socrates u Youth? Kemm jammonta dan il-finanzjament kull sena?
ONOR. LOUIS GALEA:  Nirriferi lill-Onor. Membru għall-ftehim bejn il-Komunita` Ewropea u Malta dwar il-parteċipazzjoni ta’ Malta fil-programmi tal-komunita` fl-oqsma tat-taħriġ, edukazzjoni u żgħażagħ – cioe’ il-programmi Leonardo da Vinci, Socrates u Youth rispettivament - li ġie iffirmat nhar id-29 ta’ Settembru 2000. Dan il-ftehim jikkonferma l-għajnuna finanzjarja li l-Unjoni qed tagħti lil Malta biex tiffinanzja s-sehem tagħha f’dawn il-programmi.  Dawn il-fondi ta’ għajnuna mill-Unjoni qed jinħarġu mill-pre-accession funds li l-Unjoni qed tagħti lil Malta.

Jekk wieħed jara l-proporzjon bejn il-fondi Maltin u l-fondi ta’ l-UE vis-à-vis il-fondi globali ta’ kull programm,  isib li bejn wieħed u ieħor il-Gvern Malti joħroġ terz u l-Unjoni toħroġ żewġ terzi tal-fondi globali rikjesti biex Malta tieħu sehem f’dawn il-programmi.

L-Onor Interpellant japprezza li din hi s-sitwazzjoni kif inhi, waqt li Malta għadha candidate country.  La darba Malta tissieħeb fl-Unjoni Ewropea, il-fondi kollha joħorġu mill-Unjoni.
UE – PROGRAMM LEONARDO DA VINCI

35014. L-ONOR. JASON AZZOPARDI  staqsa lill-Ministru ta' l-Edukazzjoni: Jista' il-Ministru jgħid minn liema lukandi u stabilimenti ta' l-ikel intgħażlu l-ħaddiema li marru fuq proġetti ta' mobility taħt il-program Leonardo da Vinci ta' l-UE bejn Ottubru 2001 u Frar 2002? Kif intgħażlu dawn il-ħaddiema? Hemm xi ħsieb li anke l-istudenti ta' l-ITS jieħdu sehem fil-programm Leonardo da Vinci?
ONOR. LOUIS GALEA:  Informat li l-lukandi u l-istabilimenti ta' l-ikel li ntgħażlu  sabiex ħaddiema tagħhom imorru fuq proġetti ta' mobility taħt il-programm Leonardo da Vinci ta' l-UE bejn Ottubru 2001 u Frar 2002, huma dawn li ġejjin:

1)    282 Coffee Garden 

2)    Barracuda Restaurant, St Julians 

3)    Baystreet Hotel, St Julians 

4)    Calypso Hotel, Gozo 

5)    Coastline Hotel, Salina 

6)    Corinthia Jerma Palace, M'Scala 

7)    Corinthia Marina, St Julians 

8)    Corinthia Palace, Attard 

9)    Corinthia San Gorg, St Julians 

10)  Crowne Plaza, Sliema 

11)  De Juliani, St Julians  

12)  Forum Hotel, St Andrews 

13)  Grand Hotel, Gozo 

14)  Hilton Malta, St Julians 

15)  Howard Johnson Diplomat, Sliema 

16)  Le Meridien Phoenicia, Floriana 

17)  New Dolmen Hotel, Qawra 

18)  Park Hotel, Sliema 

19)  Preluna Hotel, Sliema  

20)  Radisson SAS Bay Point Resort, St Julians 

21)  Rafael Spinola Hotel, St Julians 

22)  Relax Inn, Bugibba 

23)  Riviera Resort & Spa, Marfa 

24)  Rosendaal Hotels, Sliema 

25)  Seabank Hotel, Ghadira 

26)  Sol Suncrest, Qawra 

27)  The Waterfront Hotel, Gzira 

28)  The Westin Dragonara Resort, St Julians 

29)  Victoria Hotel, Sliema

Il-ħaddiema parteċipanti fil-proġetti ġew nominati minn min iħaddimhom stess wara li kienet intbagħtet l-informazzjoni kollha u wara li kienet saret sejħa pubblika fil-gazzetti.

Informat ukoll li rigward l-istudenti ta' l-ITS, diġa saru diversi kuntatti u fil-fatt dawn kienu wkoll rappreżentati f'contact seminar li sar f'Ġunju ġewwa n-Norveġja, bl-iskop li jinstabu partners għal proġetti ta' mobilita` għal studenti li sa issa ma ibbenefikawx minn fondi oħra.  

L-ITS ukoll kien rappreżentat f’contact seminar ieħor li sar għall-istituzzjonijiet Maltin li jipprovdu taħriġ vokazzjonali f’Toulon, Franza, ma istituzzjonijiet simili Franċiżi.  Il-kuntatti li nbdew f’dawn is-seminars għandhom jagħtu l-frott aktar ‘il quddiem.  Dawn is-seminars kienu organizzati mill-programm ta’ l-UE, Leonardo da Vinci.
UE- YOUTH PROGRAMME

35015. L-ONOR. JASON AZZOPARDI  staqsa lill-Ministru ta' l-Edukazzjoni: Jista' il-Ministru jgħid kemm kien hemm kunsilli lokali li ħadu sehem u bbenefikaw mill-programm Youth ta' l-UE? Liema kienu dawn il-kunsilli lokali u x'kienu l-proġetti li ħadu sehem fihom?
ONOR. LOUIS GALEA:  Qed inpoġġi fuq il-Mejda tal-Kamra lista ta' kunsilli lokali li ħadu sehem u bbenefikaw mill-programm Żgħażagħ ta’ l-Unjoni Ewropea. Il-proġetti kienu kollha proġetti taħt l-ewwel azzjoni – skambji ta’żgħażagħ.
UE- PROGRAMM SOCRATES ERASMUS

35016. L-ONOR. JASON AZZOPARDI  staqsa lill-Ministru ta' l-Edukazzjoni: Jista' il-Ministru jgħid kemm hu maħsub li jipparteċipaw studenti universitarji fil-programm Socrates Erasmus fis-sena akkademika li ġejja?  Kif jintgħażlu l-universitajiet Ewropej li fihom imorru l-istudenti Maltin taħt il-programm Socrates  Erasmus?
ONOR. LOUIS GALEA:  Informat li hemm 317 il-post għad dispożizzjoni ta’ studenti Maltin interessati li jagħmlu perjodu ta’ studju f’xi universita’ Ewropea li għandha Socrates Erasmus mobility bilateral agreement ma’ l-Universita’ ta’ Malta fis-sena akkademika 2002/3. 

Qabel l-ewwel sena ta’ parteċipazzjoni, fl-1999 kienu ġew iffirmati numru ta’ bilateral agreements  ma’ numru ta’ universitajiet fl-Ewropa. Mingħajr dawn il-bilateral agreements,  wieħed ma jkollux il-qafas neċessarju biex l-Erasmus ikun jista’ jopera. Kull sena tittieħed deċiżjoni jekk l-agreements eżistenti jiġux renewed, filwaqt li jiġu ffirmati wkoll agreements ġodda.  Hemm modi diversi kif isir il-kuntatt biex jiġi ffirmat bilateral agreement.  

L-universita’ ta’ Malta hija membru f’diversi għaqdiet u networks reġjonali, tekniċi u internazzjonali u l-akkademiċi li jgħallmu fi ħdanha għandhom ikomplu jistabilixxu kuntatti ma’ universitajiet barranin. Ikun hemm ħafna każi fejn universitajiet barranin jagħmlu kuntatt ma’ l-universita’ b’wirja ta’ interess li jridu jiffirmaw bilateral agreement.  Fil-bilateral agreement tiġi speċifikata l-area of study, il-kwantita’ ta’ studenti u lecturers u t-tul ta’ żmien ta’ kull mobilita’.  

Biex jiġi ffirmat agreement,  irid dejjem ikun hemm qbil bejn il-partijiet akkademiċi u l-kordinatur ta’ l-Erasmus fiz-zewg partijiet interessati. Kull student li jitfa’ applikazzjoni għal Erasmus irid iniżżel l-ewwel tliet preferenzi tiegħu, skond il-lista’ ta’ postijiet li tiġi ppublikata għal kull application round.

Din l-informazzjoni kollha hija dejjem aċċessibbli għall-pubbliku fuq il-website ta’ l-uffiċċju Socrates - http://home.um.edu.mt/socrates/erasmus.html - kif ukoll fir-rapporti u materjal informattiv ippubblikat lokalment fuq dan is-suġġett.
COMMUNITY DEVELOPMENT UNIT

35017. L-ONOR. HELENA DALLI  staqsiet lill-Viċi Prim Ministru u Ministru għall-Politika Soċjali: Jista' il-Viċi Prim Ministru jgħid għaliex ingħatat l-ordni biex dawk kollha li jaħdmu fil-community development unit, sa nofs Lulju jagħlqu l-proġetti kollha li għandhom fil-komunitajiet tal-Kottonera mal-kunsilli lokali, ma'  l-iskejjel u mal-knisja?
ONOR. LAWRENCE GONZI:  Qiegħda ssir ristrutturazzjoni fil-community development unit f'ċirkostanzi fejn n-numru ta' social workers hu limitat ħafna u meta d-domanda għal dawn is-servizzi qed tiżdied.  Għalhekk qiegħda tingħata priorita' lil dawk il-każi l-aktar fil-bżonn sakemm jiżdied il-kumplament ta' l-istaff.  

Arranġamenti qed isiru biex jinstabu professjonisti oħra biex ix-xogħol ta' l-aġenzija appoġġ fil-Kottonera jkompli jissaħħah u effettivament dan ix-xahar ser tibda social worker ġdida f'din it-taqsima, iżda għad fadal postijiet vakanti għal żewġ social workers oħra.
ĦAŻ-ŻABBAR – TRIQ BAJJADA - TRAFFIC LIGHTS
35018. L-ONOR. HELENA DALLI  staqsiet lill-Ministru għat-Trasport u Komunikazzjoni: Jista' il-Ministru jgħid xi żviluppi qed isiru fit-tarf ta' Triq Bajjada, Ħaż-Żabbar, in konnessjoni mat-traffic lights li qed isiru fit-triq li tagħti għal Wied il-Għajn?
ONOR. ĊENSU GALEA:  Jien informat li fil-lokalita' msemmija qed isiru c-channelisations sabiex it-traffiku li joħroġ minn Triq Bajjada għal ġo Labour Road, lejn is-signalised junction fit-tarf tat-triq ta' M'skala, ikun jista' joħroġ b'mod ordnat u ma joħloqx hazard għal traffiku ieħor li jgħaddi mil-lokalita'.
AWTORITA` TAT-TRASPORT – KUNTRATT CT 305/97

35021. L-ONOR. MICHAEL BONNICI  staqsa lill-Ministru għat-Trasport u Komunikazzjoni: Jista' il-Ministru jpoġġi fuq il-Mejda tal-Kamra d-dokumenti kollha,  inkluż disinji, pjanti, stimi, eċċ dwar l-offerta CT 305/97, maħruġa għan-nom ta’ l-awtorita` tat-trasport pubbliku mid-dipartiment tal-kuntratti, kif pubblikata fil-Gazzetta tal-Gvern tat-23 ta’ Settembru 1997?  Kemm kienu ntefgħu offerti?  Xi prezzijiet ingħataw u x'kienet id-deċiżjoni ta' l-awtorita` dak iż-żmien?
ONOR. ĊENSU GALEA:  Jien informat li l-awtorita' dwar it-trasport għamlet talba għall-file in kwestjoni lid-dipartiment tal-kuntratti u appena l-informazzjoni mitluba tkun miġbura,  din tiġi mgħoddija.
PROĠETT TAL-KOTTONERA

35033. L-ONOR. RITA LAW  staqsiet lill-Ministru għar-Riżorsi u l-Infrastruttura: Jista' il-Ministru jgħid meta se jibda x-xogħol fuq il-marina u fuq il-pontoons tal-proġett tal-Kottonera?
ONOR. FRANCIS ZAMMIT DIMECH:  Ninsab informat li fuq dan is-suġġett hemm applikazzjoni pendenti quddiem l-awtorita' għall-ambjent u l-ippjanar.
SPTAR MONTE CARMELI – GĦASSA MILL-PULIZIJA

35034. L-ONOR. RITA LAW  staqsiet lill-Ministru ta' l-Intern u l-Ambjent: Jista' il-Ministru jgħid jekk fil-preżent hux qed issir fixed point mill-pulizija fil-wards tan-nisa ta' Mount Carmel? Jista' ikun li qed tinkiser il-legal notice li kienet inħarġet fi Frar ta' l-2000 f'dan ir-rigward? 
ONOR. TONIO BORG:  Ninsab informat illi fil-preżent qegħda ssir għassa mill-pulizija ma` priġuniera mara li tinsab rekoverata l-isptar Monte Carmeli.  Dan mhu qed jikser l-ebda provvediment legali.
ST. LUCIJA - MAINS TA' L-ILMA 

35035. L-ONOR. SILVIO PARNIS  staqsa lill-Ministru għas-Servizzi Ekonomiċi: Jista' il-Ministru jara li ssir u tiġi rranġata l-ħsara li hemm fil-mains ta' l-ilma ta' appartament li d-dettalji tiegħu qed jidhru separatament
ONOR. JOSEF BONNICI:  Peress li d-dettalji mogħtija mhumiex suffiċjenti, ikun apprezzat jekk l-Onor. Interpellant jagħti n-numru ta’ l-appartament u l-isem ta' l-inkwilin.
MARSA – FLUS MIŻMUMA MILL-MALTACOM

35036. L-ONOR. SILVIO PARNIS  staqsa lill-Ministru għas-Servizzi Ekonomiċi: Jista' il-Ministru jagħti spjegazzjoni lill-omm bi tlitt itfal li d-dettalji tagħha qed jintbagħtu separatament, li għax-xahar ta' Mejju 2002 il-Maltacom ħatfetilha c-cheque għax kellha tagħti lill-kumpannija? Xi dritt kellha biex tagħmel dan il-Maltacom?  Min fejn ser jieklu ulied din il-mara?
ONOR. JOSEF BONNICI:  L-ilment ta' l-Onor. Interpellant ġie riferut lill-Maltacom sabiex jiġi vverifikat u eventwalment tingħata spjegazzjoni.

